EkoNomMi 


JOLITIKA 


MINTYS SIANDIENAI IR RYTDIENAI 


oj Šo aš g aa. 72. Wo a 
p p "V "V "1 "X. 
W 7 4 š > 4 42 a Ž 4 2 Ė a 
ž "+ ž i p 5 "2. 
$ > 4 a >) 2 " r W š + 
"+ +>+25 P a "r. P g "2 p 
2 W P 
"1 „ r "+ 
. 2 "P P 
1. i P P "+ 
ž + r 2. a r 


p m. „r ė "1 
"į 
j 1 . 
7 r r ž + 
p ė p ž r . P 2 4 ; 
7 "| W Ž š 
i r. 7 i i 2 a E W > 
Š 7 9 2 4 Šo X a a z FX a 
7 "M T = 
= , - r 2. 
"r A ' 
1. r 
- ė > 2 i. r > j 
"1. Ž „ r r. 
"m ši " z 1 , 
r A £- 126 + < r a 
p "+ d F = "1 i 
p "1 
X į "m a r r į š 
"i š "1 
p š ž r 
+ 2. + W+ A 
š "V s M a 
P P šo o d F > > 4 
š “ š 
- W X X 
5 "7 "X M 
; P 
"X. A a 5 š Mo “ r 2 4 4 š 
š r 
i j i . “+ 
a Ši do Boog a. "M. d 
> Ž : - 7 = 
5 3 + P 
"1. "X X z 
1 Wo ššš 
j "1. 
p šo "V. 
- s m. 
p Wa oj 
"V. ji 1 | 
“ "1. š "X. š a . "2. p £ > 4 a £ X 
"1 i 2 
“ š i A d - "2 - 
š * ŽŽ. - "m. 
[ r " į 
p p "+ 
p ŠU a + 2. z 
r - P. 
i r W š r. , i 
p o r z i r 2 
P P p a s a . š > > 241125 
Š "X" r "M "X p 
š 4 "X a. Ž p 
p "a - 
“ a a W > a j 
S X "W. "M p "2 ž 
o z r 
4 X d o š 2 š 7 A 4 o J 
> a a z 
"a. d P P P " > 
P "1 ž s "1. "1 * a W a ž WP a 1 p X 4 F X 
. o aš "| | 2 1 
P "1 p od . ša "+ 2 
J r 4 L] p ššš j d + >> 251114 d Ž 1 
1 i r 7 o š " č | "| r Ė 
Ž 2 Wo š "į "r. a r. z P + 
„ > i ŠV g > "1 ž 
z z "a r a "1 "a "X. 
a z a p a = 
p 2 : r ž z "1 Ž 
"1 a d "į r a 72 ž "J 
p p 5 - Bo a Ž r. ž : 
ž - gr = a * r 
p p "2 "M p 4 > i - 4 224 1 * X 4 " Y >>> r. 
Ž £ = ož " š a P 7 W > 2 m 
ž r "m. W * a p "m "ma A "M. P 
r a "1 r V + 1 2. r r r s r r j sa "X. „ "m a > "a 
" = p P + m P r. 
ė p ž į z E "1 
' 1 1 p d ji r. z 
4 - p "1". "+ 


- + š 4 oj 


LudwiG von Mises 


LudwiG von Mises 


FkoNoMINĖ 
DoliTikA 


INTYS ŠIANDIENAI IR RYTDIENAI 


Iš anglų kalbos vertė 
ALGIRDAS DEGUTIS 


This translation is reproduced with permission from Liberty Fund, Inc. It is 
translated from the English version of Economic Policy O 1979 by Liberty Fund, Inc; 
editorial additions O 1995, 2010, by Liberty Fund, Inc. 


Šis vertimas perspausdintas gavus Liberty Fund, Inc. sutikimą. Versta iš Economic 
Policy O 1979, Liberty Fund, Inc; redakciniai papildymai O 1995, 2010, by Liberty Fund, 
Inc. 


Dėkojame knygos rėmėjams: 


AB bankui „Hansabankas“ (Giedriui Dusevičiui), Gintautui Monkevičiui, 
UAB „Vilniaus rentinys" (Juozui Zykui) 


O Liberty Fund, Inc., 1979, 1995 

O Algirdas Degutis, vertėjas, 2006 

€ Lietuvos laisvosios rinkos institutas, leidėjas 
ISBN 978-609-8101-05-8 O Leidykla „Eugrimas“, 2006 


TURINYS 


Pratarmė antrajam lietuviškam leidimui... 3 
P TA TAC ME siais a a a i o 5 
Ludwigas von Misesas (1881-1973)... 7 
EKONOMINĖ POLITIKA... sasas aaakaaaaaaasas 12 


I paskaita 


KAPITALIZMAS 2 Las in aa aa ao S aaa 12 


II paskaita 


SOCIALIZMAS T mia ai iai said M Lasa aaa a aina bad sia 18 


III paskaita 


INTERVENCIONIZMAS...... aa aaa aka kaka akanai 27 


IV paskaita 


INIELIACIJAS ss ios a io E a a a Ia esa 35 


V paskaita 


UZŽSIENIOTNVESTICIJOS L sai a seikass i ka ia 43 


VIpaskaita 


POLITIKA R LD EJOS ias Ss a ss 50 


PRATARMĖ ANTRAJAM 
LIETUVIŠKAM LEIDIMUI 


Ludwigo von Miseso knyga „Ekonominė politika“, parengta jo Argentinoje 
1958 metais skaitytų paskaitų pagrindu, Lietuvoje leidžiama jau antrą kartą. Lietuvos 
visuomenei pristatome naują, kokybiškesnį knygos leidimą, papildytą ekonomisto Murray 
Rothbardo mintimis apie iškilųjį šio leidinio autorių. Beje, tarp 1992 metų Lietuvos ir 1958 
metų Argentinos būta daug bendro: abi vadavosi iš totalitarinės sistemos, siekė naujų 
idėjų ir laisvės. Šiandien padėtis Lietuvoje jau kita. Dabartinės studentų auditorijos, 
panašiai kaip tos, kuri klausėsi Miseso paskaitų, neslegia totalitarizmo našta, ir ji yra 
kupina naujų idėjų. O internetas, vienas kapitalizmo produktų, leidžia kur kas geriau 
pažinti šio žymiausio XX amžiaus ekonomisto ir socialinio filosofo darbus. 

Knygoje spausdinamos Miseso paskaitos kaskart „užkabina“ vis nauju aspektu, ypač 
gilinantis į tokius reiškinius kaip konkurencija, atlyginimų skirtumai skirtingose šalyse, 
valstybės parama kultūrai, valstybinis reguliavimas, saugantis nuo neprotingo žalingų 
produktų vartojimo, valstybės kišimasis į rinką. Įdomu tai, jog šiandien šiais klausimais 
vyksta tokios pačios diskusijos, kaip ir prieš pusšimtį metų. Kaip pabrėžia pats Misesas, 
kai kurias klaidas mes kartojame kopijuodami jas dar nuo Senovės Romos imperijos laikų, 
atvedusių ją į dekadansą ir žlugimą. 

Yra daug mokslininkų, kurie nusipelnė išskirtinio dėmesio dėl savo ypatingo indėlio 
į idėjų raidą, dėl atradimų, kurie leido naujai, atsikratant ankstesnių klaidų, įvertinti 
visiems žinomus faktus. Visgi Ludwigas von Misesas tarp jų pelnytai turėtų būti laikomas 
ryškiausiu. Lietuvos visuomenėje kol kas gerokai žinomesni yra kiti ekonomistai: darbo 
spontaninį pasidalijimą ir jo naudą įtaigiai aprašęs Adamas Smithas, klaidingą Adamo 
Smitho objektyviosios vertės teoriją redukavęs iki dar labiau klaidinančios darbo vertės 
teorijos ir, deja, ją irgi įtaigiai išpopuliarinęs Karlas Marxas, politikus pragaištingais 
ekonominiais receptais - infliacijos ir valstybės išlaidų didinimu - aprūpinęs Johnas 
Maynardas Keynesas, nuosaikusis (jokiu būdu nei nuoseklus, nei radikalus) laisvosios 
rinkos šalininkas pozityvistas Miltonas Friedmanas, garsiausias Miseso mokinys ir kolega 
Friedrichas von Hayekas ar populiariuosius daugelio skonį atitinkančius vadovėlius 
parašęs Paulas Samuelsonas. 

Kodėl susiklostė tokia situacija - vienareikšmiško atsakymo nėra. Viena priežasčių 
gali būti ta, kad Misesas nuo pat savo pirmųjų darbų rašė taip, kad jam paprieštarauti 
nelabai buvo kaip, o pritarti - nei kolegos ekonomistai, nei politikai nelabai norėjo, nes 
būtų tekę paneigti daugelį savo ligi tol propaguotų tiesų. Ne mažiau svarbi priežastis yra 
ta, kad faktiškai valstybės finansuojamas (o kartu ir kontroliuojamas) ekonomikos mokslas 
tiesiog negalėjo nuolat rodyti valstybės politikos klaidų. Be to, kai mokslas finansuojamas 
mokesčių mokėtojų, tampa labai patrauklu nuolat tirti vis naujus atvejus ir atlikti vis 

naujus palyginimus, tuo pagrindžiant vis naujas „teorijas“. Toks empirizmas žavus savo 
apgaulingu neišsemiamumu - lyginti, studijuoti atvejus ir taip be galo „atrasti“ vis kažką 
nauja (pavyzdžiui, minimalus darbo užmokestis šiuo atveju turėjo įtakos, o šiuo - ne, 
kainas vienur reikia reguliuoti, o kitur gal ir ne ir t.t). Miseso išplėtotos austrų 
ekonomikos mokyklos dedukcinis metodas parodo ne atvejus, o dėsnius. Pastarieji dažnai 
daug kam nepatinka, nes užkerta kelią begaliniams eksperimentams ir senų klaidų 
kartojimui. Galbūt dėl to, kad niekada dirbtinai nemėgino rasti valstybei kito vaidmens, 
išskyrus taisyklių laikymosi priežiūrą, ir niekada nesivaikė madų, o visada likdavo 
atkakliai nuoseklus, Misesas visada buvo lengviau priimamas tų, kurie arba, kaip Mises 
mokiniai, išdrįsdavo pripažinti, jog iki šiol klydo, arba yra pakankamai jauni ir 
neprikimšti klaidingų socializmo idėjų. 

Misesas ir visa austrų ekonomikos mokykla išgarsėjo žymiausiam Miseso mokiniui 
Friedrichui von Hayekui 1974 metais gavus Nobelio premiją už verslo ciklų teoriją. 
Teisybės dėlei reikėtų pasakyti, kad šios teorijos pradmenis sukūrė ne kas kitas, o pats 
Misesas. Jis ekonomikoje atliko titaniškas užduotis: integravo pinigų teoriją į bendrąją 
ekonomikos teoriją, parodė socializmo ekonominės sistemos neįmanomumą, išplėtojo 
dedukcinį metodą ekonomikoje. Šis jo indėlis į ekonomiką, jo konceptualūs darbai „Pinigų 
ir kredito teorija“, „Socializmas“, „Liberalizmas“, „Žmogiškoji veikla“, „Teorija ir istorija“ 
daro Misesą neabejotinai geriausiu bent jau XX amžiaus ekonomistu. 

Knyga „Ekonominė politika“ - tai ne šiaip pastabos apie ekonominę politiką, tai 
plačiajai auditorijai suprantama ypač gilios ekonominės politikos analizės versija. Tai, ką 
joje teigia Misesas, yra paremta didžiule teorine analize, o už kiekvieno tarsi netyčia 
išsprūdusio pavyzdžio glūdi ne tik daugybė kitų pavyzdžių, bet ištisa ekonomikos teorija. 
Šia prasme knyga gali atstoti daugybę kitų šios tematikos leidinių. Išmokus joje glaustai ir 
paprastai pateiktas pamokas netektų nuolat suktis užburtame gerų ekonominės politikos 
ketinimų ir neva netikėtų blogų padarinių rate, kuris taip dažnai būdingas ekonominės 
politikos praktikai. 

Kita vertus, knyga „Ekonominė politika“ neatstos gilios analizės, kurią Misesas siūlo 
savo akademiniuose darbuose. „Ekonominė politika“ plius sveikas protas leidžia įvertinti 
daugelį šios srities aktualijų, tačiau norint jas analizuoti tenka įvaldyti dedukcinį 
ekonominės analizės metodą ir nuosekliai taikyti jį ant Miseso suręstų ekonomikos 
pamatų. Gaila, kad tokie veikalai, kaip svarbiausias konceptualus Miseso darbas 
„Žmogiškoji veikla“ (Human Action), dar nežinia kada pasirodys lietuviškai. Taigi kol kas 
žingeidžiuosius raginu atrasti Miseso minčių klodus, kurie dabar prieinami ir jo vardo 
instituto interneto svetainės lankytojams. O tiems, kuriems į rankas pateko ši knyga, linkiu 
malonaus skaitymo. 


Dr. Remigijus Simašius, 


Lietuvos laisvosios rinkos instituto prezidentas 

Ši knyga atspindi pamatinę autoriaus nuostatą, dėl kurios juo žavėjosi - ir žavisi - jo 

sekėjai bei puola priešininkai. Nors kiekviena šių šešių paskaitų gali būti laikoma 

atskira esė, jų visuma sudaro harmoniją, teikiančią tokį estetinį pasigėrėjimą, koks kyla 
žvelgiant į puikiai suprojektuoto pastato architektūrą. 

FRITZ MACHLUP 

PRINCETON, 1979 M. 


1958 metų pabaigoje dr. Albertas Benegas-Lynchas pakvietė mano vyrą į 
Argentiną skaityti paskaitų ciklo, o manęs paprašė jį lydėti. Šioje knygoje pateikta tai, ką 
mano vyras kalbėjo šimtams Argentinos studentų per tas paskaitas. 

Į Argentiną atvykome praėjus vos keletui mėnesių po priverstinio Perono bėgimo iš 
šalies. Jis valdė destruktyviai ir visiškai sugriovė Argentinos ekonomikos pamatus. Ne ką 
geresnis buvo ir jį pakeitęs Eduardas Lonardi. Tauta buvo pasirengusi priimti naujas 
idėjas, o mano vyras - jomis pasidalyti. 

Jo paskaitos buvo skaitomos anglų kalba milžiniškoje Buenos Aires universiteto 
salėje. Dviejose gretimose auditorijose per ausines studentai klausėsi sinchroninio vertimo 
į ispanų kalbą. Ludwigas von Misesas nevaržomai kalbėjo apie kapitalizmą, socializmą, 
intervencionizmą, komunizmą, fašizmą, ekonominę politiką ir diktatūros pavojus. Jauni 
mano vyro klausytojai nedaug žinojo apie rinkos laisvę ar asmens laisvę. Kaip rašiau savo 
knygoje „Mano gyvenimas su Ludwigu von Misesu“, „Jeigu tais laikais kas nors kitas 
būtų drįsęs taip užsipulti fašizmą ir komunizmą kaip tai darė mano vyras, jis iškart būtų 
areštuotas policijos, o susirinkimas išvaikytas“. 

Klausytojai reagavo taip lyg būtų atvertas langas ir į patalpas įsiveržtų gaivaus oro 
srovė. Jis kalbėjo be užrašų. Kaip visuomet, jo mintis rikiavo tik keletas žodžių, užrašytų 
ant skiautelės popieriaus. Jis tiksliai žinojo, ką norėjo pasakyti, ir labai paprastais žodžiais 
taip vykusiai dėstė savo idėjas auditorijai, kad ši, nors ir nežinodama jo darbų, gerai 
suprato, kas sakoma. 

Paskaitos buvo įrašytos į magnetofono juostą. Vėliau iš juostos jas užrašė vietos 
sekretorius, kurio rankraštį ir radau pomirtiniuose vyro popieriuose. Skaitydama užrašus 
labai gyvai prisiminiau, su kokiu entuziazmu argentiniečiai reagavo į mano vyro žodžius. 
Ir man - neekonomistei - pasirodė, kad tos paskaitos, skaitytos neprofesionaliai Pietų 
Amerikos auditorijai, būtų kur kas geriau suprantamos nei dauguma teorinių Ludwigo 
von Miseso darbų. Jaučiau, kad jose tiek daug vertingos medžiagos, tiek minčių, 
reikšmingų šiandienai ir ateičiai, kad jas būtina paskelbti. 

Kadangi mano vyras nerengė šių paskaitų spaudai, šį darbą teko atlikti man. Aš labai 
stengiausi išsaugoti kiekvieno sakinio prasmę, nė kiek nekeisti turinio ir palikti visus vyro 
dažnai vartotus posakius, taip gerai pažįstamus jo skaitytojams. Aš tik sujungiau sakinius 
praleisdama kai kuriuos žodžius, kurie paprastai vartojami bendraujant neformaliai. Jeigu 
man pavyko iš šių paskaitų parengti knygą, tai tik todėl, kad kiekviename sakinyje man 
skambėjo vyro balsas, girdėjau jį kalbant. Man jis buvo gyvas - taip aiškiai įrodinėdamas 
per didelės valdžios blogybes ir pavojus, taip suprantamai ir skaidriai apibūdindamas 
diktatūros ir intervencionizmo skirtumus, taip sąmojingai kalbėdamas apie istorines 
asmenybes; vos kelių jo pastabų pakako, kad atgytų seniai praėję laikai. 

Naudodamasi proga noriu padėkoti savo geram bičiuliui Georgui Koeteriui už 
pagalbą šiame darbe. Jo kaip redaktoriaus patirtis ir mano vyro teorijų išmanymas buvo 
labai naudingi rengiant šią knygą. 

Tikiuosi, kad šias paskaitas perskaitys ne tik specialistai, bet ir daugelis mano vyro 
gerbėjų neekonomistų. Ir labai tikiuosi, kad ši knyga pasieks jaunimą, ypač aukštųjų 
mokyklų ir koledžų studentus visame pasaulyje. 

MARGIT VON MISES 
NIUJORKAS, 1979 M. BIRŽELIS 


Ludwigas VON MisEsSAS 
(1881-1973) 


Vienas žymiausių XX amžiaus ekonomistų ir socialinių filosofų Ludwigas 
von Misesas per savo ilgą ir labai kūrybingą gyvenimą plėtojo integruotą dedukcinį 
ekonomikos mokslą, grindžiamą pamatine aksioma, jog žmogiškosios būtybės veikia 
sąmoningai siekdamos geidžiamų tikslų. Nors pati jo ekonominė analizė buvo teikiama 
kaip „vertybiškai neutrali“ - kaip nepriklausoma nuo ekonomistų išpažįstamų vertybių - 
Misesas darė galutinę išvadą, jog vienintelė gyvybinga ekonominė politika yra toji, kuri 
pripažįsta neribotą Iaissez-faire, laisvąją rinką ir nevaržomą naudojimąsi privačia 
nuosavybe, o valdžios užduotį griežtai apriboja asmens ir nuosavybės apsauga jos 
teritorinėje erdvėje. 

Misesas sugebėjo parodyti, (a) kad laisvosios rinkos plėtra, darbo pasidalijimas ir 
privataus kapitalo investavimas yra vienintelis galimas kelias į žmonijos gerovę ir 
klestėjimą; (b) kad socializmas būtų pragaištingas šiuolaikinei ekonomikai, nes be 
privačios kapitalinių gėrybių ir žemės nuosavybės negalimas joks racionalus įkainojimas 
arba kaštų įvertinimas ir (c) kad valstybinė intervencija, trikdydama ir iškreipdama rinką, 
būdama kontraproduktyvi ir kumuliacinė, neišvengiamai nuveda į socializmą, jeigu ji 
nėra ryžtingai nutraukiama. 

Laikydamasis šių pažiūrų ir atkakliai skindamasis kelią į tiesą amžiuje, kurį vis 
labiau traukė etatizmas ir kolektyvizmas, Misesas garsėjo savo „nepalenkiamumu“ ginant 
lnissez-faire ir pinigų aukso standartą. 

Niekada neturėjęs etatinio universitetinio posto nei Austrijoje, nei vėliau Jungtinėse 
Valstijose Misesas vis dėlto tvirtai laikėsi savo linijos. Būdamas Austrijos vyriausybės 
vyriausiuoju ekonomikos patarėju trečiajame XX a. dešimtmetyje Misesas sugebėjo vien 
savo pastangomis sulėtinti Austrijos infliaciją. Jis taip pat įsteigė savo „privatų seminarą“, 
kuris pritraukė daug gabių jaunų ekonomistų, socialinių teoretikų ir filosofų iš visos 
Europos. Kaip „naujosios austrų ekonomikos mokyklos“ kūrėjas, Misesas išrutuliojo 
ekonominių ciklų teoriją, pagal kurią infliaciją ir depresiją sukelia bankai vykdydami 
infliacinį kreditavimą, kurį savo ruožtu skatina centriniai bankai. Šią teoriją kaip geriausią 
Didžiosios depresijos paaiškinimą ketvirtojo dešimtmečio pradžioje pripažino dauguma 
jaunesniųjų ekonomistų Anglijoje. 

Pasitraukęs nuo nacių į Jungtines Valstijas Misesas čia nuveikė kai kuriuos 
svarbiausius savo darbus. Daugiau nei dvejetą dešimtmečių dėstydamas „austrų 
mokyklos“ idėjas jis padėjo pamatus jos pakilimui Jungtinėse Valstijose. Praėjus 
vieneriems metams po Miseso mirties 1973 m., pats žymiausias jo sekėjas - F. A. 

Hayekas - gavo Nobelio premiją už savo trečiojo ir ketvirtojo dešimtmečio darbus, 
kuriuose plėtojama Miseso ekonominių ciklų teorija. 

Misesas gimė 1881 m. rugsėjo 29 d. Lembergo mieste (dabar Lvovas) Galicijoje, kur 
tuomet dirbo jo tėvas, Austrijos geležinkelių inžinierius. Miseso tėvas ir motina savo kilme 
priklausė garsiosioms Vienos šeimoms; jo motinos dėdė, dr. Joachimas Landau, buvo 
Liberalų partijos atstovas Austrijos parlamente. 

Įstojęs į Vienos universitetą šimtmečių sandūroje kaip kairuolis intervencionistas 
jaunasis Misesas atrado Carlo Mengerio „Ekonomikos principus“, pamatinį austrų 
ekonomikos mokyklos veikalą, ir greit perėmė jo nuostatas - jo dėmesingumą individo 
veiksmui, o ne nerealistinėms mechanistinėms lygtims, kaip ekonominės analizės vienetui, 
ir jos pabrėžiamą laisvosios rinkos ekonomikos svarbą. 

Misesas atkreipė į save dėmesį garsiame didžiojo austrų ekonomisto Eugeno von 
Bohm-Bawerko aspirantų seminare Vienos universitete (vienas iš daugelio Bohm-Bawerko 
nuopelnų yra tai, jog jis visiškai sutriuškino Marxo darbo vertės teoriją). 

Per šį laikotarpį savo pirmajame didžiame veikale „Pinigų ir kredito teorija“ (1912) 
Misesas padarė tai, kas buvo laikoma neįvykdomu dalyku - integravo pinigų teoriją į 
bendrąją ribinio naudingumo ir kainų teoriją (dabar tai būtų vadinama makroekonomikos 
integracija į mikroekonomiką). Kadangi Bohm-Bawerkas ir kiti jo kolegos Austrijoje 
nepripažino Miseso integracijos patys likdami be pinigų teorijos, Misesui teko žengti savo 
keliu ir kurti „naująją austrų mokyklą“. 

Savo pinigų teorijoje Misesas atgaivino seniai užmirštą, bet iki XIX a. vidurio įtakingą 
britų monetaristų mokyklos (British Currency School) principą, pagal kurį visuomenė nieko 
nelaimi dėl papildomos pinigų pasiūlos, kad pinigų ir banko kreditų ekspansija sukelia tik 
infliaciją ir ekonominius ciklus ir todėl valdžia turi laikytis šimtaprocentinio aukso 
standarto. 

Šią įžvalgą Misesas papildė savo ekonominio ciklo teorijos elementais: bankinio 
kredito ekspansija ne tik sukelia infliaciją, bet ir padaro ekonomines depresijas 
neišvengiamas, nes skatina „iškreiptą investavimą“, t. y. skatina verslininkus per daug 
investuoti į aukštesniojo lygmens kapitalinės gėrybes (mašinas, statybas ir pan.) ir per 
mažai į vartojamąsias gėrybes. 

Problema yra ta, kad infliacinis bankų kreditas, jį įsigijus verslui, atrodo kaip 
papildomos santaupos, ir dėl to verslininkai įtiki, jog investavimui į kapitalinės gėrybes tų 
santaupų yra daugiau nei tas pinigų kiekis, kurį vartotojai iš tikrųjų nori sutaupyti. Todėl 
infliacinį bumą turi lydėti recesija - skausmingas, bet būtinas procesas, kai rinkoje 
likviduojami nepamatuoti kapitaliniai įdėjimai ir grįžtama prie tos investavimo ir 
gamybos struktūros, kuri geriausiai tenkina vartotojų preferencijas bei paklausą. 

Misesas ir jo sekėjas Hayekas šią ciklų teoriją išrutuliojo trečiajame XX a. 
dešimtmetyje. Remdamasis būtent ja Misesas įspėjo nerūpestingą pasaulį apie tai, kad 
tuomet plačiai garsintoji nesibaigiančio klestėjimo „naujoji era“ yra tik regimybė ir kad 
neišvengiamas jos rezultatas bus bankų panika ir depresija. Kai Hayekas 1931 m. buvo 
pakviestas dėstyti Londono ekonomikos mokykloje - jį pakvietė įtakingasis Lionelas 
Robbinsas, buvęs Miseso privataus seminaro dalyvis - ten jis sugebėjo atversti daugumą 
jaunesniųjų anglų ekonomistų į šį požiūrį. Kovodamas prieš Keynesą ir jo mokinius 
Kembridže Hayekas sutriuškino Keyneso „Traktatą apie pinigus“, tačiau mūšį pralaimėjo, 
o daugumą jo paties sekėjų nusinešė potvyninė „Keyneso revoliucijos“ banga, nuvilnijusi 
per ekonomikos pasaulį po Keyneso „Bendrosios teorijos“ pasirodymo 1936 metais. 


Ludwigas von Misesas (1881-1973) 


Ekonominės politikos rekomendacijos, kurias teikė Misesas ir Hayekas ekonominių 
ciklų problemai spręsti, buvo absoliučiai priešingos toms, kurias siūlė Keynesas. Bumo 
periodu Misesas siūlė nedelsiant nutraukti bet kokį bankų kreditavimą ir pinigų 
ekspansiją; recesijos periodu jis rekomendavo griežtą Iaissez-faire režimą, nes jis leistų 
greičiausiai pradėti veikti atsistatymo jėgoms. 

Dar daugiau, blogiausioji intervencijos forma, pasak Miseso, būtų kainų ar 
atlyginimų lygio palaikymas (jis tik sukelia nedarbą), pinigų pasiūlos didinimas ar 
valstybės išlaidų didinimas siekiant paskatinti vartojimą. Misesui recesija yra taupymo 
nepakankamumo ir vartojimo perviršio problema; todėl svarbu skatinti taupumą ir 
taupymą, svarbu valstybės išlaidas mažinti, o ne jas didinti. Matyti, jog nuo 1936 m. 
Misesas buvo absoliučioje opozicijoje prieš pasaulyje įsivyravusią makroekonominės 
politikos madą. 

Po Pirmojo pasaulinio karo socializmui-komunizmui triumfuojant Rusijoje ir 
daugelyje Europos kraštų Misesas paskelbė savo garsųjį straipsnį „Ekonominė apskaita 
socialistinėje bendruomenėje“ (1920), kuriame parodė, jog; socialistinio planavimo organas 
negalėtų planingai tvarkyti jokios šiuolaikinės ekonominės sistemos; be to, žlugtų visi 
mėginimai kurti „dirbtinę“ rinką, nes tikroji įkainojimo ir kaštų įvertinimo sistema 
reikalauja savininkiškų mainų, tad ir privačios gamybos priemonių nuosavybės. 

Šį straipsnį Misesas išplėtojo knygoje „Socializmas“ (1922). Joje pateikiama tokia 
nuodugni filosofinė, sociologinė ir ekonominė socializmo kritika, kurios kritinei galiai 
neprilygsta joks kitas kada nors parašytas veikalas. Miseso „Socializmas“ įtikino 
atsikratyti socializmo daugelį žymių ekonomistų ir socialinių filosofų, tarp jų Hayeką, 
vokietį Wilhelmą Roepke ir anglą Lionelį Robbinsą. 

Jungtinėse Valstijose „Socializmo“ vertimas į anglų kalbą (paskelbtas 1936 m.) 
sužavėjo iškilų ekonomikos klausimais rašantį žurnalistą Henry Hazlittą, kuris parašė 
knygos recenziją į New York Times ir įtikino J. B. Mathewsą, vieną žymiausių ir 
intelektualiausių iš tuometinių komunizmo pakeleivių, užimti Miseso poziciją ir stoti į 
opoziciją prieš bet kurią socializmo formą. 

Europos ir Jungtinių Valstijų socialistai, kuriems bent penkiolika metų kėlė 
susirūpinimą ekonominės apskaitos problema socializmo sąlygomis, galiausiai pareiškė, 
jog ją 1936 m. išsprendė lenkų ekonomistas Oscaras Lange sukūręs „rinkos socializmo“ 
modelį. Lange grįžo į Lenkiją po Antrojo pasaulinio karo siekdamas prisidėti planuojant 
lenkų komunizmą. Socialistiniam planavimui žlugus Lenkijoje ir kitose komunistinėse 
šalyse 1989 m. kilo tikras sąmyšis tarp establišmento ekonomistų, kurie visi buvo įtikėję 
Lange „sprendimu“. 

Kai kurie žymūs socialistai, tokie kaip Robertas Heilbroneris, pajėgė garbingai viešai 
pripažinti, jog „Misesas buvo teisus“. („Misesas buvo teisus“ - taip vadinosi sekcija 
kasmetinėje konferencijoje, kurią 1990 m. Naujajame Orleane surengė Pietų ekonomikos 
asociacija (Southern Economic Association). 

Jeigu socializmas baigiasi ekonomikos katastrofa, tai valstybinis intervencionizmas 
negali būti veiksmingas, jis tik gali nuvesti į socializmą. Šią įžvalgą Misesas plačiau išdėstė 
knygoje „Intervencionizmo kritika“ (1929), o savo politinės filosofijos - Iaissez-faire 
liberalizmo - idėjas pristatė knygoje „Liberalizmas“ (1927). 

Misesas stojo ne tik prieš XX amžiuje vyraujančias politines tendencijas - ne mažiau 
aistringai ir iškalbingai jis Kovojo su tuo, ką laikė pragaištingomis filosofinėmis ir 
metodologinėmis tendencijomis ekonomikos moksle bei kitose disciplinose. Jis kritikavo 

pozityvizmą, reliatyvizmą, polilogizmą (idėją, jog kiekviena rasė ar lytis vadovaujasi savo 
„logika“, tad negali komunikuoti su kitomis grupėmis) ir visas kitas iracionalizmo bei 
objektyvios tiesos neigimo formas. Misesas taip pat išrutuliojo tai, ką laikė derama 
ekonomikos teorijos metodologija - loginę dedukciją iš akivaizdžių aksiomų. Jis ją vadino 
„prakseologija“ ir aštriai kritikavo ekonomikoje bei kitose disciplinose įsivyraujančią 
tendenciją prakseologiją bei istorinį supratimą keisti nerealistiniais matematiniais 
modeliais bei statistinėmis manipuliacijomis. 

Po emigracijos į Jungtines Valstijas 1940 m. dvi pirmosios Miseso knygos, parašytos 
anglų kalba, buvo svarbios ir įtakingos. Jo „Visagalė valdžia“ (1944) buvo pirmoji knyga, 
metusi iššūkį tuomet vyravusiam marksistiniam požiūriui, jog fašizmą ir nacizmą šalims 
primetė stambusis verslas ir „kapitalistų klasė“. Jo rašinys „Biurokratija“ (1944) teikia iki 
šiol nepralenkiamą paaiškinimą, kodėl visi valdžios veiksmai neišvengiamai turi būti 
„biurokratiški“ ir pasižymėti visomis biurokratizmo ydomis. 

Monumentaliausias Miseso laimėjimas buvo jo veikalas „Žmogiškoji veikla“ (1949) - 
pirmasis nuodugnus ir visapusiškas ekonomikos teorijos traktatas, parašytas po Pirmojo 
pasaulinio karo. Misesas jame įgyvendina savo paties metodologijos ir tyrimų programos 
nuostatas ir išdėsto plačią integruotą ekonomikos teoriją remdamasis savo dedukciniais 
„prakseologijos“ principais. Paskelbta epochoje, kai visi ekonomistai ir visi valdžios 
pareigūnai buvo pagauti etatizmo ir Keyneso infliacionizmo idėjų, knyga nesulaukė 
profesionalių ekonomistų dėmesio. Galiausiai 1957 m. Misesas paskelbė savo paskutinį 
svarbų veikalą „Teorija ir istorija“, kuriame šalia papildomų argumentų prieš marksizmą 
ir istoricizmą apibrėžiami svarbiausi teorijos ir istorijos skirtumai bei funkcijos 
ekonomikos moksle ir kitose žmogiškąją veiklą tiriančiose disciplinose. 

Jungtinėse Valstijose, kaip ir gimtojoje Austrijoje, Misesas nesusirado etatinio posto 
akademijos pasaulyje. Niujorko universitetas, kuriame jis dėstė nuo 1945 m. iki 
pasitraukimo 1969 m. sulaukus 88 metų amžiaus, jį priėmė tik kaip vizituojantį profesorių; 
iki 1962 m. algą jam mokėjo konservatyvus-libertarinis Williamo Volkerio fondas, vėliau - 
laisvosios rinkos fondų ir verslininkų konsorciumas. Nepaisant šio nepalankaus klimato, 
Misesas sutelkė aplink save tolydžio augantį studentų ir gerbėjų būrį, skatino jų mokslinę 
veiklą, o pats ir toliau demonstravo stebėtiną mokslinį produktyvumą. 

Misesą taip pat palaikė ir kartu su juo dirbo laisvosios rinkos entuziastai bei 
libertariniai jo gerbėjai. Nuo Ekonominio švietimo fondo įsteigimo 1946 m. iki pat mirties 
Misesas buvo šio fondo tarybos narys; nuo 1950 m. jis buvo ekonomikos patarėjas 
Nacionalinėje pramonininkų asociacijoje ir dirbo su jos Iaissez-faire sparnu, kurį galiausiai 
nušlavė „apsišvietusio“ etatizmo banga. 

Būdamas prekybos laisvės šalininkas ir klasikinis liberalas Cobdeno, Brighto ir 
Spencerio prasme, Misesas buvo dar ir libertaras, ginantis protą ir asmens laisvę ne tik 
ekonominėje, bet ir asmeninių santykių srityje. Kaip racionalistas ir visų etatizmo formų 
oponentas Misesas niekada nevadino savęs „konservatoriumi“ ir suvokė save kaip liberalą 
XIX a. prasme. 

Išties politiškai Misesas buvo Iaissez-faire radikalas; jis atmetė muitų tarifus, 
imigracijos apribojimus ir smerkė valdžios mėginimus teisiškai reglamentuoti moralę. Kita 
vertus, Misesas buvo tvirtas kultūrinis ir socialinis konservatorius; jis atmetė egalitarizmą 
ir griežtai smerkė politinį feminizmą kaip socializmo atmainą. Kitaip nei daugelis 
konservatyviųjų kapitalizmo kritikų, Misesas manė, jog laisvosios rinkos kapitalizmo 
sistema skatina asmens dorumą, palaiko šeimą, pati nuo jų esmingai priklausydama. 

Miseso įtaka buvo stebėtina atsižvelgiant į jo epistemologinių ir politinių pažiūrų 
nepopuliarumą. Jo mokiniai iš trečiojo dešimtmečio laikų, net tie, kurie vėliau tapo 
keinsininkais, įgijo neišdildomą Miseso poveikio spaudą. Tarp šių mokinių, šalia Hayeko 
ir Robbinso, paminėtini Fritzas Machlupas, Gottfriedas von Haberleris, Oscaras 
Morgensternas, Alfredas Schutzas, Hugh Gaitskellas, Howardas S. Ellisas, Johnas Van 
Sickle'as ir Erichas Voegelinas. 

Misesas taip pat suvaidino labai svarbų, nors mažai garsinamą vaidmenį po Antrojo 
pasaulinio karo Europai pereinant nuo socialistinės ir infliacionistinės politikos prie 
politikos, labiau orientuotos į laisvąją rinką ir tvirtus pinigus. Didysis vokietis Ludwigas 
Erhardas, kuris beveik vienui vienas įvykdė Vakarų Vokietijos „ekonomikos stebuklą“, 
grindžiamą laisvosios rinkos principais ir tvirtų pinigų politika, pats buvo ekonomistas, 
Alfredo Muller-Armacko ir Wilhelmo Roepkes mokinys ir bičiulis, o šiedu buvo stipriai 
veikiami Miseso idėjų. 

Prancūzijoje generolo De Gaulle'io vyriausiasis ekonomikos patarėjas, padėjęs 
Prancūziją pasukti tolyn nuo socializmo, buvo Jacgue'as Rueffas, senas Miseso bičiulis ir 
gerbėjas. O pokarinės Italijos traukimąsi nuo socializmo iš dalies nulėmė prezidentas Liugi 
Einaudi, žymus ekonomistas ir ilgametis Miseso bičiulis ir kolega. Jungtinėse Valstijose 
Miseso įtaka buvo mažesnė. Kad ir dirbdamas ne itin palankiomis akademinėmis 
sąlygomis jis vis dėlto paliko visą būrį savo mokinių ir gerbėjų, tokių kaip Henry 
Hazlittas, Lawrence'as Fertigas, Percy Greavesas, Bettina Bien Graeves, Hansas F. 
Sennholzas, Williamas H. Petersonas, Louisas M. Spadaro, Israelis M. Kirzneris, Ralphas 
Raico, George'as Reismanas ir Murray N. Rothbardas. Be to, Misesas sugebėjo sutelkti 
stebėtinai ištikimų savo gerbėjų būrį tarp verslininkų ir kitokių neakademikų; o jo 
didžiulis ir sudėtingas veikalas „Žmogiškoji veikla“ nuo pat pirmojo leidimo buvo 
stebėtinai gerai perkamas. 

Po Miseso mirties Niujorke 1973 m. spalio 10 d., sulaukus 92 metų, prasidėjo jo 
doktrinos atgimimas. Jau po metų Hayekas gavo ekonomikos Nobelio premiją už 
ekonominių ciklų teoriją; taip pat įvyko pirmoji iš daugelio „austrų mokyklos“ 
konferencijų Jungtinėse Valstijose. Buvo naujai leidžiamos Miseso knygos, verčiami ir 
skelbiami jo straipsnių rinkiniai. Visoje šalyje pradėjo steigtis ir veikti „austrų mokyklos“ 
kursai bei programos. 

Šio atgimimo ir Miseso doktrinos platinimo vėliavnešiu tapo Ludwigo von Miseso 
institutas, įkurtas Llewellyno Rockwello 1982 m. su būstine Auburne (Alabama). Miseso 
institutas leidžia mokslinius žurnalus ir knygas, siūlo įvairių lygių kursus iš „austrų 
ekonomikos“, kurie pritraukia vis daugiau studentų ir profesorių. Neabejotina, jog 
socializmo žlugimas ir didėjantis laisvosios rinkos patrauklumas daug prisidėjo prie šio 
kylančio populiarumo. 

Murray N. Rothbard 
Lietuvos laisvosios rinkos institutas dėkoja 
Ludwigo von Miseso institutui už leidimą publikuoti šį straipsnį. 


EKONOMINĖ POLITIKA 


I PASKAITA 
KAPITALIZMAS 


Aprašomieji terminai kartais klaidina. Antai šiuolaikinės pramonės kapitonai 
ir stambiojo verslo vadai dažnai vadinami „šokolado karaliais“, „medvilnės karaliais“ ar 
„automobilių karaliais“. Tokia žodžių vartosena rodo, kad nematoma jokio skirtumo tarp 
dabartinės pramonės vadovų ir senųjų laikų feodalinių karalių, kunigaikščių ar senjorų. 
Bet iš tikrųjų skirtumas tarp jų didžiulis. Šokolado karalius nevaldo - jis tarnauja. Jis nėra 
užkariautos teritorijos valdovas, jis nėra nepriklausomas nuo rinkos, nuo pirkėjų. 
Šokolado karalius - plieno, automobilių ar bet kurios kitos šiuolaikinės pramonės šakos 
karalius - priklauso nuo tos pramonės šakos, kurioje jis veikia, ir nuo klientų, kuriuos jis 
aptarnauja. Toks „karalius“ privalo siekti savo valdinių - vartotojų - palankumo; savo 
karalystę jis bemat praranda, jeigu nesugeba savo klientams suteikti geresnės paslaugos ir 
suteikti ją mažesnėmis sąnaudomis nei tie, su kuriais jam tenka konkuruoti. 

Prieš du šimtus metų, iki kapitalizmo atsiradimo, žmogaus visuomeninė padėtis 
nesikeitė nuo jo gyvenimo pradžios iki pabaigos - ji būdavo paveldima iš protėvių ir 
niekada nesikeitė. Gimęs vargšu, juo visuomet ir būdavo; gimęs turtuolių - senjoru ar 
kunigaikščiu - titulą ir jam priklausančią nuosavybę gaudavo visam gyvenimui. 

O dėl gamybos, tai primityvi tų laikų apdirbamoji pramonė egzistavo beveik 
išimtinai turtuolių labui. Dauguma žmonių (90 ar net daugiau procentų Europos 
gyventojų) dirbo žemę ir visiškai nesusidurdavo su miestui skirta apdirbamąja pramone. 
Ši sustabarėjusi feodalinės visuomenės sistema daugelį amžių vyravo net labiausiai 
išsivysčiusiuose Europos kraštuose. 

Tačiau gausėjant kaimo gyventojų žemės ūkyje susidarė žmonių perteklius. Šiems 
žmonėms, neturintiems nei paveldėtos žemės, nei dvarų, žemės ūkyje darbo nebuvo, o 
įsidarbinti mieste, apdirbamojoje pramonėje jie negalėjo, nes tai draudė miestų valdovai. 
Šių „atstumtųjų“ skaičius vis didėjo, ir niekas nežinojo, ką su jais daryti. Jie buvo 
„proletarai“ tikrąja šio žodžio prasme, atstumtieji, kuriuos valdžia tegalėjo pasiųsti į 
galeras arba į prieglaudas. Kai kuriose Europos vietose, ypač Olandijoje ir Anglijoje, jų 
atsirado tiek daug, kad kilo rimta grėsmė esamai visuomeninei santvarkai. 

Šiandien kalbėdami apie panašias sąlygas Indijoje ar kitose besivystančiose šalyse 
neturėtume pamiršti, kad XVIII amžiaus Anglijoje sąlygos buvo kur kas blogesnės. Tuo 
metu Anglija turėjo apie 6-7 milijonus gyventojų, iš kurių daugiau kaip vienas milijonas, 
galbūt net du, buvo vargšai atstumtieji, kuriems esamoje visuomeninėje sistemoje nebuvo 
vietos. Ką daryti su šiais atstumtaisiais, buvo viena iš didžiųjų problemų XVIII amžiaus 
Anglijoje. 

Kita didelė problema buvo žaliavų stygius. Britams rimtai iškilo klausimas: ką 
darysime ateityje, kai mūsų miškai nebeduos tiek medienos, kiek reikia mūsų pramonei ir 
mūsų namams apšildyti? Valdančiosioms klasėms tai buvo beviltiška situacija. Kaip taisyti 
padėtį, nežinojo nei valstybės veikėjai, nei dvarininkai. 

Šioje sudėtingoje visuomeninėje situacijoje pradėjo klostytis šiuolaikinio kapitalizmo 
užuomazgos. Tarp šių atstumtųjų, šių vargšų atsirado žmonių, kurie mėgino organizuoti 
kitus kurdami nedideles dirbtuves ir jose ką nors gamindami. Tai buvo naujovė. Šie 
novatoriai negamino brangių prekių, prieinamų tik aukštuomenei; jie gamino pigesnius 
produktus kiekvieno vartojimui. Ir tai buvo kapitalizmo, kaip jis veikia šiandien, pradžia. 
Tai buvo kapitalistinės pramonės pamatinio principo - masinės gamybos - užuomazga. 
Jeigu senoji apdirbamoji pramonė tenkino tik aukštuomenės poreikius, tai naujoji 
kapitalistinė pramonė pradėjo gaminti daiktus, įperkamus plačiajai visuomenei. Tai buvo 
masinė gamyba, tenkinanti masių poreikius. 

Štai pagrindinis kapitalizmo, egzistuojančio dabar visose tose šalyse, kur paplitusi 
masinė gamyba, principas: stambusis verslas - vadinamųjų kairiųjų fanatiškiausių 
užsipuolimų taikinys - gamina beveik vien tai, kas tenkina masių poreikius. Įmonės, 
gaminančios vien prabangos prekes turtuoliams, niekada negali pasiekti stambaus verslo 
viršūnių. Ir šiandien kaip tik žmonės, dirbantys stambiose gamyklose, yra pagrindiniai šių 
gamyklų produkcijos vartotojai. Tuo kapitalizmo gamybos principai iš esmės skiriasi nuo 
anksčiau vyravusių feodalizmo principų. 

Labai klysta tie, kurie mano arba teigia, kad stambaus verslo produkcijos gamintojai 
skiriasi nuo tos produkcijos vartotojų. Amerikos parduotuvėse galima išgirsti šūkį 
„Pirkėjas visuomet teisus“. O juk pirkėjas yra tas pats žmogus, kuris gamykloje gamina 
tuos daiktus, kuriais prekiaujama parduotuvėse. Klysta ir tie žmonės, kurie mano, jog 
stambaus verslo galia beribė - juk stambusis verslas visiškai priklauso nuo palankumo tų, 
kurie perka jo produkciją; stambiausios įmonės praranda savo galią ir įtaką, kai tik 
praranda savo pirkėjus. 

Prieš 50 ar 60 metų beveik visose kapitalistinėse šalyse buvo sakoma, kad 
geležinkelių kompanijos tapo pernelyg didelės ir turtingos, kad jos tapo monopoliais, kad 
su jomis neįmanoma varžytis. Buvo tvirtinama, kad transporto srityje kapitalizmas jau 
pasiekė tą stadiją, kai prasideda savigriova - mat nebėra konkurencijos. Tačiau taip 
kalbantys nesuvokė, kad geležinkelių galia priklauso nuo jų sugebėjimo aptarnauti 
žmones geriau už bet kurią kitą transporto rūšį. Žinoma, būtų tiesiog juokinga varžytis su 
kuria nors stambia geležinkelio kompanija nutiesiant lygiagretų ruožą, kai pakanka ir 
senojo. Tačiau greitai atsirado naujų konkurentų. Konkurencijos laisvė nereiškia, kad 
sėkmę turi atnešti paprastas jau atliktų veiksmų atkartojimas ar imitavimas. Juk ir spaudos 
laisvė nereiškia, kad perrašius tai, ką parašė kitas, galima gauti tuos pačius rezultatus, 
kuriuos anas pasiekė savo darbu. Spaudos laisvė - tai teisė parašyti ką nors kita. Kalbant 
apie geležinkelius, konkurencijos laisvė reiškia teisę kažką išrasti, kažką padaryti, kas 
mestų iššūkį geležinkeliams, sudarytų jiems rimtą konkurenciją. 

JAV geležinkelių konkurentai - autobusai, lengvieji automobiliai, sunkvežimiai, 
lėktuvai - sukėlė jiems rimtų problemų, nukonkuravo keleivių vežimo srityje. 

Kapitalizmas suteikia kiekvienam teisę aptarnauti klientus geriau ir pigiau. Ir šis 
metodas, šis principas per palyginti trumpą laiką pakeitė visą pasaulį. Jis sudarė galimybę 
neregėtai padidėti pasaulio gyventojų skaičiui. 

XVIII amžiuje Anglijos žemė galėjo išmaitinti vos 6 milijonus žmonių, kurių 
pragyvenimo lygis buvo labai žemas. Šiandien daugiau kaip 50 milijonų žmonių ten 
gyvena geriau nei XVIII amžiaus turtuoliai. Dabartinis Anglijos pragyvenimo lygis 
greičiausiai būtų dar aukštesnis, jeigu britai nebūtų tiek daug energijos iššvaistę 
nereikalingoms politinėms ir karinėms avantiūroms (kitaip jų nepavadinsi). 

Tokie yra kapitalizmo faktai. Tad jeigu anglas ar bet kuris kitas žmogus bet kurioje 
pasaulio šalyje šiandien skelbiasi esąs prieš kapitalizmą, jam galima drąsiai atsakyti: 
„Tamsta žinai, kad šiandien žmonių šioje planetoje gyvena dešimt kartų daugiau nei 
ikikapitalistiniais laikais. Žinai, kad šiandien visi žmonės gyvena geriau negu tavo 
protėviai iki kapitalizmo epochos. Bet kaip gali žinoti, jog esi tas vienas iš dešimties, kuris 
būtų gyvenęs, jeigu kapitalizmo nebūtų. Vien šis faktas, jog šiandieną gyveni, įrodo 
kapitalizmo pranašumą, kad ir kaip pats vertintum savo gyvenimą“. 

Nepaisant kapitalizmo privalumų, jis įnirtingai puolamas ir kritikuojamas. Turime 
suprasti šios antipatijos ištakas. Neapykanta kapitalizmui atsirado ne masėse, ne tarp 
pačių darbininkų, bet tarp žemvaldžių, Anglijos ir Europos dvarininkų. Jie kaltino 
kapitalizmą dėl to, kas jiems buvo ne itin malonu: XIX amžiaus pradžioje pramonės 
darbininkams buvo mokami didesni atlyginimai, o tai vertė žemvaldžius mokėti tokius 
pat atlyginimus saviems žemės ūkio darbininkams. Aristokratija puolė pramonę 
piktindamasi kylančiu darbininkų masių pragyvenimo lygiu. 

Žinoma, mūsų požiūriu, darbininkų pragyvenimo lygis buvo labai žemas: 
ankstyvojo kapitalizmo laikais darbo sąlygos buvo tiesiog pasibaisėtinos, bet ne todėl, kad 
naujai kylanti kapitalistinė pramonė skriaudė darbininkus. Žmonės, kurie samdėsi darbui 
fabrikuose, jau ir taip gyveno nežmoniškomis sąlygomis. 

Šimtus kartų buvo kartojama sena pasaka, kad į fabrikus samdydavosi moterys ir 
vaikai, iki tol gyvenę visai pakenčiamai. Tai viena didžiausių istorijos falsifikacijų. 
Motinos, dirbusios fabrikuose, neturėjo iš ko gamintis maisto; eidamos dirbti, jos 
nepalikdavo savo virtuvių - jos ėjo į fabrikus kaip tik dėl to, kad neturėjo virtuvių arba 
neturėjo ką jose gaminti. Ir vaikai į juos ėjo ne iš patogių pensionatų. Jie badaudavo ir 
mirdavo. Ir visus postringavimus apie nenusakomas ankstyvojo kapitalizmo baisybes 
galima paneigti paprasta statistika: būtent tuo metu, kai Anglijoje vystėsi kapitalizmas, 
vadinamuoju pramonės revoliucijos laikotarpiu - nuo 1760 iki 1830 metų - Anglijos 
gyventojų skaičius padvigubėjo, vadinasi, šimtai ir tūkstančiai vaikų, anksčiau pasmerktų 
mirti, išgyveno ir užaugo vyrais ir moterimis. 

Be abejo, tų laikų sąlygos buvo labai nepatenkinamos. Tačiau būtent kapitalistinis 
verslas jas gerino. Būtent pirmųjų fabrikų produkcija tiesiogiai ar netiesiogiai 
(eksportuojant savo gaminius ir importuojant maistą bei žaliavas iš kitų šalių) tenkino jų 
darbininkų poreikius. Bet ankstyvieji kapitalizmo istorikai vėl ir vėl falsifikavo istoriją 
(švelnesnis žodis čia netinka). 

Jie mėgo pasakoti anekdotą (tikriausiai pačių išsigalvotą) apie Benjaminą Frankliną. 
Esą kai Benjaminas Franklinas lankėsi viename Anglijos medvilnės fabrike, šeimininkas 
didžiuodamasis pasakė: „Šie medvilnės dirbiniai skirti Vengrijai“. 

Apsižvalgęs ir pamatęs darbininkus nudriskusiais drabužiais Benjaminas Franklinas 
paklausęs: „Kodėl negamini ir savo darbininkams?“ 

Tačiau tie eksporto dirbiniai, apie kuriuos kalbėjo fabriko šeimininkas, kaip tik ir 
buvo gaminami jo darbininkams, nes Anglija importavo visas žaliavas. Medvilnės nebuvo 
nei Anglijoje, nei Europos žemyne. Be to, Anglijoje labai trūko maisto, ir jis turėjo būti 
importuojamas iš Lenkijos, Rusijos, Vengrijos. Tuo eksportu ir buvo apmokami maisto 
produktai Anglijos gyventojams. Daugelis tų laikų pavyzdžių atskleidžia dvarininkų ir 
aristokratų požiūrį į darbininkus. Paminėsiu tik du. Pirmiausia tai garsioji Anglijos 
„Speenhamland“ sistema. Visiems, gaunantiems atlyginimus, mažesnius už valstybės 
nustatytą minimumą, Britanijos vyriausybė mokėjo skirtumą tarp to minimumo ir 
gaunamos algos. Todėl žemvaldžiai mokėjo žemės ūkio darbininkams tradiciškai žemą 
atlyginimą - jį kompensavo valstybė, taip sulaikydama žemės ūkio darbininkus nuo 
traukimosi į miestų fabrikus. 

Po 80 metų, kapitalizmui išplitus ir žemyninėje Europoje, žemvaldžiai dar kartą 
pasipriešino naujai gamybos sistemai. Vokietijoje prūsų junkeriai, praradę daug 
darbininkų, perėjusių į aukštesnius atlyginimus mokančią kapitalistinę pramonę, 
sugalvojo net specialų terminą šiai problemai įvardyti - Landflucht (bėgimas nuo žemės). 
Vokietijos parlamente jie svarstė, kaip žemvaldžiams dorotis su šiuo blogiu. Princas 
Bismarckas, garsusis Vokietijos Reicho kancleris, vienoje savo kalboje sakė: „Berlyne 
sutikau žmogų, kadaise dirbusį mano dvare, ir jo paklausiau: „Kodėl išėjai iš dvaro, kodėl 
palikai žemę, kodėl dabar gyveni Berlyne?“ Pasak Bismarcko, tas atsakęs: „Kaime nėra 
tokio šaunaus Biergarten kaip čia Berlyne, kur gali sėdėti, gurkšnoti alų ir klausytis 
muzikos“. Suprantama, ši istorija atspindi princo Bismarcko - samdytojo - poziciją. 
Visiškai kitaip manė samdiniai. Jie ėjo į pramonę, nes ten buvo mokami geresni 
atlyginimai ir jų pragyvenimo lygis kaip niekad sparčiai kilo. 

Šiandien kapitalistinėse šalyse vadinamųjų aukštesniųjų ir žemesniųjų klasių 
pragyvenimo lygio skirtumas yra santykinai nedidelis - ir vieni, ir kiti apsirūpinę maistu, 
apranga, būstais. O XVIII amžiuje ir anksčiau skirtumas tarp viduriniosios ir žemesniosios 
klasės atstovų buvo kaip tik tas, kad pirmieji turėjo batus, o pastarieji neturėjo. Jungtinėse 
Valstijose skirtumas tarp turtingo ir vargšo šiandien dažnai reiškia tik skirtumą tarp 
kadilako ir ševroleto. Ševroletą galima nusipirkti ir naudotą, bet savininkui jis teikia tas 
pačias paslaugas - tinka nuvažiuoti iš vienos vietos į kitą. Daugiau kaip penkiasdešimt 
nuošimčių JAV gyventojų gyvena nuosavuose namuose ar butuose. 

Kapitalizmo puolimas - ypač dėl atlyginimų - remiasi klaidinga prielaida, kad 
atlyginimus moka visiškai kitokie žmonės negu tie, kurie juos gauna. Ekonomistui, 
ekonomikos tyrinėtojui nesunku nubrėžti ribą tarp darbininko ir vartotojo, juos atskirti. 
Tačiau akivaizdu ir tai, kad kiekvienas vartotojas turi kaip nors užsidirbti tuos pinigus, 
kuriuos išleidžia, o dauguma vartotojų yra tie patys žmonės, kurie dirba įmonėse, 
gaminančiose prekes, kurias jie perka. Kapitalizmo sąlygomis atlyginimų dydį nustato ne 
žmonių klasė, kuri skiriasi nuo gaunančių atlyginimus klasės; tai yra tie patys žmonės. 
Kino žvaigždėms honorarus moka ne Holivudo kino korporacijos, o žiūrovai, nusipirkę 
bilietus. Milžiniškus prizus boksininkams skiria ne rungtynių rengėjai, 0 žiūrovai. 
Skirtumas tarp darbdavio ir darbininko yra tik ekonomikos teorijoje, bet ne praktiniame 
gyvenime; čia darbdavys ir darbininkas galiausiai yra vienas ir tas pats asmuo. 

Daugelyje šalių yra žmonių, manančių, kad labai neteisinga mokėti tokius pačius 
atlyginimus žmogui, išlaikančiam daugiavaikę šeimą, ir tam, kuriam reikia rūpintis tik 

savimi. Tačiau klausimas yra ne tai, ar darbdavys privalo atsižvelgti į darbininko šeimos 
dydį. Klausimą šiuo atveju reikėtų formuluoti taip: ar tu, kaip individas, esi pasiryžęs 
mokėti daugiau už ką nors, tarkime, už duonos kepalą, jeigu tau pasakoma, kad jį iškepęs 
žmogus turi šešetą vaikų? Sąžiningas žmogus tikrai atsakys neigiamai ir pridurs: „Iš 
principo gal ir taip, bet praktiškai verčiau nusipirksiu duonos, kurią kepė bevaikis“. 
Faktas yra tai, kad jeigu darbdavys negaus iš pirkėjų tiek, kiek turi mokėti savo 
darbininkams, jis negalės išlikti savo versle. 

Kapitalistinės sistemos pavadinimą sugalvojo ne jos šalininkas, o žmogus, laikęs ją 
blogiausia iš visų istorinių sistemų, didžiausia blogybe, kada nors ištikusia žmoniją. Tas 
žmogus buvo Karlas Marxas. Tačiau nėra pagrindo atmesti Marxo terminą, nes jis aiškiai 
apibūdina šaltinį, iš kurio kilo didžiuliai socialiniai kapitalizmo laimėjimai. Šie laimėjimai 
yra kapitalo kaupimo vaisiai, atsiradę todėl, kad žmonės paprastai nesuvartoja visko, ką 
pagamina, bet dalį sutaupo ir investuoja. Šią problemą gaubia daugybė nesusipratimų, ir 
per šias šešias paskaitas turėsiu progos paliesti svarbiausius jos aspektus. Apie 
kapitalizmą kalbėsiu paskaitose, skirtose užsienio investicijoms bei rimčiausiai dabartinės 
politikos problemai - infliacijai. Jūs veikiausiai žinote, kad infliacija egzistuoja ne tik šioje 
šalyje; šiandien ji yra pasaulinė problema. 

Kalbant apie kapitalizmą dažnai nepastebima, kad taupyti naudinga visiems: ir 
tiems, kurie nori organizuoti gamybą, ir tiems, kurie nori užsidirbti atlyginimą. Kai 
žmogus sutaupo tam tikrą pinigų sumą - tarkim, tūkstantį dolerių - ir užuot juos išleidęs, 
juos patiki taupomajam bankui arba draudimo kompanijai, tie pinigai patenka į 
verslininko rankas ir tada jis gali imtis projektų, kurių negalėjo imtis vakar, nes reikiamas 
kapitalas buvo neprieinamas. 

Ką verslininkas darys su šiuo papildomu kapitalu? Pirmiausia jis samdys 
darbininkus ir pirks žaliavų. Dėl to padidės darbo jėgos ir žaliavų paklausa, o tai savo 
ruožtu skatins atlyginimų didėjimo ir žaliavų kainų kilimo tendenciją. Daug anksčiau nei 
investuotojas ar verslininkas gaus iš visa to kokį nors pelną, iš šių papildomų santaupų 
turės naudos buvęs bedarbis, žaliavų tiekėjas ir fermeris. 

Ar verslininkas gaus iš savo projekto pelną, priklausys nuo rinkos konjunktūros ir 
nuo jo gebėjimo ją teisingai numatyti. Bet darbininkai, kaip ir žaliavų tiekėjai, turi naudos 
iškart. Prieš 30 ar 40 metų buvo daug kalbama apie vadinamąją Henry Fordo „atlyginimų 
politiką“. Vienas didžiausių Fordo laimėjimų buvo tai, kad jis mokėjo didesnius 
atlyginimus nei kitos įmonės. Jo atlyginimų politika buvo vadinama „išradimu“, tačiau ši 
naujai „išrasta“ politika nebuvo Fordo dosnumo rezultatas. Naujas verslas ar nauja įmonė 
jau esančioje verslo šakoje turi pritraukti darbininkus iš kitų verslo šakų, iš kitų šalies 
vietų, net iš kitų šalių. Vienintelis būdas tai pasiekti - pasiūlyti darbininkams didesnius 
atlyginimus už darbą. Taip buvo kapitalizmo pradžioje, taip yra ir dabar. 

Didžiosios Britanijos manufaktūrininkai, pradėję gaminti medvilnės dirbinius, 
darbininkams mokėjo daugiau nei šie gaudavo anksčiau. Žinoma, daugelis šių naujų 
darbininkų iki tol negaudavo jokio atlyginimo ir todėl sutikdavo su bet kokiu pasiūlymu. 
Po tam tikro laiko, sukaupiant daugiau kapitalo ir gausėjant įmonių, atlyginimai pradėjo 
didėti, o to rezultatas buvo, kaip sakiau, neregėtas Britanijos gyventojų gausėjimas. 

Neigiamas kai kurių žmonių požiūris į kapitalizmą kaip į sistemą, sukurtą 
turtuoliams turtėti ir varguoliams skursti, klaidingas nuo pradžios iki galo. Marxo teiginys 
apie socializmo neišvengiamumą grindžiamas prielaida, kad darbininkai vis labiau skursta, 
masės vis labiau alinamos ir kad galiausiai visas šalies turtas susikaups kelių žmonių ar net 

vieno žmogaus rankose. O tada nuskurdusių darbininkų minia sukils ir nusavins 
pasiturinčių savininkų turtus. Pagal šią Karlo Marxo doktriną kapitalistinėje sistemoje 
nėra jokių galimybių darbininkų padėčiai pagerinti. 

1865 metais kalbėdamas Tarptautinėje darbininkų asociacijoje Anglijoje Marxas 
pareiškė, jog įsitikinimas, kad profsąjungos gali pagerinti darbo žmonių padėtį, yra 
„absoliučiai klaidingas“. Profsąjungų politiką, reikalaujančią didesnių atlyginimų ir 
trumpesnės darbo dienos, jis vadino konservatyvia (kaip žinia, Karlo Marxo žodyne tai 
buvo labiausiai paniekinantis terminas). Jis siūlė sąjungoms užsibrėžti naują, revoliucinį 
tikslą: „panaikinti pačią samdomojo darbo sistemą“, o privačios nuosavybės sistemą 
pakeisti „socializmu“ - valstybine gamybos priemonių nuosavybe. 

Žvelgdami į pasaulio istoriją, ir ypač į Anglijos istoriją po 1865 metų, suvokiame, jog 
Marxas klydo visais požiūriais. Nėra Vakaruose kapitalistinės šalies, kurioje masių 
gyvenimo sąlygos nebūtų pagerėjusios niekad neregėtu mastu. Šių sąlygų gerėjimas per 
pastaruosius 80 ar 90 metų vyko nepaisant Karlo Marxo pranašysčių. Marksistiniai 
socialistai buvo įsitikinę, kad darbininkų padėtis negali gerėti. Jie vadovavosi klaidinga 
teorija, garsiuoju „geležiniu atlyginimų dėsniu“ - esą prie kapitalizmo darbininko 
atlyginimas negali būti didesnis nei reikia jo gyvybei palaikyti darbui įmonėje. 

Savo teoriją marksistai dėstė taip: jeigu darbininkų atlyginimai didės ir viršys 
pragyvenimo minimumą, gims daugiau vaikų; o šie vaikai, įsiliedami į darbo jėgą, taip 
padidins darbininkų skaičių, kad atlyginimai vėl smuks grąžindami darbininkus į pradinį 
lygį - prie minimumo, kurio vos pakanka, kad darbininkai neišmirtų. 

Tačiau šis Marxo ir daugelio kitų socialistų požiūris į darbo žmogų primena biologo 
požiūrį (visiškai pagrįstą) į jo tiriamų gyvūnų, pavyzdžiui, pelių, gyvenimą. 

Jeigu gyvūnai ar mikrobai gauna daugiau maisto, daugiau jų išgyvena. Mažėjant 
maisto, mažėja ir gyvūnų. Bet žmogus yra kitokia būtybė. Net darbininkas - nors 
marksistai to nenori pripažinti - turi kitokių žmogiškųjų norų nei tik maistas ir giminės 
pratęsimas. Realiai didėjant atlyginimams didėja ne tik gyventojų skaičius, bet visų pirma 
vidutinis pragyvenimo lygis. Štai kodėl pragyvenimo lygis Europoje ir Jungtinėse Valstijose 
šiandien aukštesnis nei besivystančiose šalyse, pavyzdžiui, Afrikoje. 

Tačiau turime suvokti, jog šis aukštesnis pragyvenimo lygis priklauso nuo kapitalo 
pasiūlos. Ji paaiškina Jungtinių Valstijų ir Indijos sąlygų skirtumą. Panaudojus 
šiuolaikines kovos su infekcinėmis ligomis priemones Indijoje labai padidėjo gyventojų 
skaičius, tačiau kadangi šio gyventojų skaičiaus didėjimo nelydėjo atitinkamas 
investuojamo kapitalo didėjimas, padidėjo ir skurdas. Šalies gerovė didėja proporcingai 
investuotam kapitalui skaičiuojant vienam gyventojui. 

Tikiuosi, kad kitose paskaitose turėsiu progos smulkiau panagrinėti šias problemas, 
nes kai kuriuos terminus, tokius kaip „investuotas kapitalas per capita“ , reikia paaiškinti 
nuodugniau. 

Tačiau jūs turite prisiminti, jog ekonominėje politikoje stebuklų nebūna. Iš laikraščių 
jums turbūt teko girdėti apie vadinamąjį Vokietijos ekonomikos stebuklą - apie Vokietijos 
atsigavimą po jos pralaimėjimo ir sugriovimo per Antrąjį pasaulinį karą. Tačiau tai nebuvo 
stebuklas. Tai buvo laisvosios rinkos ekonomikos principų, kapitalizmo metodų taikymo, net 
ne visais požiūriais nuoseklaus taikymo, rezultatas. Kiekviena šalis gali patirti tokį pat 
ekonomikos atgimimo „stebuklą“; noriu pabrėžti, jog ekonomikos atgimimas nėra 
stebuklo padarinys, veikiau jis yra teisingos ekonominės politikos taikymo rezultatas. 


II PASKAITA 


SOCIALIZMAS 


I buenos Aires atvykau Institute por la Economia Libre kvietimu. Kas yra 
economia libre? Ką reiškia ši ekonominės laisvės sistema? Atsakymas paprastas: tai rinkos 
ekonomika, tokia sistema, kurioje individų bendradarbiavimą darbo visuomeninio 
pasidalijimo sąlygomis garantuoja rinka. Ši rinka nėra vieta; ji yra procesas, būdas, kuriuo 
individai, parduodami ir pirkdami, gamindami ir vartodami, įneša savo indėlį į bendrą 
visuomenės funkcionavimą. 

Kalbėdami apie šią ekonomikos organizavimo sistemą - rinkos ekonomiką - 
vartojame terminą „ekonominė laisvė“. Labai dažnai žmonės nesupranta, ką jis reiškia; jie 
mano, kad ekonominė laisvė yra kažkas visiškai atsieta nuo kitų laisvių ir kad tos kitos 
laisvės - kurias jie laiko svarbesnėmis - gali būti išsaugotos net be ekonominės laisvės. 
Ekonominė laisvė reiškia štai ką: individas turi galimybę pasirinkti, kaip jis nori integruotis 
į visuomenę. Individas turi galimybę pasirinkti karjerą, jis yra laisvas daryti tai, ką jis nori. 

Žinoma, tai neturi būti suprasta ta prasme, kurią daugelis šiandien suteikia žodžiui 
„laisvė“; veikiau tai turi būti suprasta taip: ekonominė laisvė žmogų atpalaiduoja nuo 
gamtinių sąlygų. Gamtoje nėra nieko, ką galima pavadinti laisve; yra tik gamtos dėsnių 
reguliarumas, kuriam žmogus turi paklusti, jeigu nori ką nors pasiekti. 

Taikydami laisvės terminą žmonėms turime omeny tik laisvę visuomenėje. Tačiau 
šiandien daugelis mano, kad socialinės laisvės nepriklauso viena nuo kitos. Tie, kurie save 
vadina „liberalais“, šiandien vykdo politiką, priešingą tai, kurią savo programose gynė 
XIX amžiaus liberalai. Vadinamieji šiuolaikiniai liberalai laikosi vyraujančios nuomonės, 
kad žodžio, minties, spaudos, religijos laisvė, laisvė nuo įkalinimo be teismo - visos šios 
laisvės gali būti išsaugotos be to, kas vadinama ekonomine laisve. Jie nesuvokia, kad 
sistemoje, kurioje nėra rinkos ir kurioje viską tvarko valdžia, visos laisvės tėra iliuzinės, 
net jeigu jos įrašytos į konstitucijas. 

Imkime vieną laisvę - spaudos laisvę. Jeigu valdžiai priklauso visos spaustuvės, ji 
sprendžia, ką spausdinti, o ko nespausdinti. O jeigu valdžiai priklauso visos spaustuvės ir 
ji sprendžia, kas turi ar neturi būti spausdinama, tai galimybė paskelbti oponuojančius 
argumentus prieš valdžią yra nereali. Spaudos laisvė išnyksta. Tas pat pasakytina apie 
kitas laisves. 

Rinkos ekonomikoje individas gali laisvai pasirinkti savo karjerą, savo integravimosi 
į visuomenę būdą. Socialistinėje visuomenėje to nėra: čia individo karjerą lemia valdžios 

nurodymai. Nenorėdama, kad jai nepatinkantys žmonės gyventų tam tikrose vietose, 
valdžia gali jiems įsakyti persikelti į kitus regionus, kitas vietas. Ir valdžia visada gali 
pagrįsti, pateisinti savo veiksmus paskelbdama, kad valstybinis planas reikalauja būtent 
šio piliečio buvimo už penkių tūkstančių mylių nuo tos vietos, kurioje jis jai neįtiko. 

Tiesa, laisvė, kuria žmogus disponuoja rinkos ekonomikoje, nėra absoliuti laisvė 
metafiziniu požiūriu. Tačiau tokio dalyko kaip absoliuti laisvė apskritai nėra. Laisvė turi 
prasmę tik visuomenėje. XVIII amžiuje „prigimtinės teisės“ šalininkai, pirmiausia Jeanas 
Jacgues Rousseau, tikėjo, jog kadaise tolimoje praeityje žmonės mėgavosi „prigimtine“ 
laisve. Tačiau tais tolimais laikais individai nebuvo laisvi - jie buvo priklausomi nuo 
stipresniojo malonės. Garsioji Rousseau frazė „Žmogus gimsta laisvas, tačiau visur jis yra 
supančiotas“ skamba gražiai, tačiau iš tikrųjų žmogus negimsta laisvas. Žmogus gimsta 
bejėgiu kūdikiu. Be tėvų globos, be apsaugos, kurią jo tėvams teikia visuomenė, jis 
neišgyventų. 

Laisvė visuomenėje reiškia tai, kad žmogus priklauso nuo kitų žmonių tiek pat, kiek 
kiti priklauso nuo jo. Rinkos ekonomikos, „economia libre“ sąlygomis kiekvienas tarnauja 
savo bendrapiliečiams, o šie tarnauja jam. Žmonės kartais mano, jog rinkos ekonomikoje 
yra tokių veikėjų, kurie nepriklauso nuo kitų žmonių geros valios ir paramos. Jie mano, 
kad pramonės kapitonai, verslininkai yra tikrieji ekonominės sistemos valdovai. Bet tai yra 
iliuzija. Rinkos ekonominėje sistemoje tikrieji valdovai yra vartotojai. Jeigu vartotojai 
nustoja domėtis kuria nors verslo šaka, jos verslininkai yra verčiami trauktis iš verslo arba 
naujai taikytis prie vartotojų norų. Viena žinomiausių komunizmo propagandisčių buvo 
ledi Passfield (mergautinė pavardė Beatrice Potter, išgarsėjusi savo vyro - Sidney Webb - 
pavarde). Ši dama buvo turtingo verslininko dukra ir jaunystėje dirbo tėvo sekretore. Savo 
prisiminimuose ji rašo: „Mano tėvo versle visi turėjo paklusti mano tėvo - boso - 
įsakymams. Tik jis įsakinėjo, o jam niekas negalėjo įsakyti“. Tai labai trumparegiškas 
požiūris. Jos tėvui įsakinėjo vartotojai, pirkėjai. Deja, šių įsakymų ji nesugebėjo suvokti, 
nematė to, kas dėjosi rinkos ekonomikoje, nes jai rūpėjo tik tėvo kontoroje ar fabrike 
duodami įsakymai. 

Svarstant bet kurią ekonominę problemą reikia prisiminti žymaus prancūzų 
ekonomisto Frederico Bastiato žodžius. Vieną savo geriausių esė jis pavadino „Ce gu'on 
voit et ce gu'on ne voit pas“ („Kas matoma ir kas nematoma“). Norint suprasti, kaip veikia 
ekonominė sistema, reikia atsižvelgti ne tik į dalykus, kurie gali būti matomi, bet ir į tokius 
dalykus, kurie negali būti tiesiogiai suvokiami. Antai įsakymą, kurį bosas duoda 
pasiuntiniui, girdi visi, kurie tuo metu yra kambaryje. Tačiau įsakymo, kurį bosas gauna iš 
pirkėjų, išgirsti neįmanoma. 

Faktiškai kapitalistinėje sistemoje šeimininkauja pirkėjai. Suverenas yra ne valstybė, 
o žmonės. O kad jie yra suverenūs, rodo tai, jog jie turi teisę elgtis kvailai. Tai yra suvereno 
privilegija. Jis turi teisę klysti, niekas negali jo sulaikyti nuo klaidų, tačiau už savo klaidas 
jis, žinoma, turi pats mokėti. Sakydami, kad vartotojas yra aukščiausioji instancija arba 
suverenas, nesakome, kad vartotojas apdraustas nuo klaidų, kad jis visada žino, kas jam 
būtų geriausia. Vartotojas labai dažnai perka ir vartoja tokius daiktus, kurių jam nederėtų 
pirkti ir vartoti. 

Tačiau klaida manyti, jog kapitalistinė valdžia kontroliuodama vartojimą gali 
žmones apsaugoti nuo žalos, kurią jie gali sau pasidaryti. Valdžios kaip tėviškojo 
autoriteto, kaip visų globėjos samprata yra viena tų idėjų, kurią skelbia socializmo 
šalininkai. Prieš keliolika metų Jungtinėse Valstijose valdžia mėgino atlikti „kilnųjį 

eksperimentą“. Buvo priimtas įstatymas, draudžiantis vartoti svaiginamuosius gėrimus. 
Žinoma, daug žmonių geria per daug viskio ir brendžio ir taip elgdamiesi gali pakenkti 
sau. Kai kurie JAV valdžios atstovai nusiteikę net prieš rūkymą. Žinoma, daugelis žmonių 
per daug rūko, nors jiems būtų geriau nerūkyti. Čia kyla klausimas, išeinantis už 
ekonominės diskusijos ribų: jis atskleidžia tikrąją laisvės prasmę. 

Tarkime, kad būtų gerai apsaugoti žmones nuo žalos, kurią jiems daro besaikis 
gėrimas ar rūkymas. Tačiau jums kartą tai pripažinus kiti žmonės sakys: Ar kūnas yra 
viskas? Ar žmogaus sąmonė nėra daug svarbesnė? Ar ne žmogaus protas yra tikroji 
žmogiškumo dovana, tikrai žmogiškoji savybė? Jeigu suteikiate valdžiai teisę spręsti, kaip 
naudoti žmogaus kūną - ar leistina rūkyti, ar leistina gerti, tai nieko negalite atsakyti 
tiems, kurie pareiškia: „Protas ir dvasia svarbiau už kūną, ir žmogus kur kas labiau save 
žaloja skaitydamas blogas knygas, klausydamasis blogos muzikos, žiūrėdamas blogus 
filmus. Tad valdžia privalo apsaugoti žmones nuo šių klaidų“. 

Ir, kaip žinote, valdžia nuo seno buvo įsitikinusi, jog tai yra jos pareiga. Taip buvo ne 
tik amžių glūdumoje; dar visai neseniai Vokietija turėjo valdžią, kuri vaizdavosi, jog jos 
pareiga skirti gerą tapybą nuo blogos - o tai, kas yra gera ir bloga tapyba, lėmė požiūris 
žmogaus, jaunystėje nesugebėjusio įstoti į Vienos dailės akademiją, atvirukų piešėjo 
požiūris. Žmonėms buvo draudžiama apie meną ir dailę turėti kitokią nuomonę nei 
Didžiojo Vado nuomonė. 

Jeigu kartą pripažįstate, kad valdžia turi kontroliuoti svaigalų vartojimą, tai ką galite 
atsakyti tiems, kurie sako, jog knygų ir idėjų kontrolė dar svarbesnė? 

Laisvė iš tikrųjų reiškia laisvę klysti. Turime tai įsidėmėti. Galime labai kritiškai 
vertinti tai, kaip mūsų bendrapiliečiai leidžia savo pinigus ar laiką. Galime būti įsitikinę, 
kad jie elgiasi absoliučiai kvailai ir blogai. Laisvoje visuomenėje yra daug būdų išreikšti 
savo nuomonei apie tai, kaip kitiems derėtų keisti savo gyvenimo būdą. Galima rašyti 
knygas, straipsnius, sakyti kalbas, pamokslauti aikštėse; daugelyje šalių taip ir daroma. 
Tačiau negalima žmonių persekioti verčiant juos tam tikrų dalykų nedaryti vien todėl, kad 
mums nepatinka tai, ką jie daro su savo laisve. 

Tuo laisvė skiriasi nuo vergovės. Vergas privalo daryti tai, ką jam įsako valdovas, o 
laisvas pilietis - būtent tai yra laisvė - gali pats pasirinkti savo gyvenimo būdą. Žinoma, 
šia kapitalistine sistema galima piktnaudžiauti, ir kai kurie žmonės ja piktnaudžiauja. 
Žinoma, galima daryti dalykus, kurių derėtų nedaryti. Bet jeigu tokiems dalykams pritaria 
žmonių dauguma, nepritariantis asmuo visada gali rasti būdų, kaip mėginti pakeisti savo 
bendrapiliečių nuomonę. Jis gali mėginti juos perkalbėti, įtikinėti, bet jis neturi teisės juos 
prievartauti pasitelkdamas policines valdžios galias. 

Rinkos ekonomikoje kiekvienas tarnauja savo bendrapiliečiams tarnaudamas sau. 
Būtent tai turėjo omenyje XVIII amžiaus liberalai kalbėdami apie visų grupių ir individų 
teisingai suprastų interesų harmoniją visuomenėje. Būtent šiai interesų harmonijos 
doktrinai priešinosi socialistai. Jie kalbėjo apie grupių „nesutaikomus interesus“. 

Ką tai reiškia? Kai Karlas Marxas „Komunistų manifesto“ - nedidelės brošiūros, 
inauguravusios jo socialistinį judėjimą - pirmajame skyriuje teigė, jog klasių interesai yra 
nesutaikomi, tai šią tezę patvirtinančių pavyzdžių jis rado tik ikikapitalistinėje epochoje. 
Ikikapitalistiniais laikais visuomenė buvo pasidalijusi į paveldimo statuso grupes, kurios 
Indijoje vadinamos „Kkastomis“. Statuso visuomenėje žmogus gimdavo, pavyzdžiui, ne 
kaip prancūzas, o kaip prancūzų aristokratijos, buržuazijos arba valstietijos narys. Beveik 
visus viduramžius jis dažniausiai buvo baudžiauninkas. O baudžiava Prancūzijoje 

galutinai išnyko tik po Amerikos revoliucijos. Kitose Europos šalyse ji išnyko dar vėliau. 

Savo blogiausia forma baudžiava išliko - net po vergovės panaikinimo - britų 
užsienio kolonijose. Individas savo statusą paveldėdavo iš tėvų, jį išlaikydavo visą savo 
gyvenimą ir perleisdavo savo vaikams. Kiekviena grupė turėjo teisinių privilegijų ir 
suvaržymų. Aukščiausios grupės turėjo vien privilegijas, žemiausios - vien suvaržymus. Ir 
žmogus neturėjo kitokių galimybių atsikratyti teisinių suvaržymų, kuriuos jam 
užkraudavo paveldėtas statusas, kaip tik politiškai kovodamas su kitomis klasėmis. 
Tokiomis sąlygomis išties buvo galima kalbėti apie „vergo ir vergvaldžio nesutaikomus 
interesus“, nes vergai negalėjo atsikratyti savo vergovės, savo vergiško statuso. Todėl 
nesutaikomas įvairių klasių interesų konfliktas buvo neišvengiamas. 

Reikia nepamiršti, kad tais laikais - kai Europoje ir europiečių įkurtose Amerikos 
kolonijose vyravo statuso visuomenė - žmonės nesijautė kaip nors ypatingai susiję su 
kitomis savo tautos klasėmis; jie veikiau jautė bendrumą su savo klasės nariais kitose 
šalyse. Prancūzijos aristokratai nelaikė žemesniųjų luomų narių savo bendrapiliečiais; šie 
jiems buvo nemėgiama „prastuomenė“. Sau lygiais jie pripažino tik kitų šalių - Italijos, 
Anglijos ar Vokietijos - aristokratus. 

Labiausiai pastebimas šios padėties rodiklis buvo tai, kad visoje Europoje aristokratai 
kalbėjo ta pačia kalba. Tai buvo prancūzų kalba, kurios pačioje Prancūzijoje nesuprato kitų 
luomų žmonės. Vidurinioji klasė - buržuazija - kalbėjo savo kalba, o žemesnioji - 
valstietija - kalbėjo vietinėmis tarmėmis, kurių dažnai nesuprato kitos visuomenės grupės. 
Tą patį galima pasakyti ir apie aprangą. 1750 metais keliaujant iš vienos šalies į kitą buvo 
galima pastebėti, jog visoje Europoje aristokratija rengėsi panašiai, o žemesniųjų klasių 
drabužiai skyrėsi. Ką nors sutikus gatvėje, iš aprangos buvo galima lengvai nustatyti, 
kuriai klasei, kokiam statusui jis priklauso. Sunku net įsivaizduoti, kaip tuometinės 
sąlygos skyrėsi nuo šiandieninių. Atvykęs iš Jungtinių Valstijų į Argentiną ir pamatęs 
gatvėje žmogų, aš nežinau, koks jo statusas. Aš tik spėju, kad jis yra Argentinos pilietis ir 
nepriklauso jokiai įstatymo uždraustai grupei. Ir tai yra kapitalizmo rezultatas. Žinoma, ir 
kapitalizmo sąlygomis žmonės daug kuo skiriasi. Yra turtiniai skirtumai - skirtumai, 
kuriuos marksistai klaidingai tapatina su senaisiais Žmonių statuso visuomenėje 
skirtumais. 

Kapitalistinės visuomenės skirtumai yra kitokie nei feodalinės. Viduramžiais - o 
daugelyje šalių ir gerokai vėliau - šeima galėjo šimtmečiams išlikti aristokratų arba 
kunigaikščių šeima ir valdyti didžiulius turtus, nesvarbu, kokiomis savybėmis, gabumais, 
charakteriu ar morale pasižymėjo jos nariai. Tuo tarpu šiuolaikinio kapitalizmo sąlygomis 
egzistuoja toks reiškinys, kurį sociologai įvardija terminu „socialinis mobilumas“. Esminis 
šio socialinio mobilumo bruožas, pasak italų sociologo ir ekonomisto Vilfredo Pareto, yra 
„la circulation des ėlites“ (elitų cirkuliavimas). Tai reiškia, kad visuomet yra žmonių, 
pakilusių į socialinės piramidės viršūnę - turtingų, politiškai įtakingų, tačiau šie žmonės - 
elitas - nuolat keičiasi. 

Tai vyksta kapitalistinėje visuomenėje; tai mevyko ikikapitalistinėje statuso 
visuomenėje. Šeimos, kurios laikomos žymiausiomis Europos aristokratų šeimomis, yra ir 
šiandien tos pačios šeimos (tiksliau, įpėdiniai tų pačių šeimų), kurios prieš 800, 1000 ar 
daugiau metų viešpatavo Europoje. Capetianai iš Bourbono - kurie labai ilgai valdė čia, 
Argentinoje - buvo karališkoji šeima jau X amžiuje. Šie karaliai valdė teritoriją, dabar 
žinomą Ile-de-France pavadinimu, perduodami savo valdas iš kartos į kartą. Tuo tarpu 
kapitalistinėje visuomenėje vyksta nuolatinė kaita - neturtingi žmonės praturtėja, o 

turtingųjų palikuonys praranda savo turtus ir nuskursta. 

Šiandien knygyne vienoje centrinių Buenos Airių gatvių pastebėjau vieno verslininko 
biografiją: jis buvo toks žymus, toks reikšmingas, toks tipiškas XIX amžiaus Europos 
verslui, kad net šioje šalyje, toli nuo Europos, knygynas turi jo biografiją. Atsitiktinai 
pažįstu šio žmogaus anūką. Jo pavardė tokia pat kaip jo senelio, jis iki šiol turi teisę į 
kilmingą titulą, kurį jo senelis - savo karjerą pradėjęs nuo kalvio - gavo prieš 
aštuoniasdešimt metų. Šiandien tas anūkas - neturtingas Niujorko fotografas. 

Kiti žmonės, kurie skurdo tais laikais, kai šio fotografo senelis buvo stambiausias 
Europos pramonininkas, dabar patys vadovauja pramonei. Kiekvienas laisvas savo statusą 
pakeisti. Kapitalistinės ekonominės laisvės sistema tuo ir skiriasi nuo statuso sistemos - 
joje kiekvienas gali kaltinti tik pats save, jei nepasiekia padėties, kurią norėjo pasiekti. 

Iki šiol žymiausias XX amžiaus pramonininkas yra Henry Fordas. Savo verslą jis 
pradėjo su pora šimtų dolerių, pasiskolintų iš draugų, ir per trumpą laiką sukūrė vieną 
garsiausių stambaus verslo firmų pasaulyje. Ir galima atrasti šimtus tokių pavyzdžių kas 
dieną. 

„New York Times“ kasdien spausdina ilgus nekrologus. Skaitant šias biografijas 
galima rasti pavardę žymaus verslininko, pradėjusio dirbti laikraščių pardavėju Niujorko 
gatvėse, arba pradėjusio savo karjerą banko pasiuntiniu, o vėliau tapusio to banko 
prezidentu. Žinoma, ne visiems pavyksta pasiekti tokių aukštumų. Ne visi to ir nori. Yra 
žmonių, kuriuos labiau domina kitos problemos ir tokiems žmonėms šiandien atviri 
kitokie keliai, kurių nebuvo feodalinėje statuso visuomenėje. 

Socialistinėje sistemoje draudžiama ši pamatinė savo karjeros pasirinkimo laisvė. 
Socializmo sąlygomis yra tik viena ekonominio valdymo instancija ir jai suteikiama teisė 
spręsti visus gamybą liečiančius klausimus. 

Vienas būdingas mūsų laikų bruožas yra tai, kad tą patį dalyką žmonės vadina 
skirtingais vardais. Vienas iš socializmo ir komunizmo sinonimų yra „planavimas“. 
Kalbėdami apie planavimą žmonės, žinoma, turi omenyje centralizuotą planavimą, kuris 
reiškia bendrąjį valdžios nustatytą planą - planą, draudžiantį kam nors, išskyrus valdžią, 
planuoti. 

Viena dama iš Britanijos, Aukštesniųjų rūmų deputatė, parašė knygą pavadinimu 
„Su planu ar be plano?“, kuri buvo gana populiari visame pasaulyje. Ką reiškia knygos 
pavadinimas? Kalbėdama apie „planą“ ji turėjo omenyje tik tos rūšies planą, kurį 
įsivaizdavo Leninas, Stalinas ir jų sekėjai, tokį planą, kai valdoma visa šalies žmonių 
veikla. Taigi ji kalbėjo apie centralizuotą planą, kuris panaikina visus asmeninius individų 
planus. Todėl pavadinimas „Su planu ar be plano“ yra iliuzija, apgaulė; alternatyva yra ne 
centralizuotas planas prieš plano nebuvimą, o centrinės valdžios totalinis planas prieš 
individų laisvę kurti savo planus, planuoti patiems. Individas planuoja savo gyvenimą 
kiekvieną dieną, panorėjęs keičia savo planus. 

Laisvas žmogus planuoja kasdien atsižvelgdamas į savo poreikius; pavyzdžiui, jis 
sako: „Vakar planavau visą gyvenimą dirbti Kordoboje“. Dabar jis sužino apie geresnes 
sąlygas Buenos Airėse ir savo planus keičia: „Užuot dirbęs Kordoboje noriu vykti į Buenos 
Aires“. Štai ką reiškia laisvė. Galbūt jis klysta, galbūt išvykdamas į Buenos Aires jis patirs 
nesėkmę. Galbūt jam būtų geriau pasilikti Kordoboje, bet jis suplanavo kitaip. 

Valdiško planavimo sąlygomis žmogus yra tarsi kareivis armijoje. Kareivis neturi 
teisės pasirinkti dalinio, vietos, kurioje jis norėtų tarnauti. Jis privalo paklusti įsakymams. 
O socialistinė sistema - tai žinojo ir pripažino Karlas Marxas, Leninas ir visi socialistų 

vadai - yra karinės tvarkos perkėlimas visai gamybos sistemai. Marxas kalbėjo apie 
„pramonines kariuomenes“, Leninas ragino viską - paštą, gamyklas, įmones - organizuoti 
kariuomenės pavyzdžiu. 

Todėl socialistinėje sistemoje viskas priklauso nuo išminties, talento ir gabumų tų 
žmonių, kurių rankose valdžia. Į tai, ko nežino aukščiausiasis diktatorius (arba jo 
komitetas), neatsižvelgiama. Tačiau žinios, kurias žmonija sukaupė per savo ilgą istoriją, 
vienam žmogui tiesiog neaprėpiamos; per amžius sukaupta tiek mokslo ir technikos žinių, 
kad vienas, net ir gabiausias žmogus, negali visko žinoti. 

Žmonės yra skirtingi ir nelygūs. Tokie jie bus visada. Paprastai jie gabesni vieniems 
dalykams ir mažiau gabūs kitiems. Yra tokių žmonių, kuriems duota atrasti naujus kelius, 
pakeisti pažinimo kryptį. Tokių žmonių dėka kapitalistinėje visuomenėje vyksta 
technologinė ir ekonominė pažanga. Jeigu žmogus turi idėją, jis mėgins surasti įžvalgių 
žmonių, gebančių realizuoti jo idėjos vertę. Kai kurie kapitalistai, nebijantys žvelgti į ateitį, 
suvokiantys galimus tokios idėjos rezultatus, pradės ją įgyvendinti. Kiti iš pradžių galbūt 
pasišaipys: „Jie bepročiai'; tačiau jie nustos taip kalbėję, kai įsitikins, jog verslo iniciatyva, 
kurią jie laikė kvailyste, klesti, jog žmonės noriai perka jos produkciją. 

Marksistinėje sistemoje aukščiausioji valdžia turi būti pirmiausia įtikinta tokios 
idėjos vertingumu prieš pradedant ją diegti. Tai gali būti labai sunku padaryti, nes tik 
grupelė žmonių valdžioje - arba net tik pats diktatorius - turi teisę priimti sprendimus. Ir 
jeigu tie žmonės dėl tingumo, senatvės, negabumo ar menko išprusimo nesuvokia naujos 
idėjos svarbos, toks projektas nebus įgyvendintas. 

Galima prisiminti pavyzdžių iš karybos istorijos. Napoleonas buvo tikrai genialus 
karo reikaluose, tačiau jam nepavyko išspręsti vienos problemos; dėl to galiausiai jis buvo 
sutriuškintas ir ištremtas į Šv. Elenos salą. Napoleono problema buvo: „Kaip užkariauti 
Angliją?“ Reikėjo laivyno persikelti per Lamanšo sąsiaurį. Atsirado žmonių, kurie tais 
burlaivių laikais jam pasiūlė naują - garlaivių - idėją. Tačiau Napoleonas nesuprato jų 
pasiūlymo. 

Panaši istorija buvo su garsiuoju Vokietijos generaliniu štabu. Prieš Pirmąjį pasaulinį 
karą Vokietijos generalinis štabas buvo visuotinai pripažįstamas kaip karinės išminties 
buveinė. Panašią reputaciją turėjo generolo Focho štabas Prancūzijoje. Tačiau nei vokiečiai, 
nei prancūzai (kurie vėliau, vadovaujami generolo Focho, nugalėjo vokiečius) nesuprato 
aviacijos reikšmės kariniams tikslams. Vokiečių generalinis štabas sakė: „Aviacija tinka tik 
pasilinksminimams, skraidymas yra dykaduonių užsiėmimas. Kariniu požiūriu turi 
reikšmės tik dirižabliai“. Panašiai galvojo ir prancūzų generalinis štabas. 

Vėliau, tarpukariu Jungtinėse Valstijose atsirado generolas, kuris buvo įsitikinęs, jog 
aviacija bus labai svarbi būsimajame kare. Kariniai ekspertai su juo nesutiko. Jam 
nepavyko jų įtikinti. Tuščias reikalas įtikinėti žmones, kurie tiesiogiai neatsako už 
problemos sprendimą. Tas pat pasakytina ir apie neekonomines problemas. 

Daugelis dailininkų, poetų, rašytojų ir kompozitorių skundžiasi, kad visuomenė 
neįvertina jų darbų ir dėl to jie pasilieka vargšai. Be abejo, visuomenė gali būti neteisi, 
tačiau kai šie menininkai sako: „Didžiausius menininkus, dailininkus, rašytojus turi remti 
valstybė“, jie labai klysta. Kam valdžia patikės spręsti, ar naujokas iš tikrųjų yra didis 
menininkas? Teks kliautis kritikais ir meno istorijos profesoriais, kurie žiūri tik į praeitį ir 
labai retai sugeba atrasti naujus genijus. Tai ir yra didysis skirtumas tarp „planavimo“ 
sistemos ir sistemos, kurioje kiekvienas planuoja pats ir veikia savo nuožiūra. 

Žinoma, tiesa, kad didiems dailininkams ar rašytojams dažnai tekdavo patirti daug 
vargų. Jiems sekėsi meno kūryboje, bet ne visada piniginiuose reikaluose. Van Goghas 
buvo tikrai didis dailininkas. Jam teko patirti tikrai nepakeliamus sunkumus, dėl kurių 
būdamas tik 37 metų jis galiausiai nusižudė. Per visą savo gyvenimą jis pardavė tik vieną 
paveikslą, o ir tas pirkėjas buvo jo pusbrolis. Pardavęs tik vieną paveikslą, jis gyveno 
išlaikomas brolio, kuris nebuvo nei menininkas, nei dailininkas. Tačiau van Gogho brolis 
suprato dailininko poreikius. Šiandien van Gogho paveikslo nenusipirksi mažiau kaip už 
šimtą ar du šimtus tūkstančių dolerių. 

Socialistinėje sistemoje van Gogho likimas galėjo būti kitoks. Koks nors valdininkas 
būtų paklausęs žinomų dailininkų (kurių pats van Goghas apskritai nebūtų pripažinęs 
menininkais), ar tas pusiau, o galbūt ir visai pamišęs jaunuolis tikrai toks dailininkas, kurį 
reikėtų remti. Neabejotinai jam būtų atsakyta: „Ne, jis joks dailininkas, joks menininkas; jis 
paprastas tepliotojas“, ir tada šis būtų nusiųstas į pieno fabriką arba tiesiai į beprotnamį. 

Tad visas tas entuziazmas, su kuriuo naujosios kartos dailininkai, poetai, 
kompozitoriai, žurnalistai, artistai garbina socializmą, pagrįstas iliuzijomis. Kalbu apie tai 
todėl, kad ši socializmo liaupsintojų kategorija yra fanatiškiausia. 

Sprendžiant socializmo ir kapitalizmo kaip ekonominių sistemų pasirinkimo 
klausimą problema atrodo šiek tiek kitaip. Socializmo kūrėjai net neįtarė, kad šiuolaikinė 
pramonė, visas šiuolaikinis verslas grindžiamas apskaita. Ne tik inžinierių, bet ir 
verslininkų planai turi remtis apskaita. Verslininkų apskaičiavimai grindžiami tuo, kad 
rinkos ekonomikoje prekių kainos ne tik informuoja vartotoją, bet ir teikia gyvybiškai 
svarbią informaciją apie gamybos sąlygas; pagrindinė rinkos funkcija - ne tiek nustatyti 
galutinės gamybos proceso stadijos kainą ir pateikti prekes vartotojams, kiek nustatyti visų 
ankstesnių gamybos grandžių išlaidas. Visa rinkos sistema grindžiama tuo, kad egzistuoja 
apskaičiuotas darbo pasidalijimas tarp verslininkų, besivaržančių dėl gamybos faktorių - 
žaliavų, įrenginių, mašinų - ir dėl žmogiškojo faktoriaus (darbo užmokestis). Tokia 
apskaita negalima be rinkos teikiamų kainų. 

Kai tik panaikinate rinką - o to siekia socialistai - praranda prasmę visi inžineriniai ir 
technologiniai skaičiavimai; technologai gali pasiūlyti daugybę projektų, vienodai 
įgyvendinamų mokslo požiūriu, tačiau tik rinkos kainomis grindžiama verslininko apskaita 
leidžia išsiaiškinti, kuris iš tų projektų perspektyviausias ekonominiu požiūriu. 

Čia kalbu apie pamatinę kapitalistinės ekonominės apskaitos problemą ir jos 
neišsprendžiamumą socializmo sąlygomis. Ekonominė apskaita ir visas technologinis 
planavimas galimas tik tuo atveju, jeigu egzistuoja ne tik vartojamųjų prekių, bet visų 
gamybos faktorių piniginės kainos. Vadinasi, turi būti rinka visoms žaliavoms, visiems 
tarpiniams produktams, visoms mašinoms ir įrenginiams, visų rūšių darbui ir 
paslaugoms. 

Kai šis faktas buvo atrastas, socialistai nežinojo ką atsakyti. Ištisus 150 metų jie 
kartojo: „Visos pasaulio blogybės atsiranda dėl rinkos ir rinkos kainų. Mes norime 
panaikinti rinką ir kartu, žinoma, rinkos ekonomiką pakeisdami jas sistema be kainų ir be 
rinkų. Jie norėjo panaikinti tai, ką Marxas vadino prekių ir darbo „prekiniu pobūdžiu“. 

Susidūrę su šia problema ir nerasdami atsakymo, socializmo kūrėjai galiausiai 
pareiškė: „Mes ne visiškai panaikinsime rinką; vaizduosimės, kad rinka egzistuoja; 
žaisime rinką, kaip vaikai žaidžia mokyklą“. Tačiau kiekvienas žino, kad vaikai, 
žaidžiantys mokyklą, nieko neišmoksta. Tai tik pratimas, mėgdžiojimas, ir taip mėgdžioti 
galima daugelį dalykų. 

Tai yra labai sunki ir paini problema ir norint ją gerai išnagrinėti reikia daug daugiau 
laiko nei jo čia turiu. Nuodugniai ją aiškinau kituose savo darbuose. Per šešias paskaitas 
negaliu išnagrinėti visų jos aspektų, todėl tiems, kuriuos domina svarbiausioji problema - 
apskaitos ir planavimo negalimybė socializmo sąlygomis - patariu perskaityti mano 
knygą „Žmogiškoji veikla“, kuri yra išversta į ispanų kalbą. 

Tačiau skaitykite ir kitas knygas. Pavyzdžiui, norvegų ekonomisto Trygve Hoffo 
knygą apie ekonominę apskaitą. O jeigu norite išvengti vienpusiškumo, patarčiau 
perskaityti aukštai vertinamą socialistinę Knygą šia tema, parašytą žymaus lenkų 
ekonomisto Oscaro Lange, kuris vienu metu profesoriavo Amerikos universitete, paskui 
tapo Lenkijos ambasadoriumi, dar vėliau grįžo į Lenkiją. 

Turbūt manęs paklausite: „O kaip su Rusija? Kaip rusai sprendžia tą problemą?" Čia 
turime šiek tiek kitokią problemą. Rusų socialistinė sistema veikia pasaulyje, kuriame 
egzistuoja visų gamybos faktorių, žaliavų ir viso ko kainos. Todėl savo planavimui jie gali 
panaudoti pasaulinės rinkos užsienio kainas. Be to, dėl tam tikrų sąlygų skirtumo Rusijoje 
ir Jungtinėse Valstijose rusai laiko ekonomiškai pateisinamais dalykus, kurių amerikiečiai 
jokiu būdu nelaikytų ekonomiškai pateisinamais. 

Vadinamasis sovietų eksperimentas nieko neįrodo. Jis nieko nesako apie pagrindinę 
socializmo problemą - apskaitos problemą. Bet ar apskritai galime kalbėti apie jį kaip apie 
eksperimentą? Nemanau, kad egzistuoja toks dalykas kaip mokslinis eksperimentas 
žmogiškosios veiklos ir ekonomikos srityje. Jūs negalite atlikti laboratorinio eksperimento 
žmogiškosios veiklos srityje, nes mokslinis eksperimentas reikalauja, kad jis būtų 
kartojamas įvairiomis sąlygomis arba kad jūs išlaikote tas pačias sąlygas keisdami tik 
vieną veiksnį. Pavyzdžiui, vėžiu sergančiam gyvūnui suleidus kokį nors eksperimentinį 
vaistą, vėžys gali būti išgydytas. Rezultatą galite patikrinti su tos pačios rūšies gyvūnais, 
sergančiais ta pačia liga. Vienus jų gydydami naujuoju metodu, o kitus senuoju, rezultatus 
galite palyginti. Žmogiškosios veiklos srityje to negalite daryti. Žmogiškoje veikloje nėra 
vietos laboratoriniams eksperimentams. 

Vadinamasis sovietų eksperimentas parodo tik tai, jog Sovietų Rusijoje pragyvenimo 
lygis nepalyginamai žemesnis nei Jungtinėse Valstijose - šalyje, kurią visas pasaulis laiko 
kapitalizmo etalonu. 

Žinoma, jeigu pasakysite tai socialistui, jis atsakys: „Rusijoje dedasi nuostabūs 
dalykai“. Tada jūs jam pasakysite: „Galbūt ir nuostabūs, bet vidutinis pragyvenimo lygis 
ten daug žemesnis“. Tada jis sakys: „Taip, bet prisiminkite, kaip baisu Rusijoje buvo prie 
carų ir kokį baisų karą jai teko patirti“. 

Nenoriu veltis į diskusiją, ar toks paaiškinimas teisingas, bet jeigu jūs neigiate, kad 
sąlygos buvo vienodos, jūs neigiate pačią eksperimento galimybę. Tuomet jūs turėtumėte 
pasakyti (ir tai būtų daug teisingiau): „Socializmas Rusijoje neatnešė tokio vidutinio 
žmogaus gyvenimo pagerėjimo, kuris gali būti palygintas su jo pagerėjimu Jungtinėse 
Valstijose per tą patį laikotarpį . 

Jungtinėse Valstijose beveik kas savaitę išgirstame apie kokią nors naujovę, kokį nors 
patobulinimą. Šią pažangą generuoja verslas, nes tūkstančiai verslininkų dieną naktį 
mėgina atrasti naujus produktus, geriau tenkinančius pirkėją arba pigiau pagaminamus, 
arba geresnius ir pigiau pagaminamus. Jie tai daro ne iš altruizmo, o siekdami pasidaryti 
pinigų. Todėl pragyvenimo lygis Jungtinėse Valstijose pakilo tiesiog fantastiškai, palyginti 
su tuo, koks jis buvo prieš 50 ar 60 metų. Sovietų Rusijoje, kur tokios sistemos nėra, nieko 
panašaus neįvyko. Taigi tie, kurie mums sako, jog mums reikia perimti sovietų sistemą, 

smarkiai klysta. 

Reikėtų paminėti dar kai kuriuos dalykus. Amerikos vartotojas, individas, yra kartu 
ir pirkėjas, ir bosas. Amerikoje išeidamas iš parduotuvės gali pamatyti užrašą: „Ačiū, kad 
pirkote. Prašome vėl apsilankyti“. Tačiau nuėjęs į parduotuvę totalitarinėje šalyje - 
šiandienos Rusijoje arba Vokietijoje Hitlerio režimo laikais - iš pardavėjo išgirsi: „Turi būti 
dėkingas didžiajam vadui už tai, ką jis tau duoda“. Socialistinėje šalyje dėkingas turi būti 
ne pardavėjas, o pirkėjas. Pilietis nėra bosas; bosas yra Centro komitetas arba Centro 
valdyba. Tie socialistiniai komitetai, vadai ir diktatoriai yra aukščiausioji valdžia, ir 
žmonės turi jiems paklusti. 


III PASKAITA 


INTERVENCIONIZMAS 


Garsioji, labai dažnai cituojama frazė skelbia: „Geriausia yra toji valdžia, kuri 
mažiausiai valdo“. Nemanau, kad tai teisingas geros valdžios funkcijų apibūdinimas. 
Valdžia turi atlikti visas funkcijas, kurioms atlikti ji reikalinga ir dėl kurių ji buvo įsteigta. 
Valdžia turi saugoti individus nuo smurtautojų ir apgavikų šalies viduje ir ginti šalį nuo 
užsienio priešų. Tokios yra valdžios funkcijos laisvoje sistemoje, rinkos ekonomikos 
sistemoje. 

Socializmo sąlygomis valdžia, žinoma, yra totalitarinė, ir nėra nieko, kas 
nepriklausytų jos kompetencijai ir jurisdikcijai. Rinkos ekonomikoje pagrindinė valdžios 
užduotis - ginti sklandų rinkos ekonomikos funkcionavimą nuo apgaulės ir smurto šalies 
viduje ir iš išorės. 

Žmonės, kurie nesutinka su tokiu valdžios funkcijų apibrėžimu, gali pasakyti: „Šis 
žmogus nekenčia valdžios“. Nieko panašaus. Jeigu sakau, kad benzinas yra labai 
naudingas skystis, tinkamas daugeliui tikslų, bet kad aš jo vis dėlto negerčiau, nes 
nemanau, kad tai būtų tinkamas jo naudojimas, tai aš nesu benzino priešas ar jo 
niekintojas. Aš tik sakau, kad benzinas tinka vieniems tikslams ir netinka kitiems. Jeigu 
sakau, kad valdžios pareiga - gaudyti žudikus ir kitokius nusikaltėlius, o ne tvarkyti 
geležinkelius ar leisti pinigus beprasmiškiems dalykams, tai aš nereiškiu jokios 
neapykantos valdžiai, o tik sakau, kas tinka ir kas netinka jai daryti. 

Sakoma, kad nūdienos sąlygomis mes jau neturime laisvosios rinkos ekonomikos. 
Nūdienos sąlygomis turime vadinamąją mišriąją ekonomiką. Ir kaip mūsų ekonomikos 
„mišrumo“ liudijimą žmonės nurodo įmones, kurių savininkas ir valdytojas yra valdžia. 
Ekonomika yra mišri, pasak šių žmonių, nes daugelyje šalių tam tikros tarnybos - 
telefonas, telegrafas, geležinkeliai - yra valdžios nuosavybė ir yra jos tvarkomos. 

Be abejo, tiesa, kad kai kurios šių tarnybų yra tvarkomos valdžios. Tačiau vien šis 
faktas nekeičia mūsų ekonominės sistemos prigimties. Jis netgi nereiškia, kad esama 
„trupučio socializmo“ šiaip jau nesocialistinėje, laisvosios rinkos ekonomikoje. Juk 
valdydama šias įmones valdžia pati yra pavaldi rinkos viršenybei, o tai reiškia, kad ji yra 
pavaldi vartotojų viršenybei. Jeigu valdžia tvarko, tarkime, paštą ar geležinkelį, ji turi 
samdyti žmones darbui tose tarnybose ar įmonėse. Ji taip pat turi pirkti žaliavas ir kitus 
dalykus, reikalingus šių tarnybų veiklai. Kita vertus, ji „parduoda“ šias paslaugas 
visuomenei. Vis dėlto, nors ji tvarko savo įmones taikydama rinkos ekonomikos metodus, 

rezultatas paprastai būna nuostolingas, deficitinis. Tačiau valdžia turi priemonių 
nuostoliams dengti - bent jau taip mano vyriausybė ir valdančiosios partijos nariai. 

Individas, žinoma, veikia kitokiomis sąlygomis. Individo galimybės užsiimti 
nuostolinga veikla yra labai ribotos. Jeigu nuostoliai nėra greit pašalinami ir verslovė 
netampa pelninga (ar bent jau nerodo didėjančio nuostolingumo ženklų), individas 
bankrutuoja ir jo verslui ateina galas. 

Tačiau valdžiai veiklos sąlygos yra kitokios. Valdžia gali veikti nuostolingai, nes ji 
turi galią žmones apmokestinti. Ir jeigu mokesčių mokėtojai pasiryžę mokėti didesnius 
mokesčius tam, kad valdžia galėtų išlaikyti nuostolingą įmonę (t. y. mažiau efektyvią už 
tokią pat privačią įmonę), jeigu visuomenė sutinka pakelti šį nuostolį, tada, žinoma, tokia 
įmonė išsilaiko. 

Pastaruoju metu daugelyje šalių valdžia taip smarkiai padidino nacionalizuotų 
tarnybų ir įmonių skaičių, jog deficito dydis jau smarkiai viršija pinigų sumą, kurią 
įmanoma surinkti iš gyventojų mokesčiais. Kas tada atsitinka, nėra šios paskaitos tema. 
Prasideda infliacija, apie kurią kalbėsiu rytoj. Tai paminėjau čia tik tam, kad mišriosios 
ekonomikos nepainiotume su intervencionizmo problema, apie kurią noriu kalbėti šiandien. 

Kas yra intervencionizmas? Intervencionizmas reiškia tai, kad valdžia neapsiriboja 
tvarkos palaikymo užduotimi arba, kaip žmonės sakydavo prieš šimtą metų, „saugumo 
paslaugos“ teikimu. Intervencionizmas reiškia tai, kad valdžia nori prisiimti daugiau 
darbų. Ji nori kištis į rinkos reiškinius. 

Jeigu kas nors prieštarauja ir sako, kad valdžia neturi kištis į verslą, jam dažnai 
atsakoma: „Bet juk valdžia neišvengiamai visada kišasi. Ji kišasi, jeigu gatvėse budi 
policininkai. Ji kišasi trukdydama plėšikui apiplėšti parduotuvę arba neleisdama vagišiui 
nuvaryti automobilio“. Tačiau kalbėdami apie intervencionizmą ir apibrėždami, ką jis 
reiškia, kalbame apie valdžios kišimąsi į rinką. (Kad iš valdžios ir policijos tikimasi, jog ji 
gins savo piliečius, tarp jų verslininkus bei jų darbuotojus, nuo vietinių ir užsienio 
smurtautojų, yra normalus ir būtinas dalykas - to tikimasi iš kiekvienos valdžios. Tokia 
gynyba nėra kišimasis ar intervencija, nes vienintelė teisėta valdžios funkcija yra būtent 
saugumo užtikrinimas). 

Kalbėdami apie intervencionizmą turime omenyje valdžios norą daryti kažką daugiau 
nei ginti piliečius nuo užpuolikų ir apgavikų. Intervencionizmas reiškia, kad valdžia ne tik 
negarantuoja sklandaus rinkos ekonomikos funkcionavimo, bet trikdo įvairius rinkos 
reiškinius: kišasi į kainų, darbo užmokesčio, palūkanų, pelno dydžio reikalus. 

Valdžia kišasi norėdama priversti verslininkus tvarkyti savo reikalus kitaip, nei jie 
juos tvarkytų, jeigu jiems reikėtų paklusti tik vartotojų norams. Taigi visų 
intervencionizmo priemonių, kurių valdžia griebiasi, tikslas - apriboti vartotojų viršenybę. 
Valdžia nori pasisavinti tą galią ar bent jos dalį, kurią laisvosios rinkos ekonomikoje turi 
savo rankose vartotojai. 

Panagrinėkime vieną intervencionalizmo pavyzdį, labai populiarų daugelyje šalių, 
kurio nuolat griebiasi daugelis vyriausybių, ypač infliacijos metu. Turiu galvoje kainų 
kontrolę. 

Vyriausybės paprastai griebiasi kainų kontrolės, kai infliaciškai padidinus pinigų 
pasiūlą žmonės pradeda skųstis dėl kylančių kainų. Iš istorijos žinome daugybę garsių 
kainų kontrolės metodų žlugimo pavyzdžių; priminsiu tik du iš jų, nes abiem atvejais 
valdžia iš tiesų labai energingai siekė kontroliuoti kainas. 

Pirmasis garsus pavyzdys yra Romos imperatoriaus Diokletiano atvejis 
(imperatoriaus, kuris gerai žinomas kaip paskutinis iš Romos imperatorių, persekiojusių 
krikščionis). Romos imperatorius antrojoje III amžiaus pusėje turėjo tik vieną finansinį 
svertą - pinigų klastojimą. Tais primityviais laikais, kai dar nebuvo spausdinimo mašinų, 
net infliacija, galima sakyti, buvo primityvi. Valdžia vis daugiau vario įmaišydavo į 
sidabrą, kol pradėjo keistis sidabrinės monetos spalva ir pastebimai sumažėjo jos svoris. 
Šio monetų klastojimo ir atitinkamai pinigų kiekio didinimo rezultatas buvo kainų 
augimas, po kurio sekė kainų kontrolės ediktai. O Romos imperatoriai nepasižymėjo 
nuosaikumu įtvirtindami savo įstatymus; mirties bausmė žmogui, paprašiusiam didesnės 
kainos, neatrodė jiems per griežta. Kainų kontrolę jie sėkmingai įvedė, bet jiems nepavyko 
išsaugoti visuomenės. Tai sužlugdė Romos imperiją ir darbo pasidalijimo sistemą. 

Vėliau, po 1500 metų, pinigai taip pat buvo klastojami Prancūzijos revoliucijos metu. 
Tačiau šįkart buvo taikomas kitas metodas. Pinigų gamybos technologija buvo gerokai 
patobulėjusi. Prancūzams nereikėjo griebtis monetų klastojimo: jie turėjo pinigų 
spausdinimo mašiną, kuri pradėjo veikti visu pajėgumu. Rezultatas vėl buvo toks pat - 
beprecedentis kainų didėjimas. Tačiau Prancūzijos revoliucijos metu kainų maksimumo 
politika buvo įtvirtinama ne tuo pačiu mirties bausmės būdu, kurį taikė Diokletianas. 
Buvo pasiekta pažangos ir piliečių žudymo technologijoje. Jūs visi prisimenate garsųjį dr. 
J. I. Guillotiną (1738-1814), išradusį giljotiną. Tačiau nepadėjo net giljotina - prancūziškieji 
kainų maksimumo įstatymai taip pat žlugo. Kai pats Robespjeras buvo vežamas į giljotiną, 
žmonės šaukė: „Štai keliauja niekšas Maksimumas“. 

Paminėjau šiuos pavyzdžius dėl to, kad žmonės dažnai sako: „Kad kainų kontrolė 
būtų veiksminga, reikia tik daugiau nuožmumo ir energijos“. Tačiau Diokletianas buvo 
tikrai labai nuožmus, ir tokia pat nuožmi buvo Prancūzijos revoliucija. Ir vis dėlto kainų 
kontrolės priemonės visiškai žlugo abiem atvejais. 

Paaiškinsime šio žlugimo priežastis. Valdžia girdi žmones besiskundžiant, kad 
pakilo pieno kainos. O pienas, žinoma, labai svarbus, ypač augančiai kartai, vaikams. Tad 
valdžia paskelbia maksimalią leistiną pieno kainą - kainą, kuri žemesnė už potencialią 
rinkos kainą. Tada valdžia giriasi: „Tikrai padarėme viską, kas įmanoma, kad neturtėliai 
tėvai galėtų nupirkti savo vaikams tiek pieno, kiek jiems reikia“. 

Bet kas įvyksta? Mažesnė pieno kaina padidina pieno paklausą: žmonės, kurie 
negalėjo nusipirkti pieno didesnėmis kainomis, dabar gali jo nusipirkti mažesne, valdžios 
nustatyta kaina. Tačiau tie, kurie pieną gamina didžiausiomis sąnaudomis, t. y. ribiniai 
gamintojai, dabar patiria nuostolių, nes valdžios nustatytoji kaina nepadengia jų išlaidų. 
Tai yra svarbus rinkos ekonomikos bruožas. 

Privatus verslininkas, privatus gamintojas negali ilgai verstis patirdamas nuostolių. 
Kadangi pieno gamintojas negali veikti nuostolingai, jis mažina pieno gamybą rinkai. Jis 
parduoda dalį savo karvių arba vietoje pieno pradeda gaminti jo produktus, pavyzdžiui, 
rūgusį pieną, sviestą arba sūrį. 

Taigi valdžios intervencija į pieno kainas sumažins pieno gamybą, o kartu padidins 
jo paklausą. Kai kurie žmonės, pasirengę mokėti valdžios nustatytą kainą, negalės jo 
nusipirkti. Be to, sunerimę žmonės skubės pirmieji patekti į parduotuves. Jie turės laukti 
už durų. Ilgos žmonių eilės prie parduotuvių visuomet yra įprastas reiškinys mieste, kur 
valdžia įveda maksimalias kainas pagrindinėms prekėms. Taip būdavo visur, kur pieno 
kaina buvo kontroliuojama. Ekonomistai tai visuomet numatydavo. Tiesa, tik protingi 
ekonomistai, kurių nėra daug. Kokie yra valdiškos kainų kontrolės rezultatai? Valdžia 

patiria fiasko. Ji norėjo geriau patenkinti vartotojus. Bet iš tikrųjų ji tik pablogino padėtį. 
Iki valdžios įsikišimo pienas buvo brangus, bet žmonės galėjo jo nusipirkti. Dabar pieno 
nepakanka. Todėl smunka visuminis pieno vartojimas. Vaikai pieno gauna mažiau, o ne 
daugiau. Kita priemonė, kurios valdžia dabar griebiasi, yra pieno normavimas. Tačiau 
normavimas reiškia tik tai, kad kai kurie žmonės bus privilegijuoti ir gaus pieno, o kiti 
negaus jo apskritai. Kas jo turi gauti ir kas ne, žinoma, visada bus nustatoma savavališkai. 
Pavyzdžiui, vienas įsakas gali nustatyti, kad pieną turi gauti vaikai iki ketverių metų, o 
vyresni kaip ketverių arba vaikai tarp ketverių ir šešerių metų turi gauti tik pusę tos 
normos, kurią gauna mažesni. Kad ir ką valdžia darytų, ji negali pakeisti to fakto, kad 
pieno dabar yra mažiau. Žmonės dabar yra dar labiau nepatenkinti nei anksčiau. Todėl 
valdžia kreipiasi į pieno gamintojus (nes pačiai valdžiai trūksta vaizduotės reikalui 
išsiaiškinti): „Kodėl negaminate tiek pat pieno kiek anksčiau?“ Ir gauna atsakymą: „Mes 
negalime to padaryti, nes gamybos išlaidos didesnės už maksimalią kainą, kurią nustatė 
valdžia“. Tada valdininkai puola aiškintis įvairių gamybos komponentų kaštus ir atranda, 
kad vienas jų yra pašarai. 

„Aha, - sako valdininkas, - tą pačią kontrolę, kurią taikėme pienui, dabar 
pritaikysime pašarams. Nustatysime maksimalią kainą pašarams, ir tada galėsite šerti savo 
karves mažesne kaina, mažesnėmis sąnaudomis. Tada viskas susitvarkys, galėsite daugiau 
gaminti ir parduoti pieno“. 

Bet kas įvyksta dabar? Su pašarais pasikartoja ta pati istorija ir, kaip jau suprantate, 
dėl tų pačių priežasčių. Pašarų gamyba smunka, ir valdžia vėl susiduria su dilema. Tada ji 
vėl sušaukia pasitarimą išsiaiškinti, kas dedasi pašarų gamyboje. Ir ji išgirsta iš pašarų 
gamintojų tą patį aiškinimą, kurį girdėjo iš pieno gamintojų. Todėl valdžia turi žengti dar 
vieną žingsnį, nes ji nenori atsisakyti kainų kontrolės. Ji nustato maksimalias kainas toms 
gamintojų prekėms, kurios reikalingos gaminant pašarus. Ir tokia pat istorija pasikartoja 
dar kartą. 

Tuo pat metu valdžia pradeda kontroliuoti ne tik pieną, bet ir kiaušinius, mėsą, kitus 
būtinus produktus. Ir kiekvieną kartą ji sulaukia to paties rezultato. Nustačius maksimalią 
kainą vartotojų prekėms, reikia grįžti prie gamintojų prekių, reikalingų vartotojų prekėms 
gaminti, ir apriboti jų kainas. Ir taip valdžia, pradėjusi kontroliuoti tik nedaugelio prekių 
kainas, lenda vis gilyn į gamybos procesą nustatydama maksimalias kainas visų rūšių 
gamintojų prekėms, įskaitant, žinoma, darbo kainą, nes be atlyginimų kontrolės jos „kaštų 
kontrolė“ būtų beprasmė. 

Be to, kišdamasi į rinką valdžia negali apsiriboti tik tais dalykas, kuriuos ji laiko 
gyvybiškai būtinais, tokius kaip pienas, kiaušiniai ir mėsa. Ji neišvengiamai turi 
kontroliuoti ir prabangos dalykus, nes, neapribojus jų kainų, kapitalas ir darbas būtų 
naudojami ne gyvybiniams produktams gaminti, o persikeltų į gamybą tų dalykų, kuriuos 
valdžia laiko nebūtinomis prabangos prekėmis. Taigi ribotas kišimasis į vienos ar kelių 
vartojamųjų prekių kainas visuomet sukelia atitinkamų padarinių - tai svarbu suprasti - 
kurie dar labiau nepageidaujami nei iki tol buvusi padėtis: iki valdžios įsikišimo pienas ir 
kiaušiniai buvo brangūs, tačiau valdžiai įsikišus jie pradėjo nykti iš rinkos. 

Valdžia laikė tuos produktus tokiais svarbiais, kad negalėjo nesikišti į jų rinką; ji 
norėjo padidinti jų kiekį ir pagerinti tiekimą. Rezultatas buvo priešingas: ribotas kišimasis 
sukūrė padėtį, kuri - net valdžios požiūriu - yra dar blogesne nei pradinė, kurią valdžia 
norėjo pagerinti. Žengdama vis toliau, valdžia galų gale pasiekia tašką, kur visos kainos, 
atlyginimų lygis, palūkanų procentas, žodžiu, kiekvienas ekonominės sistemos elementas 

nustatomas tik jos, o tai, žinoma, yra socializmas. 

Trumpai išdėsčiau tai, kas yra įvykę šalyse, kurios mėgino įvesti kainų maksimumo 
kontrolę ir kurių valdžia buvo pakankamai užsispyrusi žingsnis po žingsnio eidama iki 
galo. Taip yra buvę per Pirmąjį pasaulinį karą Vokietijoje ir Anglijoje. 

Panagrinėkime tuometinę abiejų šalių padėtį. Abi šalys patyrė infliaciją. Kainos kilo 
ir valdžia įvedė jų kontrolę. Pradėjusi tik pieno ir kiaušinių kainomis ji turėjo žengti vis 
toliau. Kuo ilgiau tęsėsi karas, tuo didesnė buvo infliacija. Ir po trejų metų vokiečiai - kaip 
visada sistemingai - susikūrė grandiozinį planą pavadinę jį „Hindenburgo planu“ (tais 
laikais viskam, kas buvo laikoma valdžios nuopelnu, buvo teikiamas Hindenburgo 
vardas). 

Pagal Hindenburgo planą, visa Vokietijos ekonominė sistema turėjo būti valstybės 
kontroliuojama; kontroliuojamos kainos, atlyginimai, pelnas ir visa kita. Biurokratija 
nedelsdama griebėsi jį vykdyti. Tačiau jai dar nebaigus šio darbo prasidėjo žlugimas: 
Vokietijos imperija subyrėjo, visas biurokratinis aparatas sugriuvo, revoliucija atnešė savo 
kruvinus rezultatus - viskam atėjo galas. 

Anglijoje buvo pradėta vykdyti lygiai tokia pati politika, tačiau po tam tikro laiko, 
1917-ųjų pavasarį, Jungtinės Valstijos įsitraukė į karą viskuo aprūpindamos britus. Tokiu 
būdu kelias į socializmą, kelias į vergovę buvo užtvertas. 

Prieš Hitleriui ateinant į valdžią kancleris Brūningas įprastais sumetimais vėl buvo 
įvedęs Vokietijoje kainų kontrolę. Hitleris ją dar sugriežtino prieš prasidedant karui. 
Hitlerinėje Vokietijoje nebuvo nei privataus verslo, nei privačios iniciatyvos. Joje buvo 
socialistinė sistema, kuri nuo rusiškosios skyrėsi tik tuo, kad dar buvo išlikę laisvos 
ekonominės sistemos terminai ir pavadinimai. Buvo dar ir „privačių verslovių“, tačiau jų 
savininkas jau buvo ne verslininkas, o vadinamasis įmonės vadovas (Betriebsfūhrer). 

Visa Vokietija buvo organizuota pagal vadų hierarchiją; Aukščiausiasis Vadas, 
žinoma, buvo Hitleris, žemiau ėjo vadai, valdantys vis smulkesnius vadus hierarchijoje. 
Įmonės galva buvo Betriebsfūuhrer. O įmonės darbininkai buvo vadinami vardu, kuris 
viduramžiais reiškė feodalinio valdovo palydą: Gefolgschaft. Ir visi šie žmonės turėjo 
paklusti įsakams institucijos beprotišku pavadinimu Reichsfūhrerwirtschatsministerium, 
kuriai vadovavo Goeringas, brangakmeniais ir medaliais apsikarstęs storulis. 

Iš šio ministrų organo ilgu pavadinimu ėjo įsakymai kiekvienai įmonei: ką gaminti, 
kiek gaminti, kur imti žaliavas ir kiek už jas mokėti, kam parduoti gaminius ir už kokią 
kainą. Darbininkai pagal įsakymą turėjo dirbti nustatytoje įmonėje ir gaudavo valdžios 
nustatytą atlyginimą. Visa ekonominė sistema iki pat smulkmenų buvo reguliuojama 
valdžios. 

Įmonės Betriebsfūhreris neturėjo teisės savintis jos pelno; jis gaudavo nustatytą algą; 
norėdamas gauti daugiau, jis turėdavo, pavyzdžiui, pareikšti: „Aš labai nesveikuoju, man 
reikia daryti skubią operaciją, o ji kainuoja 500 markių“ ir kreiptis į apygardos vadą 
(Gaufūhrerį arba Gauleiterį), kad tas jam leistų pasiimti daugiau už nustatytą algą. Kainos 
nustojo būti kainomis, atlyginimai nustojo būti atlyginimais - visa tai tapo tik kiekybiniais 
socialistinės sistemos terminais. Kaip žlugo ši sistema? Vieną dieną po kelių metų karo į 
Vokietiją įžengė užsienio kariuomenės. Jos dar mėgino išsaugoti šią valstybės valdomą 
ekonominę sistemą, tačiau tam būtų prireikę Hitlerio nuožmumo; be šios sąlygos ji nustojo 
veikti. 

Kai šie procesai vyko Vokietijoje, Didžioji Britanija - per Antrąjį pasaulinį karą - 
griebėsi tų pačių priemonių kaip anksčiau Vokietija: pradėjusi nuo kai kurių kainų 


32 
III paskaitai. Intervencionizmas 


kontrolės britų valdžia pamažu (kaip ir Hitleris taikos metu, dar prieš karo pradžią) 
pradėjo tolydžiai kontroliuoti vis didesnę ekonomikos dalį, kol karui baigiantis pasiekė 
beveik gryną socializmą. 

Didžioji Britanija nebuvo nuvesta į socializmą leiboristų vyriausybės, atėjusios į 
valdžią 1945 metais. Socialistine ji tapo karo metu, valdant vyriausybei, kurios premjeras 
buvo Winstonas Churchillis; leiboristų vyriausybė paprasčiausiai išlaikė tą socialistinę 
sistemą, kurią sero Winstono Churchillio vyriausybė jau buvo įvedusi. Ir buvo įvedusi 
žmonėms atkakliai jai priešinantis. 

Nacionalizavimo vajus Didžiojoje Britanijoje nedaug ką reiškė: Anglijos banko 
nacionalizavimas buvo tik nominalus, nes Anglijos bankas jau buvo visiškai valdžios 
kontroliuojamas. Tas pat pasakytina apie geležinkelių ir plieno pramonės 
nacionalizavimą. „Karinis socializmas" (taip jis buvo vadinamas) ir palaipsniui įvestoji 
intervencionistinė sistema iš esmės jau buvo įvykdžiusi šį nacionalizavimą. Esminio 
skirtumo tarp vokiečių ir britų sistemų nebuvo, nes abiem atvejais žmonės, kurie jas 
tvarkė, buvo skiriami valdžios ir turėjo paklusti visiems valdžios įsakams. Kaip jau sakiau, 
nacių Vokietijos sistema išsaugojo kapitalistinės laisvosios rinkos ekonomikos 
pavadinimus ir terminus. Tačiau jų prasmė jau buvo visiškai kita: dabar veikė tik valdžios 
įsakai. 

Tą patį galima pasakyti apie britų sistemą. Kai konservatorių partija Britanijoje grįžo 
į valdžią, ji šiek tiek atleido kontrolės varžtus. Didžiojoje Britanijoje dabar matome vienų 
pastangas išsaugoti buvusią kontrolę, o kitų - ją panaikinti. (Bet reikia nepamiršti, kad 
sąlygos Anglijoje labai skiriasi nuo sąlygų Rusijoje.) Tas pat galioja kitoms šalims, kurios 
priklauso nuo maisto ir žaliavų importo ir todėl turi eksportuoti pramonines prekes. 
Šalyse, kurios gyvybiškai priklauso nuo eksporto prekybos, valdiškos kontrolės sistema 
paprasčiausiai neveikia. 

Išlikusios ekonominės laisvės (o tokiose šalyse kaip Norvegija, Anglija, Švedija jų dar 
išliko nemažai) išliko dėl būtinumo išsaugoti eksporto prekybą. Anksčiau pateikiau pavyzdį 
su pienu ne todėl, kad labai mėgstu pieną, o todėl, kad beveik visos vyriausybės ar bent 
jau dauguma, pastaraisiais dešimtmečiais reguliavo pieno, kiaušinių arba sviesto kainas. 

Dar noriu paminėti kitą pavyzdį - nuomos kontrolę. Valdžiai pradėjus kontroliuoti 
nuomą, žmonės, kurie šiaip jau persikelia iš didesnių butų į mažesnius pasikeitus 
šeiminėms aplinkybėms, nustojo tai darę. Pavyzdžiui, tėvai, kurių vaikai palieka namus, 
kai sulaukia dvidešimties metų, veda ar persikelia dirbti į kitus miestus, paprastai 
keisdavo savo butą į mažesnį ir pigesnį. Visa tai neteko prasmės, įvedus butų nuomos 
kontrolę. 

Trečiojo dešimtmečio pradžioje Vienoje, Austrijoje, kur buvo įvesta griežta nuomos 
kontrolė, pinigų suma, kurią namo savininkas gaudavo už išnuomotą vidutinišką butą, 
buvo vos dukart didesnė už miesto tramvajaus bilieto kainą. Galima suprasti, kad žmonės 
neturėjo jokių paskatų keisti savo butus. Tačiau nebuvo statoma ir naujų namų. Panašios 
sąlygos buvo Jungtinėse Valstijose po Antrojo pasaulinio karo ir jos tokios išliko iki šių 
dienų daugelyje miestų. 

Viena pagrindinių priežasčių, dėl kurių dauguma JAV miestų patiria didžiulių 
finansinių sunkumų, yra ta, kad laikomasi nuomos kontrolės, sukeliančios gyvenamųjų 
patalpų stygių. Valdžia jau išleido milijardus naujų namų statybai. Bet iš kur tas stygius? 
Butų stygius atsiranda dėl tų pačių priežasčių kaip ir pieno stygius - dėl kontroliuojamų 
kainų. Visa tai reiškia: kuo labiau valdžia kišasi į rinką, tuo labiau ji stumiasi socializmo link. 


33 
III paskaitai. Intervencionizmas 


Ir tai yra atsakymas žmonėms, kurie sako: „Mes ne socialistai, mes nenorime, kad 
valdžia viską kontroliuotų. Mes suprantame, kad tai blogai. Bet kodėl valdžia negali 
rinkos šiek tiek reguliuoti? Kodėl valdžia negali šalinti kai kurių dalykų, kurie mums 
nepatinka?“ 

Šie žmonės kalba apie „aukso vidurio“ kelią. Bet jie nesupranta, kad dalinis 
įsikišimas, kuriuo ekonominė sistema paliečiama tik truputį, ilgainiui sukuria padėtį, kuri 
pasirodo esanti blogesnė už tą, kurią mėginta taisyti: žmonės, kurie reikalavo įvesti 
nuomos kontrolę, paskui piktinasi dėl atsiradusio butų stygiaus. 

Bet šis stygius atsirado būtent dėl valdžios įsikišimo jai nustatant mažesnę nuomą už 
tą, kurią žmonės turėtų mokėti laisvoje rinkoje. 

Idėja, kad gali būti trečia sistema tarp socializmo ir kapitalizmo - sistema, kaip teigia 
jos gynėjai, vienodai tolima ir socializmui, ir kapitalizmui, išsauganti abiejų pranašumus ir 
išvengianti kiekvienos trūkumų, - ši idėja yra gryna nesąmonė. Žmonės, tikintys šia mitine 
sistema, tampa vos ne poetais, giedančiais giesmes intervencionizmui. Bet jie 
paprasčiausiai klysta. Valdžios kišimasis, kurį jie liaupsina, sukuria padėtį, kurios jie 
nekenčia. 

Viena problemų, kurią paliesiu vėliau, yra protekcionizmas. Valdžia mėgina atskirti 
šalies rinką nuo pasaulinės. Ji įveda tarifus, kurie pakelia prekės kainą vidaus rinkoje virš 
pasaulinės rinkos kainos ir sudaro galimybę vietos gamintojams sudaryti kartelius. Paskui 
tie karteliai tampa valdžios puolimo objektu. Jie puolamai su šūkiu: „Šiomis sąlygomis 
būtini antikarteliniai įstatymai. 

Taip elgiasi dauguma Europos vyriausybių. JAV valdžia turi ir daugiau motyvų 
antikarteliniams įstatymams bei kampanijai prieš monopolizmo šmėklą. 

Tikras absurdo spektaklis yra tai, kad valdžia, pati savo įsikišimu sudarydama 
sąlygas vidaus karteliams, paskui bado pirštu į verslą sakydama: „Atsirado karteliai, todėl 
reikia reguliuoti verslą“. Būtų daug paprasčiau išvengti kartelių nutraukiant valdžios 
kišimąsi į rinką - kišimąsi, kuris sudaro sąlygas karteliams. 

Vadovavimasis idėja, jog valdžios kišimasis gali „išspręsti“ ekonomines problemas, 
bet kurioje šalyje sukuria padėtį, kuri mažų mažiausiai yra nepatenkinama ir dažnai 
visiškai chaotiška. Jeigu valdžia laiku nesustos, ji baigs socializmu. 

Vis dėlto valdžios kišimosi į verslą idėja tebėra labai populiari. Jeigu tik kam nors 
pasaulyje kas nors nepatinka, iškart girdime raginimus: „Valdžia turi kažką daryti. Argi 
ne tam egzistuoja valdžia? Valdžia tai turi padaryti“. Ir tai yra būdingas praeities amžių 
mąstysenos recidyvas, kai dar nebuvo suprantamos šiuolaikinės laisvės, šiuolaikinės 
konstitucinės santvarkos ir atstovaujamosios valdžios arba respublikanizmo idėjos. 

Šimtmečiais viešpatavo visų palaikoma ir pripažįstama doktrina, kad karalius, Dievo 
pateptasis, yra Dievo vietininkas, kad jis išmintingesnis už savo valdinius ir kad jis turi 
antgamtinių galių. Dar visai neseniai, XIX amžiaus pradžioje, buvo tikima, kad žmonės, 
sergantys tam tikromis ligomis, gali išgyti nuo karaliaus rankos prisilietimo. Gydytojai 
paprastai padėdavo daugiau, tačiau jie patys savo pacientams pirma liepdavo išbandyti 
karališkąjį vaistą. 

Ši doktrina apie tėviškąją valdžią, apie antgamtinę ir antžmogišką paveldimųjų 
karalių galią pamažu blėso - bent jau mums taip atrodė. Bet ji vėl sugrįžo. Buvo toks 
vokiečių profesorius Werneris Sombartas (jį gerai pažinojau), žinomas visame pasaulyje, 
daugelio universitetų garbės daktaras ir Amerikos ekonomistų asociacijos narys. Šis 
profesorius yra parašęs knygą, kuri išversta į anglų kalbą. Ji išversta į prancūzų kalbą, ir, 


34 
III paskaitai. Intervencionizmas 


galimas daiktas, ir į ispanų - bent jau tikiuosi, kad galite ją gauti ir pasitikrinti, ką aš kalbu. 
Šioje knygoje, išleistoje mūsų amžiuje, o ne priešistoriniais laikais, „seras“ Werneris 
Sombartas, ekonomikos profesorius, tiesiai sako: „Fiureris, mūsų Fiureris, - jis, žinoma, 
turi omenyje Hitlerį, - gauna savo įsakus tiesiai iš Dievo, iš Visatos Fiurerio“. 

Jau kalbėjau apie šią fiurerių hierarchiją ir minėjau Hitlerį kaip „Aukščiausiąjį vadą“. 
Bet, pasak Wernerio Sombarto, pasirodo yra dar aukštesnis fiureris - Dievas, kuris yra 
Visatos valdovas. Ir Dievas, kaip jis rašo, duoda įsakus tiesiai Hitleriui. Profesorius 
Sombartas kalba kukliai: „Mes nežinome, kaip Dievas bendrauja su Fiureriu. Bet šio fakto 
negalima paneigti“. 

Taigi, kai išgirsti, kad tokia knyga galėjo būti išleista vokiečių kalba, kalba tautos, 
kuri buvo vadinama „filosofų ir poetų tauta“, kai matai ją išverstą į anglų ir prancūzų 
kalbas, tai jau nesistebi, kad net menkiausias biurokratas įsivaizduoja esąs protingesnis ir 
doresnis už bet kurį pilietį ir nori kištis visur, nors jis tėra mažutis biurokratas, o ne 
garsusis profesorius Werneris Sombartas, visų organizacijų garbės narys. 

Ar yra vaistų nuo šių negalavimų? Manau, kad yra. Ir šis vaistas - tai piliečių galia; 
jie turi užkirsti kelią įsigalėjimui autokratinio režimo, priskiriančio sau didesnę nei eilinio 
piliečio išmintį. Čia glūdi pamatinis skirtumas tarp laisvės ir vergovės. Socialistiniai 
kraštai prisiskyrė sau demokratijos terminą. Rusai savo sistemą vadina „liaudies 
demokratija“; jie veikiausiai tiki, kad liaudis yra atstovaujama diktatoriaus asmenyje. Man 
rodos, vienas diktatorius, čia Argentinoje, gavo gerą atsakymą. Tikėkimės, kad panašaus 
atsakymo sulauks ir visi kiti diktatoriai kitose šalyse. 


IV PASKAITA 


INFLIACIJA 


Jeigu lašišos ikrų pasiūla būtų tokia pat didelė kaip bulvių, tai ikrų kaina, t. y. 
ikrų keitimo į pinigus ar į kitas prekes santykis, labai pasikeistų. Tokiu atveju ikrų galima 
būtų įsigyti daug mažesniais kaštais nei dabar. Lygiai taip pat jeigu pinigų kiekis padidėja, 
piniginio vieneto perkamoji galia krenta ir mažėja kiekis prekių, kurių galima įsigyti už tą 
piniginį vienetą. 

Kai XVI amžiuje buvo atrasti ir pradėti naudoti Amerikos aukso ir sidabro ištekliai, į 
Europą buvo atgabentas milžiniškas brangiųjų metalų kiekis. Dėl to padidėjo pinigų kiekis 
ir pradėjo kilti kainos. Panašiai ir šiandien, kai valdžia didina popierinių pinigų kiekį, 
pradeda kristi piniginio vieneto perkamoji galia, kyla kainos. Tai vadinama infliacija. 

Deja, Jungtinėse Valstijose, kaip ir kitose šalyse, kai kurie žmonės infliacijos 
priežastimi laiko ne pinigų kiekio didėjimą, o kainų kilimą. Tačiau iki šiol nepateikta jokio 
rimto argumento prieš kainų ir pinigų kiekio santykio ekonominę interpretaciją. 
Šiandienos technologijos sąlygomis nėra nieko lengviau kaip gaminti popieriukus, ant 
kurių išspausdinama tam tikra piniginė vertė. Jungtinėse Valstijose, kur visi banknotai 
vienodo dydžio, išspausdinti tūkstančio dolerių banknotą valstybei kainuoja ne brangiau 
kaip vieno dolerio. Jų abiejų spausdinimo operacijai reikia tiek pat popieriaus ir dažų. 

XVIII amžiuje, kai atsirado bankų pažymos (banknotai) ir joms buvo pradėtas teikti 
teisėtos mokėjimų priemonės statusas (t. y. mainuose banknotams pripažinti tokią pat 
vertę kaip aukso ar sidabro lydiniams), vyriausybės ir tautos įtikėjo, jog bankininkai žino 
kažkokią paslaptį, kaip daryti turtus iš nieko. Susidurdamos su finansiniais sunkumais 
tuometinės vyriausybės manė, jog tereikia finansinius klausimus patikėti protingam 
bankininkui, ir visos problemos bus išspręstos. 

Keletą metų prieš Prancūzijos revoliuciją Prancūzijos karalius, patirdamas finansinių 
sunkumų, surado tokį protingą bankininką ir paskyrė jį į aukštas pareigas. Visais 
atžvilgiais šis Žmogus buvo svetimas tuometiniams Prancūzijos valdovams. Pirma, jis 
buvo ne prancūzas, o užsienietis - ženevietis. Antra, jis buvo ne aristokratijos narys, o 
prasčiokas. Ir, kas buvo dar svarbiau XVIII amžiaus Prancūzijoje, jis buvo ne katalikas, o 
protestantas. Taigi ponas Neckeris, garsiosios Madam de Staėl tėvas, tapo finansų 
ministru, ir visi vylėsi, kad jis išspręs Prancūzijos finansines problemas. Tačiau, nepaisant 
pono Neckerio autoriteto, karaliaus iždas liko tuščias - didžiausia Neckerio klaida buvo 
ta, kad jis mėgino nekeldamas mokesčių finansiškai remti Amerikos kolonistus jų kovoje už 

nepriklausomybę nuo Anglijos. Tai buvo išties netikęs Prancūzijos finansinių problemų 
sprendimas. 

Negali būti jokio paslaptingo valdžios finansinių problemų sprendimo būdo; jeigu 
valdžiai reikia pinigų, ji turi juos gauti apmokestindama savo piliečius (arba ypatingais 
atvejais skolindamasi iš tų, kurie pinigų turi). Tačiau daugelis, galima net sakyti dauguma, 
vyriausybių mano, kad yra kitas būdas pinigams gauti - kad jų galima paprasčiausiai 
prisispausdinti. 

Jeigu valdžia nori padaryti ką nors gera - jeigu ji, pavyzdžiui, nori pastatyti ligoninę 
- tai šiam projektui reikalingus pinigus ji turi gauti apmokestindama piliečius. Tokiu 
atveju jokios ypatingos „kainų revoliucijos“ nebus, nes valdžiai surinkus mokesčius 
piliečiai bus priversti sumažinti savo išlaidas. Mokesčių mokėtojas bus priverstas apriboti 
savo vartojimą, investavimą arba taupymą. 

Valdžia, išėjusi į rinką pirkėjo vaidmenyje, atstoja individualų pilietį: pilietis perka 
mažiau, užtat valdžia perka daugiau. Valdžia, žinoma, ne visuomet perka tas pačias 
prekes, kurias pirktų piliečiai, tačiau apskritai imant kainos dėl ligoninės statybos 
nepakils. 

Pasirinkau šį pavyzdį su ligonine būtent todėl, kad žmonės kartais sako: 
„Svarbiausia tai, ar valdžia pinigus naudoja geriems ar blogiems tikslams“. Galiu tarti, kad 
valdžia savo išspausdintus pinigus visada naudoja patiems geriausiems tikslams - kuriems 
visi pritariame. Mat ne tai, kaip valdžia leidžia pinigus, o tai, kaip ji juos gauna, sukelia tuos 
padarinius, kuriuos vadiname infliacija ir kuriuos dauguma žmonių visame pasaulyje 
nelaiko gerais. 

Pavyzdžiui, nesukeldama infliacijos valdžia gali mokesčių pinigus panaudoti 
naujiems darbuotojams samdyti ar jau dirbančių valstybinėse įstaigose algoms pakelti. 
Tuomet tie žmonės, kurių algos padidės, galės pirkti daugiau. Kai valdžia pinigus, gautus 
iš mokesčių mokėtojų, naudoja valstybės tarnautojų algoms didinti, šie gali išleisti 
daugiau pinigų, o mokesčių mokėtojai - mažiau. Kainos apskritai imant nedidės. 

Bet jeigu valdžia tam naudoja ne mokesčių pinigus, o naujai išspausdintus pinigus, 
tai netrukus atsiras žmonių, turinčių daugiau pinigų, o kiti jų turės tiek, kiek turėjo. Tada 
tie, kurie gavo naujai išspausdintų pinigų, pradės konkuruoti su tais, kurie iki tol buvo 
pirkėjai. Kadangi prekių nepadaugėjo, o rinkoje atsirado daugiau pinigų (ir atsirado 
žmonių, kurie gali pirkti daugiau nei pirko vakar), padidės to paties kiekio prekių 
paklausa. Taigi prekių kainos ims kilti. To jau neįmanoma išvengti, ir nesvarbu, kam bus 
naudojami naujai išspausdinti pinigai. 

Svarbiausia, kainos kils žingsnis po žingsnio; tai nebus kilimas to, kas vadinama 
„kainų lygiu“. Metaforinis terminas „kainų lygis“ apskritai nevartotinas. 

Kai žmonės kalba apie „kainų lygį“, jie įsivaizduoja kokio nors skysčio lygį, kuris 
didėja arba mažėja atsižvelgiant į skysčio kiekį tam tikroje talpoje ir visuomet kinta 
tolygiai. Tačiau kalbant apie kainas tokio dalyko kaip „lygis“ apskritai nėra. Kainos 
nekinta vienodai vienu metu. Visuomet yra kainos, kintančios greičiau už kitas. Ir tam yra 
savos priežastys. 

Įsivaizduokite valstybės tarnautoją, gavusį naujai išspausdintų pinigų kaip priedą 
prie savo atlyginimo. Žmonės neperka lygiai tokių pat ir tiek pat prekių šiandien kaip 
vakar. Nauji pinigai, kuriuos išspausdino ir paleido į rinką valdžia, nenaudojami visoms 
prekėms ir paslaugoms įgyti. Už juos perkamos tik kai kurios prekės, ir jų kainos pakils. O 
kitų prekių kainos liks tokios, kokios buvo iki naujų pinigų atsiradimo rinkoje. Todėl 

prasidedančią infliaciją skirtingos žmonių grupės patiria skirtingai. Tos grupės, kurios 
naujus pinigus gavo pirmos, laikinai išlošia. 

Kai valdžia vykdo infliaciją dengdama savo karines išlaidas, ji perka ginkluotę, tad 
pirmieji daugiau pinigų gauna ginklų pramonininkai ir šios pramonės darbininkai. Šios 
grupės įgyja pranašumą. Jos gauna didesnį pelną ir atlyginimus, jų verslas klesti. Kodėl? 
Todėl, kad jie pirmieji gavo daugiau pinigų. O turėdami daugiau pinigų, jie daugiau 
perka. Ir perka iš kitų, kurie gamina ir parduoda tas prekes, kurių nori ginkluotės 
gamintojai. 

Šie žmonės sudaro antrąją grupę. Jie mano, jog infliacija labai naudinga verslui. 
Kodėl gi ne? Argi ne puiku daugiau parduoti? Antai restorano, esančio šalia ginklų 
gamyklos, savininkas sako: „Puiku! Ginklų gamintojai dabar turi daugiau pinigų, daugiau 
nei anksčiau; visi jie lanko mano restoraną ir man tai patinka“. Jis neturi pagrindo jaustis 
kitaip. 

Padėtis yra tokia: žmonės, kuriems pinigai patenka anksčiausiai, turi daugiau 
pajamų ir gali įsigyti daugiau prekių ir paslaugų už kainas, kurios dar atitinka ankstesnę 
rinkos būklę - sąlygas iki prasidedant infliacijai. Todėl jie laimi. Tokiu būdu infliacija 
pamažu plinta iš vienos gyventojų grupės į kitą. Visi, kurie daugiau pinigų gavo infliacijos 
pradinėje stadijoje, laimi, nes gali kai ką nusipirkti tomis kainomis, kurios atitinka 
ankstesnį pinigų ir prekių keitimo santykį. 

Bet yra kitos gyventojų grupės, kurios papildomų pinigų gauna daug vėliau. Tų 
žmonių padėtis yra daug blogesnė. Kol jie gaus daugiau pinigų, jie bus priversti mokėti 
brangiau už daugelį - praktiškai daugumą - prekių, kurias norėjo įsigyti, kol jų pajamos 
buvo nepakitusios arba dar nebuvo padidėjusios proporcingai kainoms. 

Įsivaizduokite, pavyzdžiui, tokią šalį kaip JAV per Antrąjį pasaulinį karą; viena 
vertus, infliacija tuomet suteikė pranašumų ginklų pramonės darbininkams ir 
įmonininkams, tačiau, kita vertus, ji skaudžiai palietė kitas gyventojų grupes. Labiausiai 
nuo jos kentėjo mokytojai ir dvasininkai. 

Kaip žinote, dvasininkas yra labai kuklus žmogus, kuris tarnauja Dievui ir kuriam 
nedera daug kalbėti apie pinigus. Panašiai ir mokytojai yra pasiaukojusios asmenybės, 
kurioms dera daugiau mąstyti apie jaunimo auklėjimą, o ne apie atlyginimus. Taigi 
mokytojai ir dvasininkai buvo tarp tų, kuriuos infliacija baudė skaudžiausiai, nes 
mokyklos ir bažnyčios paskutinės susiprato, jog joms būtina kelti atlyginimus. Kai 
bažnyčių seniūnijos ir mokyklų korporacijos galiausiai tai suvokė, ankstesni šių 
pasiaukojančių žmonių praradimai nebuvo kompensuoti. 

Ilgą laiką jiems teko pirkti mažiau nei iki tol, mažiau vartoti geresnio ir brangesnio 
maisto, mažiau pirkti drabužių, nes kainos jau buvo pakilusios, o jų pajamos liko tos 
pačios. (Tiesa, šiandien bent jau mokytojų padėtis gerokai pasikeitė.) 

Skirtingas gyventojų grupes infliacija visuomet paliečia nevienodai. Kai kurioms 
infliacija nėra blogybė; jos net reikalauja ją tęsti, nes pirmosios gauna iš jos naudos. Kitoje 
paskaitoje matysime, kaip šis infliacijos padarinių netolygumas veikia politiką stumdamas 
ją infliacijos linkme. 

Infliacijos sukeltų pokyčių sąlygomis yra grupių, įgyjančių pranašumą, ir grupių, iš 
jos tiesiogiai pasipelnančių. Sakydamas „pasipelnančių“ visai nesmerkiu tų žmonių, nes 
smerkti reikia tik valdžią, sukėlusią infliaciją. Ir visada yra žmonių, kurie palaiko infliaciją, 
nes jie anksčiau nei kiti susivokia, kas vyksta. Savo ypatingus pelnus jie gauna dėl to, kad 
infliacijos procesas visuomet netolygus. 

Valdžia gali manyti, jog infliacija kaip iždo papildymo priemonė yra geriau už 
mokesčius, kurie yra visuomet nepopuliarūs ir sunkiai surenkami. Daugelyje turtingų 
šalių įstatymų leidėjai mėnesių mėnesiais ginčydavosi dėl naujų mokesčių formos po to, 
kai parlamentai nutardavo padidinti valstybės išlaidas. Apsvarstę įvairius pinigų gavimo 
būdus per mokesčius jie galiausiai nuspręsdavo, kad geriausia griebtis infliacijos. 

Suprantama, žodis „infliacija“ tokiais atvejais nevartojamas. Valdžioje esantis 
politikas, nusprendęs vykdyti infliaciją, niekada nepareikš: „Nusprendžiau vykdyti 
infliaciją“. Infliacijos sukėlimo technika yra tokia sudėtinga, kad paprastas pilietis 
nesuvokia, jog prasidėjo infliacija. 

Viena didžiausių infliacijų istorijoje, Vokietijos reiche po Pirmojo pasaulinio karo, per 
patį karą nebuvo labai didelė. Katastrofą sukėlė pokario infliacija. Vyriausybė nepaskelbė: 
„Mes pradedame vykdyti infliaciją“. Ji paprasčiausiai labai netiesiogiai pasiskolino pinigų 
iš centrinio banko. Jai nereikėjo net klausti, kaip centrinis bankas gaus tuos pinigus. 
Centrinis bankas jų paprasčiausiai prisispausdino. 

Šiandien infliacijos sukėlimo technika dar sudėtingesnė, nes yra sąskaitiniai pinigai. 
Naudojami kitokie metodai, tačiau rezultatas yra toks pat. Vienu plunksnos brūkštelėjimu 
vyriausybė sukuria dekretinius (fiat) pinigus, taip padidindama pinigų ir kredito kiekį. 
Vyriausybė paprasčiausiai išleidžia įsaką ir dekretiniai pinigai jau čia. 

Valdžiai nerūpi, kad iš pradžių kai kurie žmonės turės nuostolių, jai nerūpi, kad kils 
kainos. Įstatymų leidėjai mano, kad tai puiki sistema. Bet ši puiki sistema turi esminį 
trūkumą - ji neilgalaikė. Jeigu infliacija galėtų vykti be galo ilgai, nebūtų reikalo drausti 
valdžiai vykdyti infliaciją. Tačiau infliacija neišvengiamai turi anksčiau ar vėliau baigtis. 
Infliacinė politika negali tęstis be galo. 

Ilgainiui infliacija baigiasi pinigų žlugimu - tokia katastrofa, kokia įvyko Vokietijoje 
1923 metais. 1914 metų rugpjūčio 1 dieną doleris kainavo keturias markes ir dvidešimt 
pfenigių. Po devynerių metų ir trijų mėnesių, 1923 metų lapkritį, dolerio kaina pašoko iki 
4,2 milijardo markių. Kitaip sakant, markė prarado bet kokią vertę. 

Prieš keletą metų vienas garsus autorius rašė: „Ilgainiui visi būsime numirėliai“. 
Žinoma, tenka pripažinti, kad tai tiesa. Tačiau svarbiausias klausimas - kaip greit 
sulauksime galo. XVIII amžiuje gyveno garsi ponia Madame de Pompadour, kuriai 
priskiriamas posakis „Aprės nous le dėluge“ („Po mūsų nors ir tvanas“). Poniai de 
Pompadour pasisekė greit numirti. Bet jos įpėdinė valdžioje Madame du Barry gyveno 
ilgiau, todėl ilgainiui jai buvo nukirsdinta galva. Daugeliui žmonių „ilgainiui“ greit virsta 
„tuojau“ - ir kuo ilgiau tęsiasi infliacija, tuo arčiau tas „tuojau“. 

Kaip ilgai ji gali tęstis? Kaip ilgai centrinis bankas gali ją vykdyti? Veikiausiai tol, kol 
žmonės tiki, jog valdžia anksčiau ar vėliau (bet, žinoma, ne per vėlai) liausis spausdinti 
pinigus ir taip nustos mažinti kiekvieno piniginio vieneto vertę. 

Kai žmonės nustoja tuo tikėti, kai jie pradeda suvokti, jog valdžia tęs šią praktiką 
neketindama sustoti, jie pradeda suprasti, kad rytoj kainos bus didesnės nei šiandien. 
Tada jie pradeda pirkti už bet kokią kainą pakeldami kainas į tokias aukštumas, kad 
piniginė sistema žlunga. 

Grįžtu prie Vokietijos atvejo, kurį stebėjo visas pasaulis. Apie to laiko įvykius 
parašyta daug knygų. Nors pats esu ne vokietis, o austras, viską mačiau iš vidaus: 
Austrijos sąlygos nedaug tesiskyrė nuo Vokietijos; panašios jos buvo ir daugelyje kitų 
Europos šalių. Keletą metų vokiečiai manė, kad jų infliacija - tik laikinas dalykas, kad ji 
greitai baigsis. Jie taip manė beveik devynerius metus, iki 1923 metų vasaros. Tada 

galiausiai jie pradėjo abejoti. Kadangi infliacija tęsėsi, žmonės nutarė, kad išmintingiau 
pirkti bet ką, kas prieinama, nei laikyti pinigus kišenėse. Be to, jie susivokė, kad 
neapsimoka pinigų skolinti, bet, priešingai, daug geriau būti skolininku. Taip infliacija 
pati save maitino. 

Ir Vokietijoje ji tesėsi iki 1923 metų rugpjūčio 28 dienos. Iki tol masės tikėjo, jog 
infliaciniai pinigai yra realūs pinigai, bet tada susivokė, kad sąlygos pasikeitė. Vokiškosios 
infliacijos pabaigoje, 1923 metų rudenį, Vokietijos įmonės mokėjo savo darbininkams kas 
rytą avansą už dieną. O darbininkas, ateidavęs į fabriką su žmona, tuoj pat atiduodavo jai 
savo algą - tuos milijonus, kuriuos jis gaudavo. Ir moteris tuoj pat skubėdavo į 
parduotuvę ką nors, nesvarbu ką, nusipirkti. Čia ji pamatydavo tai, ką dauguma žmonių 
jau žinojo - per naktį markė prarado 50 proc. savo perkamosios galios. Pinigai tirpo 
žmonių kišenėse kaip šokoladas ant įkaitintos krosnies. Ši paskutinė Vokietijos infliacijos 
fazė truko neilgai; po poros dienų košmaras pasibaigė: markė tapo bevertė, ir reikėjo kurti 
naujus pinigus. 

Lordas Keynesas - tas pats žmogus, kuris sakė, jog ilgainiui visi būsime numirėliai, 
buvo vienas iš daugelio XX amžiaus infliacionistų autorių. Visi jie pasisakė prieš aukso 
standartą. Puldamas aukso standartą Keynesas jį vadino „barbarizmo reliktu“. Ir 
dauguma žmonių šiandien mano, jog juokinga kalbėti apie grįžimą prie aukso standarto. 
Pavyzdžiui, Jungtinėse Valstijose jus palaikys svajotoju, jei pasakysite: „Anksčiau ar vėliau 
JAV turės grįžti prie aukso standarto“. 

Vis dėlto aukso standartas turi vieną didžiulį privalumą: aukso standarto sąlygomis 
pinigų kiekis nepriklauso nuo valdžios ar partijų politikos. Tai gera priemonė apsisaugoti 
nuo valstybės švaistūnės. Jeigu galiojant aukso standartui vyriausybė prašo skirti kam 
nors pinigų, finansų ministras gali pasakyti: „O iš kur aš paimsiu tų pinigų? Pirmiausia 
man pasakykite, kaip surasti pinigų šioms papildomoms išlaidoms“. 

Infliacionistinėje sistemoje politikams labai lengva įsakyti valstybinei spaustuvei 
pagaminti tiek pinigų, kiek reikia jų sumanymams. Galiojant aukso standartui daug 
daugiau galimybių turėti garbingą valdžią; jos vadai gali pareikšti paprastiems piliečiams 
ir politikams: „Šito negalime padaryti nepadidinę mokesčių“. 

Infliacijos sąlygomis žmonės įpranta žvelgti į valdžią kaip į instituciją, 
disponuojančią neribotais ištekliais - valstybė, valdžia viską gali. Pavyzdžiui, jei žmonės 
nori naujo plento, jie viliasi, kad jį nuties valstybė. O iš kur ji gaus pinigų? 

Galima sakyti, kad Jungtinėse Valstijose šiandien (ir net praeityje, McKinley laikais) 
respublikonų partija buvo daugiau ar mažiau teisingos pinigų politikos šalininkė, o 
demokratų - infliacijos šalininkė. Tiesa, ne popierinės, o sidabro infliacijos. 

Tačiau būtent prezidentas demokratas Clevelandas 1880 metų pabaigoje uždėjo veto 
kongreso sprendimui nedidele pinigų suma - apie 10 000 dolerių - paremti vieną nuo 
stichijos nukentėjusią bendruomenę. Savo veto prezidentas pateisino taip: „Piliečiai 
privalo remti valdžią, bet valdžia neprivalo remti piliečių“. Kiekvienas valstybės 
veikėjas turėtų tai užsirašyti ant savo kabineto sienos ir rodyti visiems, atėjusiems prašyti 
pinigų. 

Man gana nejauku dėl to, kad esu priverstas taip supaprastinti šias problemas. 
Monetarinėje sistemoje tiek daug sudėtingų problemų, kad jeigu jos būtų tokios paprastos, 
kaip jas čia apibūdinu, tai man nebūtų reikėję rašyti ištisų tomų. Tačiau dalyko esmė 
būtent tokia: didinant pinigų kiekį mažinama piniginio vieneto perkamoji galia. O šito 
nenori tie žmonės, kurių asmeniniai interesai nuo to nukenčia. Kas iš infliacijos neturi 

naudos, tas ja skundžiasi. 

Jeigu infliacija yra blogis ir jeigu žmonės tai supranta, tai kodėl visose šalyse ji tapo 
vos ne gyvenimo būdu? Net ir pačios turtingiausios šalys kenčia nuo šios ligos. Jungtinės 
Valstijos šiandien, be abejo, yra turtingiausia šalis pasaulyje, joje aukščiausias 
pragyvenimo lygis. Tačiau keliaujant po JAV atrandi, kad nuolat kalbama apie infliaciją ir 
apie būtinumą ją stabdyti. Bet tik kalbama, ir nieko nedaroma. 

Pateiksiu keletą faktų: po Pirmojo pasaulinio karo Didžioji Britanija grįžo prie svaro 
ikikarinio aukso pariteto. Kitaip sakant, svaras buvo pabrangintas. Dėl to padidėjo 
kiekvieno darbininko atlyginimo perkamoji galia. Nevaržomoje rinkoje tai atsvertų 
nominalaus piniginio atlyginimo sumažėjimas, nors realus atlyginimas dėl to nenukentėtų. 
Čia neturime laiko gilintis į šio reiškinio priežastis. Tačiau Didžiosios Britanijos 
profsąjungos nesutiko, kad atlyginimų dydis būtų derinamas su padidėjusia piniginio 
vieneto perkamąja galia, todėl realūs atlyginimai dėl šios monetarinės operacijos labai 
išaugo. Tai sukėlė tikrą katastrofą Anglijoje, nes Britanija yra pirmiausia pramonės šalis, 
importuojanti žaliavas, pusfabrikačius bei maisto produktus, o  eksportuojanti 
pramoninius gaminius ir taip apmokanti už importą. Pakilus tarptautinei svaro vertei, 
Britanijos prekių kainos užsienio rinkose išaugo, todėl jų pardavimas ir eksportas 
sumažėjo. Taip Didžioji Britanija savo kainomis išstūmė save iš pasaulinės rinkos. 

Profsąjungos buvo nepalenkiamos. Jų galia šiandien jums žinoma. Jos turi teisę, 
tiksliau privilegiją, naudoti jėgą. Todėl profsąjungos įsakas ne mažiau svarbus už valdžios 
dekretą. Valdžios dekretas įtvirtinamas jėga; tam valdžia turi parengtą jėgos aparatą - 
policiją. Valdžios dekretui privalote paklusti, kitaip turėsite rūpesčių su policija. 

Deja, dabar beveik visose pasaulio šalyse yra antroji galia, turinti teisę naudoti jėgą - 
profesinės sąjungos. Profesinės sąjungos nustato atlyginimų dydį ir organizuoja streikus 
jam garantuoti, panašiai kaip valstybė nustato minimalų atlyginimų dydį. Dabar 
nesvarstysiu profsąjungų problemos; apie ją dar kalbėsiu vėliau. Noriu tik pabrėžti, kad 
būtent dėl šios profsąjungų politikos atlyginimų dydis pakilo virš to lygio, kuris būtų 
nusistovėjęs nevaržomoje rinkoje. Todėl didelė potencialios darbo jėgos dalis dabar gali 
būti įdarbinta tik tokiose įmonėse ar pramonės šakose, kurios ryžtasi patirti nuostolių. O 
kadangi verslo įmonės negali ilgai pakelti nuostolių, jos uždaromos ir žmonės netenka 
darbo. Kai atlyginimai pasidaro didesni už tuos, kurie nusistovėtų nevaržomoje rinkoje, 
didelė dalis potencialios darbo jėgos visada netenka darbo. 

Dėl didelių atlyginimų, kuriuos išsikovojo profsąjungos, Didžioji Britanija susidūrė 
su ilgalaikiu, metų metais trunkančiu nedarbu. Milijonai darbininkų buvo už įmonių 
durų, krito gamybos rodikliai. Net ekspertai buvo pasimetę. Šioje situacijoje Britanijos 
valdžia griebėsi, kaip jai atrodė, būtinos ypatingos priemonės - ji devalvavo savo valiutą. 

Rezultatas buvo tai, kad piniginių atlyginimų perkamoji galia, kurios reikalavo 
profsąjungos, pasikeitė. Realūs - prekine raiška - atlyginimai sumažėjo. Dabar darbininkai 
nebegalėjo nusipirkti tiek, kiek anksčiau, nors nominaliai atlyginimai ir nesumažėjo. Taip 
buvo tikimasi realius atlyginimus grąžinti į rinkos lygį ir panaikinti nedarbą. 

Tokia priemonė - devalvacija - buvo naudota ir kitose šalyse: Prancūzijoje, 
Olandijoje, Belgijoje. Čekoslovakija šia priemone pasinaudojo net du kartus per pusantrų 
metų. Taip slapčia buvo ribojama profsąjungų galia. Deja, tikru laimėjimu to nepavadinsi. 

Po kelių metų žmonės, darbininkai, net profsąjungos, pradėjo suprasti, kas vyksta. Jie 
suvokė, kad pinigų devalvavimas mažina jų realius atlyginimus. Profsąjungos buvo 
pakankamai stiprios, kad tam pasipriešintų. Daugelyje šalių į darbo atlyginimo sutartis 

buvo pradėtas įtraukti straipsnis, kad piniginiai atlyginimai, didėjant kainoms, bus 
automatiškai tiek pat keliami. Tai vadinama indeksavimu. Profsąjungos išmoko 
indeksavimo meno. Taigi nedarbo mažinimo metodas, kurį Didžiosios Britanijos 
vyriausybė pradėjo taikyti nuo 1931 metų ir kurį vėliau taikė beveik visos kitos 
vyriausybės, - šis „nedarbo problemos sprendimo“ metodas dabar nebeveikia. 

Deja, 1936 metais savo knygoje „Bendroji užimtumo, palūkanų ir pinigų teorija“ 
lordas Keynesas šį metodą - priverstines 1929-1933 metų priemones - iškėlė į principo lygį, 
į pamatinės ekonominės politikos lygį. Ją teisindamas jis faktiškai teigė: „Nedarbas yra 
blogis. Norėdami įveikti nedarbą turime vykdyti pinigų infliaciją“. 

Jis puikiai suprato, kad atlyginimų lygis gali būti per aukštas rinkai, t. y. per aukštas 
tam, kad darbdaviui apsimokėtų samdyti daugiau darbo jėgos; per aukštas visų 
dirbančiųjų požiūriu, nes kai profsąjungos jį pakelia aukščiau rinkos lygio, tik dalis visų 
norinčiųjų gauti darbo atlyginimus, gali įsidarbinti. 

Ir Keynesas pripažino, jog metų metais besitęsiantis masinis nedarbas yra didžiulė 
blogybė. Bet užuot pasiūlęs atlyginimus derinti prie rinkos sąlygų, jis faktiškai teigė: 
„Jeigu devalvuosime valiutą ir darbininkai to nepastebės, jie nesipriešins realių atlyginimų 
smukimui, kol nominalus jų dydis liks nepakitęs“. Kitaip sakant, lordas Keynesas teigė, 
kad jeigu žmogus šiandien gaus tiek pat svarų sterlingų kiek gavo iki valiutos 
devalvavimo, tai jis nesupras, jog dabar faktiškai gauna mažiau. 

Kalbant senamadiškai, Keynesas siūlė darbininkus apgaudinėti. Užuot atvirai 
pasakęs, kad atlyginimai turi būti derinami prie rinkos sąlygų - kitaip dalis darbo jėgos 
neišvengiamai liktų be darbo - jis sakė: „Visiškas užimtumas įmanomas tik infliacijos 
sąlygomis. Apgaudinėkime darbininkus“. Įdomiausia tai, jog kai pasirodė jo „Bendroji 
teorija“, toks apgaudinėjimas tapo paprasčiausiai neįmanomas, nes žmonės jau buvo 
išmokę indeksacijos meno. Tačiau visiško užimtumo siekis išliko. 

Ką reiškia „visiškas užimtumas“? Jis turi prasmę tik nevaržomoje rinkoje, kurios 
nemanipuliuoja profsąjungos ar valdžia. Tokioje rinkoje atlyginimas už bet kokį darbą 
artėja prie to lygio, kai kiekvienas norintis darbo jį gaus, o kiekvienas darbdavys galės 
pasisamdyti tiek darbininkų, kiek jam reikia. Jeigu darbo jėgos paklausa didės, didės ir 
atlyginimai, jeigu reikės mažiau darbo rankų - mažės ir atlyginimai. 

Vienintelis būdas pasiekti „visiško užimtumo“ situaciją - tai išsaugoti nevaržomą 
darbo rinką. Tai pasakytina apie kiekvienos rūšies darbą ir kiekvienos rūšies prekę. 

Ką daro verslininkas, kuris nori parduoti tam tikrą prekę po penkis dolerius už 
vienetą? Jeigu jis negali jos parduoti už šią kainą, sakoma, kad jo „prekė neina“? Bet prekė 
turi „eiti“. Jis negali jos ilgai laikyti, nes jam reikia pirkti ką nors nauja; mados keičiasi. 
Todėl jis parduoda ją mažesne kaina. Jeigu nepavyksta parduoti už penkis dolerius, tenka 
parduoti už keturis. Nepavyksta už keturis, tenka prašyti trijų. Versle kito kelio nėra. Jis 
patirs nuostolių, bet tų nuostolių priežastis bus jo klaida vertinant savo produkto rinką. 

Tas pat pasakytina apie tuos tūkstančius ir tūkstančius jaunuolių, kurie kasdien 
atvyksta į miestą iš žemės ūkio regionų ir nori čia užsidirbti pinigų. Tai vyksta kiekvienoje 
pramoninėje šalyje. Jungtinėse Valstijose jie atvyksta į miestą tikėdamiesi užsidirbti, 
tarkime, 100 dolerių per savaitę. Tai gali būti neįmanoma. Jei žmogus negauna darbo, už 
kurį būtų mokama 100 dolerių per savaitę, jis bandys gauti už 90, 80 ar net mažiau. Bet 
jeigu jis pareikštų - kaip tai daro profsąjungos: „100 dolerių arba nieko“, jis veikiausiai 
liktų be darbo. (Tiesa, daugelis sutinka būti bedarbiais, nes valdžia moka nedarbo 
pašalpas, dažnai ne daug mažesnes už dirbančiųjų atlyginimus, tam papildomai 

apmokestindama darbdavius.) 

Jungtinėse Valstijose su infliacija taikstomasi todėl, kad tam tikra grupė žmonių 
mano, jog visišką užimtumą galima pasiekti tik infliacijos būdu. Dažnai svarstoma: „Kas 
geriau: tvirti pinigai ir nedarbas ar infliacija ir visiškas užimtumas?“ Bet tai yra labai 
ydinga analizė. 

Spręsdami šią problemą turime kelti klausimą: kaip galima pagerinti darbininkų ir 
visų kitų gyventojų grupių sąlygas? Atsakymas būtų toks: saugant nevaržomą darbo rinką 
ir taip pasiekiant visišką užimtumą. Mūsų dilema yra tokia: arba atlyginimų dydį lems 
rinka, arba juos diktuos profsąjungų spaudimas ir prievarta. Dilema nėra tokia: „Arba 
infliacija, arba nedarbas“. 

Su tokia klaidinga problemos analize susiduriame Anglijoje, pramoninėse Europos 
šalyse ir net Jungtinėse Valstijose. Ir kai kurie žmonės sako: „Žiūrėkite, net Jungtinės 
Valstijos vykdo infliaciją. Kodėl ir mums to nedaryti?“ 

Į šį klausimą galima atsakyti taip: „Viena turtuolio privilegijų yra ta, kad jis gali sau 
leisti elgtis kvailai daug ilgiau nei vargšas“. Jungtinės Valstijos taip ir elgiasi. JAV finansų 
politika labai bloga, ir ji blogėja. Tiesa, JAV gali sau leisti elgtis kvailai šiek tiek ilgiau nei 
kai kurios kitos šalys. 

Svarbiausias dalykas, kurį reikia prisiminti, yra tai, kad infliacija nėra kokia nors 
Dievo bausmė, stichinė nelaimė ar liga, užpuolanti lyg maras. Infliacija yra politika - 
sąmoningai vykdoma politika tų žmonių, kurie mano, jog infliacija yra mažesnis blogis už 
nedarbą. Tačiau faktas yra tai, kad infliacija nėra vaistas nuo nedarbo. 

Infliacija yra politika, o politiką galima pakeisti. Todėl nėra jokio pagrindo taikstytis 
su infliacija. Jeigu infliaciją suvokiame kaip blogį, ją turime stabdyti. Turime subalansuoti 
valstybės biudžetą. Žinoma, viešoji nuomonė turi tai paremti; intelektualai turi padėti 
žmonėms susigaudyti. Jaučiant visuomenės paramą žmonių išrinktiems atstovams tikrai 
įmanoma nutraukti infliacinę politiką. 

Reikia prisiminti, kad ilgainiui mes galime numirti, ir tikrai numirsime. Tačiau per tą 
trumpą laiką, kuris mums skirtas gyventi, savo žemiškus reikalus turime tvarkyti kuo 
geriau. Ir viena iš būtinų priemonių šiam tikslui pasiekti - atsikratyti infliacinės politikos 

Kai kurie žmonės ekonominės laisvės programas vadina negatyviomis. Jie 
sako: „Ko jūs, liberalai, iš tikrųjų norite? Jūs prieš socializmą, valdžios intervenciją, 
infliaciją, profsąjungų prievartą, protekcinius tarifus... Jūs viskam sakote „ne“ . 

Tokį teiginį pavadinčiau vienpusišku ir lėkštu problemos formulavimu, nes liberalų 
programą galima suformuluoti ir pozityviai. Kai žmogus sako „Aš esu prieš cenzūrą“, jis 
nėra negatyvistas, jis palaiko autorių teisę patiems spręsti, ką spausdinti, valdžiai 
nesikišant. Tai ne negatyvizmas, o būtent laisvė. (Ir, žinoma, vartodamas terminą 
„liberali“ ekonominės sistemos atžvilgiu aš jį suprantu senąja klasikine liberalizmo 
prasme.) 

Šiandien daugelis žmonių mano, jog tai, kad pragyvenimo lygis įvairiose šalyse nėra 
vienodas, yra blogybė. Prieš du šimtus metų Didžiojoje Britanijoje gyvenimo sąlygos buvo 
nepalyginamai blogesnės nei šiandien Italijoje. Tačiau britai 1750 metais nevadino savo 
šalies „neišsivysčiusia“ ar „atsilikusia“, nes jie neturėjo galimybės savo šalies sąlygų 
palyginti su geresnėmis sąlygomis kitose šalyse. O šiandien visos tautos, nepasiekusios 
Jungtinių Valstijų vidutinio pragyvenimo lygio, mano, jog jų ekonominė padėtis yra 
neteisinga. Dauguma tokių šalių save vadina „besivystančiomis“ ir reikalauja paramos iš 
vadinamųjų išsivysčiusių ar net persivysčiusių šalių. 

Paaiškinsiu šios situacijos esmę. Pragyvenimo lygis vadinamosiose besivystančiose 
šalyse žemesnis todėl, kad vidutinis uždarbis už tą patį darbą šiose šalyse mažesnis nei 
Vakarų Europoje, Kanadoje, Japonijoje ir ypač Jungtinėse Valstijose. Ieškodami šio 
skirtumo priežasčių, turime suprasti, jog taip yra ne dėl kokio nors vietos darbininkų, 
darbėmių nevisavertiškumo. Šiaurės Amerikoje kai kurių grupių darbininkai yra įsitikinę, 
kad jie yra geresni už kitus ir kad savo didesnius atlyginimus gauna už savo ypatingus 
nuopelnus. 

Tačiau amerikiečiui darbininkui reikėtų tik nuvykti į kitą šalį, tarkim, į Italiją, iš 
kurios yra kilę daugelis Amerikos darbininkų, kad jis suprastų, jog ne jo asmeninės 
savybės, o šalies sąlygos jam leidžia daugiau uždirbti. Emigravęs iš Sicilijos į JAV žmogus 
labai greitai pradeda gauti tokį atlyginimą, koks yra įprastas JAV. Bet jeigu tas pats 
žmogus grįžtų į Siciliją, jis suprastų, kad jo lankymasis Jungtinėse Valstijose jam nesuteikė 
kokių nors naujų savybių, kurios Sicilijoje jam leistų užsidirbti daugiau už kitus savo 
tautiečius. 

Šios ekonominės situacijos negalima paaiškinti ir tuo, kad darbdaviai už JAV ribų yra 
kuo nors prastesni už darbdavius Amerikoje. Faktas yra tai, kad už JAV, Kanados, Vakarų 
Europos bei kai kurių Azijos šalių ribų įmonių įrenginiai ir jų technologijos apskritai imant 
yra nepalyginamai prastesnės už naudojamas Jungtinėse Valstijose. Ir to priežastis 
anaiptol nėra „besivystančių“ šalių verslininkų žinių stoka. Jie puikiai žino, kad Jungtinėse 
Valstijose ir Kanadoje įmonės yra daug geriau technologiškai aprūpintos. Jie žino viską, ką 
reikia žinoti apie technologiją, o jeigu nežino, tai gali sužinoti iš šias žinias skleidžiančių 
vadovėlių ir specialių žurnalų. 

Pabrėžiu dar kartą: skirtumas atsiranda ne dėl žmonių asmeninių trūkumų ar žinių 
stokos. Skirtumo priežastis - nevienoda kapitalo pasiūla, prieinamų kapitalinių gėrybių 
kiekis. Kitaip sakant, investuoto kapitalo per capita kiekis vadinamosiose pirmaujančiose 
šalyse yra didesnis nei besivystančiose. 

Verslininkas negali mokėti darbininkui daugiau nei tai, ką tas pridėjo prie produkto 
vertės. Jis negali jam mokėti daugiau nei pirkėjai sutinka mokėti už šio darbininko pridėtinį 
darbą. Mokėdamas daugiau jis nepadengs savo išlaidų tomis lėšomis, kurias gauna iš 
pirkėjų. Jis patirs nuostolių, o kaip jau ne kartą sakiau, ir visi tai žino, verslininkas, 
dirbantis nuostolingai, turi arba keisti savo darbo metodus, arba bankrutuoti. 

Šią situaciją ekonomistai apibūdina taip: „Atlyginimai priklauso nuo darbo ribinio 
produktyvumo“. Čia tik kitais žodžiais išreikšta tai, ką jau sakiau. Kaip žinome, 
atlyginimo dydis priklauso nuo to, kiek žmogaus darbas padidina produkto vertę. Jeigu 
dirbama geresniais ir efektyvesniais įrankiais, tai per valandą galima pagaminti daug 
daugiau nei dirbant mažiau efektyviais įrankiais. Akivaizdu, kad 100 žmonių, dirbančių 
Amerikos avalynės fabrike, aprūpintame moderniausia įranga, per tą patį laiką pagamina 
daug daugiau negu 100 batsiuvių Indijoje, dirbančių senoviškais įrankiais. 

Visose išsivysčiusiose šalyse darbdaviai puikiai žino, kad geresnė įranga jų įmonę 
padarys pelningesnę. Jie norėtų statyti daugiau ir geresnių fabrikų. Vienintelė kliūtis jiems 
- kapitalo trūkumas. Skirtumas tarp labiau ir mažiau išsivysčiusių šalių - tai laiko 
funkcija: britai pradėjo kaupti ir investuoti kapitalą daug anksčiau nei kitos tautos. Būtent 
dėl to, kad jie pradėjo anksčiau, pragyvenimo lygis Didžiojoje Britanijoje buvo aukštesnis 
tada, kai visose kitose Europos šalyse jis vis dar buvo žemas. Ilgainiui visos kitos tautos 
pradėjo tyrinėti Britanijos patirtį ir nesunkiai atrado jos klestėjimo priežastis. Tad jos 
pradėjo imituoti britų verslo metodus. 

Kadangi kitos tautos pradėjo vėliau, o britai nenustojo investavę kapitalą, tarp 
Anglijos ir kitų šalių sąlygų išliko didelis skirtumas. Tačiau įvyko kažkas, dėl ko Britanijos 
pranašumas ištirpo. 

O įvyko tai, ką galima laikyti reikšmingiausiu XIX amžiaus istoriniu įvykiu, ir ne tik 
kurios nors vienos šalies istorijoje. Tas svarbus įvykis buvo užsienio investicijų paplitimas. 
1817 metais didysis britų ekonomistas Ricardo vis dar vadovavosi prielaida, kad kapitalas 
gali būti investuojamas tik šalies viduje, kad kapitalistai nemėgins investuoti užsienyje. 
Tačiau jau po kelių dešimtmečių kapitalo investavimas užsienyje pradėjo vaidinti labai 
svarbų vaidmenį pasaulio raidoje. 

Jeigu nebūtų užsienio kapitalo investicijų, tai šalims, mažiau išsivysčiusioms už 
Didžiąją Britaniją, būtų reikėję pradėti nuo tų pačių metodų ir technologijų, nuo kurių 
XVIII amžiaus pradžioje pradėjo britai, ir lėtai, žingsnis po žingsnio, mėginti pakartoti tai, 
ką padarė britai. 

Šios šalys būtų sugaišusios daug dešimtmečių, kad pasiektų tą technologijos lygį, 

kurį Didžioji Britanija jau buvo pasiekusi prieš šimtą ar daugiau metų. Didysis įvykis, 
pagelbėjęs šioms šalims, buvo užsienio investavimo atsiradimas. 

Užsienio investavimas reiškė tai, kad britų kapitalistai savo kapitalą pradėjo 
investuoti į kitas pasaulio šalis. Pirmiausia jie investavo į tas Europos šalis, kuriose, 
Didžiosios Britanijos požiūriu, trūko kapitalo, kurios buvo atsilikusios. Gerai žinoma, kad 
daugelio Europos šalių, taip pat Jungtinių Valstijų geležinkeliai buvo nutiesti britų 
kapitalo dėka. Jūs žinote, kad tas pat vyko šioje šalyje, Argentinoje. 

Visuose didžiuosiuose Europos miestuose dujų Kompanijos taip pat priklausė 
britams. XIX amžiaus 8-ajame dešimtmetyje vienas anglų rašytojas ir poetas taip kritikavo 
savo tautiečius: „Britai prarado savo buvusią energiją, jie nebeturi naujų idėjų. Jie nustojo 
būti svarbia arba pirmaujančia tauta pasaulyje“. Žymus sociologas Herbertas Spenceris į 
tai atsakė: „Pažvelkite į Europos žemyną. Visos Europos sostinės apšviestos dujomis, 
kurias tiekia britų dujų kompanijos“. Žinoma, tai buvo mums dabar „tolimais“ apšvietimo 
dujomis laikais. Atsakydamas šiam kritikui Herbertas Spenceris dar pridūrė: „Jūs teigiate, 
kad vokiečiai jau toli aplenkė Didžiąją Britaniją. Tačiau pažvelkite į Vokietiją. Net 
Berlynas, Vokietijos reicho sostinė, Geist sostinė, skendėtų tamsoje, jeigu britų dujų 
kompanija nebūtų įsiveržusi į šią šalį ir apšvietusi jos gatves“. 

Panašiai britų kapitalas plėtojo geležinkelius ir daugelį pramonės šakų Jungtinėse 
Valstijose. Ir, žinoma, kol šalis importuoja kapitalą, jos prekybos balansas, kaip sako 
neekonomistai, yra „nepalankus“. Tai reiškia, kad šalies importas viršija eksportą. 
Didžiosios Britanijos prekybos balansas buvo „palankus“ dėl to, kad anglų įmonės siuntė 
įvairią įrangą į JAV, kur už ją buvo mokama tik Amerikos korporacijų akcijomis. Šis JAV 
istorijos periodas tęsėsi daugmaž iki 1890 metų. 

Tačiau kai Jungtinės Valstijos, talkinamos britų kapitalo - o vėliau ir dėl savo pačių 
prokapitalistinės politikos - neregėtai išplėtojo savo ekonominę sistemą, amerikiečiai 
pradėjo biržose išpirkinėti akcijas, kurias anksčiau buvo pardavę užsieniečiams. Tada JAV 
eksportas pradėjo viršyti importą. Skirtumas buvo dengiamas importuojant - arba 
repatrijuojant, kaip kažkas tai pavadino - Amerikos korporacijų akcijas. 

Šis periodas tęsėsi iki Pirmojo pasaulinio karo. Apie tai, kas vyko vėliau - atskira 
kalba. Tai būtų pasakojimas apie amerikiečių subsidijas kariaujančioms šalims, o 
tarpukariu ir po abiejų pasaulinių karų - apie JAV paskolas ir investicijas Europoje, apie 
lendlizą, Marshallo planą, maisto siuntas į užjūrius bei kitokias subsidijas. Šitai pabrėžiu 
todėl, kad žmonės neretai galvoja, jog įsileisti į savo šalį užsienio kapitalą yra gėdinga arba 
žema. Jūs turite suvokti, jog visose šalyse, išskyrus Angliją, užsienio kapitalo investicijos 
suvaidino svarbų vaidmenį vystantis šiuolaikinei pramonei. 

Kai aš sakau, jog užsienio investicijos buvo didžiausias istorinis XIX amžiaus įvykis, 
jūs turite galvoti apie visus tuos dalykus, kurie be užsienio investicijų nebūtų atsiradę. Visi 
geležinkeliai, uostai, gamyklos ir kasyklos Azijoje, Sueco kanalas ir daugelis kitų dalykų 
nebūtų atsiradę be užsienio investicijų. 

Užsienyje investuojama tik tada, kai tikimasi, jog investicijos nebus nusavintos. 
Niekas nieko neinvestuotų, jeigu iš anksto žinotų, kad jo investicijas kažkas eksproprijuos. 
XIX amžiuje ir XX amžiaus pradžioje - tais laikais, kai buvo ypač daug investuojama 
užsienyje, apie nusavinimo galimybę niekas net negalvojo. Nors iš pradžių kai kurios 
šalys reiškė tam tikrą priešiškumą užsienio kapitalui, jos puikiai suprato, kokią didžiulę 
naudą gauna iš šių užsienio investicijų. 

Kai kuriais atvejais šios užsienio investicijos būdavo skiriamos ne tiesiogiai užsienio 

kapitalistams, bet netiesiogiai paskolomis užsienio valstybei. Tokiais atvejais investuotais 
pinigais disponuodavo valdžia. Taip buvo, pavyzdžiui, Rusijos atveju. Grynai strateginiais 
sumetimais per du dešimtmečius prieš Pirmąjį pasaulinį karą prancūzai investavo į Rusiją 
per dvidešimt milijardų aukso frankų, dažniausiai skolindami juos Rusijos vyriausybei. 
Visi didžiausi Rusijos vyriausybės projektai - pavyzdžiui, geležinkelis, jungiantis Rusiją 
nuo Uralo per Sibiro sniegynus ir ledynus su Ramiuoju vandenynu - buvo įgyvendinti 
daugiausia dėka užsienio kapitalo, paskolinto Rusijos vyriausybei. Suprantama, prancūzai 
nesitikėjo, kad vieną dieną atsiras komunistinė Rusijos valdžia, kuri paprasčiausiai 
paskelbs, kad ji negrąžins savo pirmtakės, carinės vyriausybės, skolų. 

Deja, nuo Pirmojo pasaulinio karo prasidėjo visuotinio atviro karo prieš užsienio 
investicijas periodas. Kadangi nėra būdo, kaip valstybes sulaikyti nuo investuoto kapitalo 
ekspropriacijos, šiandienos pasaulyje iš esmės nėra jokios teisinės užsienio investicijų 
apsaugos. Šio pasikeitimo kapitalistai nebuvo numatę. Jeigu kapitalą eksportuojančių šalių 
kapitalistai būtų jį numatę, visos užsienio investicijos būtų nutrūkusios jau prieš keturias 
ar penkias dešimtis metų. Tačiau kapitalistai netikėjo, kad kokia nors šalis gali taip 
nedorai elgtis - išsižadėti skolų, eksproprijuoti ir konfiskuoti užsienio kapitalą. Tokie 
veiksmai pradėjo naują pasaulio ekonomikos istorijos etapą. 

Pasibaigus tam didžiajam XIX amžiaus laikotarpiui, kai užsienio kapitalas visose 
šalyse padėjo išplėtoti šiuolaikinį transportą, gamybą, kalnakasybą ir žemės ūkį, prasidėjo 
nauja era, kai vyriausybės ir politinės partijos į užsienio investuotojus pradėjo žvelgti kaip 
į išnaudotojus, kuriuos būtina varyti iš šalies. 

Šia antikapitalistine nuostata pasižymėjo ne tik Rusija. Prisiminkite, pavyzdžiui, 
Amerikos naftos verslovių nusavinimą Meksikoje, taip pat visus dalykus, nutikusius šioje 
šalyje (Argentinoje), apie kuriuos nekalbėsiu. 

Šiandien užsienio kapitalas nusavinamas tiek tiesiogiai jį konfiskuojant, tiek 
netiesiogiai - per valiutos keitimo kontrolę ar diskriminaciją mokesčių srityje. Tai ypač 
būdinga besivystančioms šalims. 

Imkime, pavyzdžiui, didžiausią iš šių šalių - Indiją. Šalį valdant Britanijai britų 
kapitalas (daugiausia britų, nors buvo ir kitų Europos šalių kapitalo) buvo investuojamas 
Indijoje. Be to, britai į Indiją eksportavo ir kai ką daugiau - šiuolaikinius kovos su 
infekcinėmis ligomis metodus. Dėl to neregėtai išaugo Indijos gyventojų skaičius, o kartu 
padidėjo ir šalies problemos. Susidurdama su šia blogėjančia padėtimi, Indija visas savo 
problemas nutarė išspręsti eksproprijuodama užsienio kapitalą. Ne visada tai buvo 
tiesioginė ekspropriacija; valdžia visaip kenkė užsienio kapitalistams, trukdė funkcionuoti 
jų kapitalui taip, kad šiems galiausiai neliko kito kelio kaip tik išparduoti savo įmones. 

Žinoma, Indija būtų galėjusi kaupti ir vietos kapitalą. Tačiau jos valdžia priešinosi ne 
tik užsienio, bet ir vietiniam kapitalui. Ji skelbė, kad nori šalį industrializuoti, bet iš tikrųjų 
siekė ją socializuoti. 

Prieš keletą metų pasirodė garsaus valstybės veikėjo Jawaharlaro Nehru kalbų 
rinkinys. Knyga buvo išspausdinta siekiant pritraukti užsienio kapitalą į Indiją. Indijos 
valdžia nesipriešina užsienio investicijoms, kol jos dar nėra įdėtos. Priešiškumas atsiranda 
jas įdėjus. Šioje knygoje Nehru teigia (cituoju pažodžiui): „Žinoma, mes norime 
socializuotis. Bet mes ne prieš privatų verslą. Mes norime jį skatinti. Mes norime 
verslininkams, investuojantiems mūsų šalyje, pažadėti, kad jų investicijų nenusavinsime ir 
nenacionalizuosime bent dešimt, o gal ir daugiau metų“. Ir jis manė, jog taip jis kviečia 
kapitalą į Indiją! 

Svarbiausioji problema - kaip jūs žinote - yra vietinio kapitalo kaupimas. Šiandien 
visose šalyse korporacijos moka didžiulius mokesčius. Tiesą sakant, jos moka dvigubus 
mokesčius. Pirmiausia labai apmokestinamas korporacijų pelnas, o paskui dar kartą 
apmokestinami ir dividendai, kuriuos gauna korporacijų akcininkai. Be to, tie mokesčiai 
yra progresiniai. 

Progresinis pajamų ir pelno apmokestinimas reiškia, kad atimama būtent ta pajamų 
dalis, kurią žmonės būtų kaupę ir investavę. Pavyzdžiui, Jungtinėse Valstijose prieš keletą 
metų buvo įvestas „viršpelnio“ mokestis, iš kiekvieno uždirbto dolerio paliekantis 
korporacijai tik 18 centų. Šiuos 18 centų išmokėjus akcininkams, tiems iš jų, kurie turėjo 
daugiau akcijų, reikėjo atiduoti dar 60, 70 ar net daugiau procentų mokesčių. Iš dolerio 
pelno jiems telikdavo 7 centai, o 93 pasisavindavo valdžia. Iš šių 93 procentų didžioji dalis 
galėjo būti sukaupta ir investuojama. Vietoje to valdžia ją išeikvojo savo einamosioms 
išlaidoms. Štai kokia Jungtinių Valstijų politika. 

Manau, jums jau aišku, kad JAV ekonominė politika nėra sektinas pavyzdys kitoms 
šalims. Tai bloga, dar daugiau - beprotiška politika. Čia galiu pridurti nebent tai, kad 
turtinga šalis gali sau leisti daugiau blogos politikos nei neturtinga. Jungtinėse Valstijose, 
nepaisant visos mokesčių naštos, šiek tiek kapitalo vis dar kaupiama ir investuojama, todėl 
ir pragyvenimo lygis vis dar kyla. 

Daugelyje kitų šalių ši problema yra tiesiog kritiška. Vietinis kapitalas nekaupiamas 
(arba kaupiamas nepakankamai), o užsienio kapitalo investicijos mažėja dėl atviro šių 
šalių valdžios priešiškumo tokioms investicijoms. Kaip galima kalbėti apie 
industrializavimą, naujų įmonių plėtimą, sąlygų gerinimą, gyvenimo lygio kėlimą, 
atlyginimų didinimą, geresnį transportą, jeigu šios šalys vykdo politiką, duodančią kaip 
tik priešingus rezultatus. Jų politika iš tikrųjų tik stabdo arba lėtina vietinio kapitalo 
kaupimą ir kuria kliūtis užsienio kapitalui. 

Galutinis rezultatas turės būti labai liūdnas. Tokia padėtis griauna pasitikėjimą, ir 
pasaulyje vis įtariau žvelgiama į investicijas užsienyje. Net jeigu suinteresuotos valstybės 
staiga pakeistų savo politiką ir duotų visus įmanomus pažadus, labai abejotina, kad joms 
pavyktų dar kartą prisivilioti užsienio kapitalą. 

Žinoma, yra kai kurių priemonių šiam rezultatui išvengti. Galima priimti 
tarptautinius statutus, ne vien susitarimus, kurie leistų užsienio investicijas apsaugoti nuo 
nacionalinės jurisdikcijos. Tai galėtų padaryti ir Jungtinės Tautos. Tačiau kol kas Jungtinės 
Tautos tėra vieta, kur susirenkama tuščiai padiskutuoti. Suvokus didžiulę užsienio 
investicijų svarbą, suvokus, kad vien užsienio investicijos gali pagerinti pasaulio 
ekonominę ir politinę padėtį, kai ką būtų galima padaryti tarptautinės teisės priemonėmis. 

Tai yra techninė teisės problema, ir ją paminėjau tik todėl, kad padėtis dar nėra 
beviltiška. Jeigu pasaulis tikrai norėtų besivystančioms šalims sudaryti galimybę pakelti 
savo pragyvenimo lygį iki Amerikos lygio, jis galėtų tai padaryti. Reikia tik suvokti, kaip 
tai padaryti. 

Tam, kad besivystančios šalys suklestėtų kaip Amerika, reikia tik vieno dalyko - 
kapitalo ir, žinoma, laisvės jį naudoti rinkos, o ne valdžios diktato sąlygomis. Šios šalys turi 
kaupti vietinį kapitalą ir sudaryti sąlygas jose pasirodyti užsienio kapitalui. 

Reikia dar kartą pabrėžti, kad būtinoji sąlyga gyventojų vietiniam kapitalui kaupti - 
stabilūs pinigai; taigi - jokios infliacijos nebuvimas. 

Didelė dalis kapitalo, investuoto Amerikos įmonėse, priklauso tų įmonių 
darbininkams ir kitiems žmonėms, gaunantiems kuklias pajamas. Milijardai indėlių, 

draudimo polisų, obligacijų funkcionuoja šiose įmonėse. Amerikos pinigų rinkoje dabar 
jau ne bankai, o draudimo kompanijos yra stambiausi skolintojai. O draudimo kompanijos 
pinigai - ekonominiu, ne vien teisiniu požiūriu - tai apdraustųjų nuosavybė. Ir Jungtinėse 
Valstijose beveik kiekvienas yra vienaip ar kitaip apsidraudęs. 

Didesnės ekonominės lygybės pasaulyje sąlyga - industrializavimas. Jis įmanomas 
tik kaupiant kapitalą ir investuojant. Jūs galite nusistebėti, kad nepaminėjau tos 
priemonės, kuri laikoma geriausiu šalies industrializavimo būdu. Turiu omenyje 
protekcionizmą. Tačiau tarifai ir valiutos keitimo kurso kontrolė yra kaip tik tos 
priemonės, kurios trukdo importuoti kapitalą ir industrializuoti šalį. Vienintelis 
industrializavimo spartinimo būdas yra turėti daugiau kapitalo. Protekcionizmas gali tik 
nukreipti kapitalą iš vienos šakos į kitą. 

Pats protekcionizmas nieko neprideda šalies kapitalui. Naujai gamyklai paleisti 
reikia kapitalo. Veikiančios gamyklos rekonstrukcijai taip pat reikia kapitalo, ne muitų. 

Dabar nenoriu nagrinėti prekybos laisvės ir protekcionizmo problemos. Tikiuosi, kad 
dauguma vadovėlių, kuriuos jūs skaitote, ją nušviečia teisingai. Protekcija negerina šalies 
ekonominės padėties. Ir jos tikrai negerina profsąjungų diktatas. Jeigu sąlygos šalyje 
nepatenkinamos, atlyginimai maži, jeigu šalies darbininkas žvelgia į JAV ir skaito apie tai, 
kas ten vyksta, jeigu filmuose mato eilinio Amerikos darbininko namus, aprūpintus visais 
naujausiais patogumais, jį apima pavydas. Jis visiškai teisus sakydamas: „Ir mes 
privalome turėti tą patį . Tačiau vienintelis būdas tai įgyti - kapitalo didėjimas. 

Profsąjungos griebiasi smurto prieš darbdavius ir tuos žmones, kuriuos jos vadina 
streiklaužiais. Tačiau nepaisant jų galios ir smurto, jos negali ilgam pakelti visų 
dirbančiųjų atlyginimų. Lygiai taip pat neefektyvios yra valdžios priemonės nustatant 
atlyginimų minimumą. Ką profsąjungos gali padaryti (jeigu joms pavyksta pakelti 
atlyginimus), tai sukelti ilgalaikį nedarbą. 

Tačiau profsąjungos negali industrializuoti šalies, jos negali pakelti darbininkų 
pragyvenimo lygio. Reikia suprasti esminį dalyką: jeigu šalis nori pagerinti savo 
pragyvenimo lygį, jos politika turi būti nukreipta į investuoto kapitalo per capita didinimą. 
Jungtinėse Valstijose investuotas kapitalas per capita vis dar didėja, nepaisant netikusios 
politikos. Tas pat vyksta Kanadoje ir kai kuriose Vakarų Europos šalyse. O tokiose šalyse 
kaip Indija jis, deja, mažėja. 

Laikraščiuose skaitome, kad pasaulio gyventojų skaičius kasmet padidėja maždaug 
45 milijonais žmonių. Kuo tai baigsis? Kokie bus rezultatai ir padariniai? Prisiminkite, ką 
aš sakiau apie Didžiąją Britaniją. 1750 metais britai buvo įsitikinę, kad 6 milijonai 
gyventojų Britų saloms yra per daug ir kad jų laukia badas ir epidemijos. Tačiau 
paskutinio pasaulinio karo išvakarėse, 1939 metais, Britų salose gyveno 50 milijonų 
žmonių, ir jų pragyvenimo lygis buvo nepalyginamai aukštesnis nei 1750 metais. Tai buvo 
vadinamosios industrializacijos (gana netikslus terminas) padarinys. 

Britanijos pažangą lėmė investuoto kapitalo per capita didėjimas. Kaip jau sakiau, 
tautų gerovė kuriama tik vienu būdu - kaupiant kapitalą. Didėjant kapitalui didėja ribinis 
darbo produktyvumas ir todėl didėja realūs atlyginimai. 

Jeigu nebūtų ribojama migracija, atlyginimų dydis visame pasaulyje turėtų 
tendenciją į išsilyginimą. Jeigu nebūtų migracijos barjerų, maždaug 20 milijonų žmonių 
kasmet atvyktų į JAV ieškoti didesnių uždarbių. Toks migrantų srautas sumažintų 
atlyginimus Jungtinėse Valstijose padidindamas juos kitose šalyse. 

Neturiu laiko nagrinėti migracijos barjerų problemą. Tačiau noriu pasakyti, kad yra 
ir kitas atlyginimų dydžio visame pasaulyje išsilyginimo būdas. Jis įmanomas net esant 
migracijos laisvės apribojimams - tai kapitalo migracija. Kapitalistai stengiasi investuoti tose 
šalyse, kur didelė darbo pasiūla ir kur profsąjungos nuosaikios. Atveždami į šias šalis 
kapitalą jie atveža ir atlyginimų didėjimo tendenciją. Taip buvo praeityje, taip turėtų būti 
ir ateityje. 

Kai britų kapitalas buvo pradėtas investuoti, tarkime, Austrijoje ar Bolivijoje, 
atlyginimai ten buvo daug mažesni nei Didžiojoje Britanijoje. Tačiau šie papildomi 
įdėjimai juos pakėlė. Taip vyko visame pasaulyje. Antai Gvatemaloje, kai tik čia pasirodė 
„United Fruit Company“, iškart pradėjo didėti atlyginimai pradedant tais, kuriuos mokėjo 
pati UFC. O vėliau ir kitiems darbdaviams teko kelti atlyginimus. Taigi nėra pagrindo 
pesimizmui kalbant apie „neišsivysčiusių“ šalių perspektyvas. 

Aš visiškai sutinku su komunistais ir profsąjungų veikėjais, kai jie sako: „Būtina 
pakelti pragyvenimo lygį“. Neseniai JAV išleistoje knygoje vienas profesorius rašė: „Dabar 
mums jau visko pakanka. Kam žmonėms taip sunkiai dirbti? Juk viską jau turime“. 
Neabejoju, kad tas profesorius viską turi. Bet žmonės kitose šalyse ir daugelis žmonių 
pačiose Jungtinėse Valstijose taip pat nori ir turi gyventi geriau. 

Už JAV ribų - Lotynų Amerikoje, o ypač Azijoje ir Afrikoje - kiekvienas nori, kad 
sąlygos jo paties šalyje pagerėtų. Aukštesnis pragyvenimo lygis taip pat pakelia kultūros ir 
civilizacijos lygį. 

Tad aš visiškai sutinku su jų galutiniu tikslu - pakelti pragyvenimo lygį visame 
pasaulyje. Bet aš nesutinku su jų siūlomomis priemonėmis. Kokios priemonės leidžia 
pasiekti šį tikslą? Tik ne protekcija, ne valdžios kišimasis, ne socializmas ir, žinoma, ne 
profsąjungų smurtas (eufemistiškai vadinamas kolektyvinėmis derybomis, nors iš tiesų tai 
derybos priešais šautuvo žiotis). 

Šį tikslą galima pasiekti tik vienu būdu. Tai lėtas būdas. Kai kas net sakys - per daug 
lėtas. Bet nėra trumpų kelių į žemiškąjį rojų. Reikia laiko ir darbo. Vis dėlto tam nereikia 
tiek daug laiko, kaip žmonės mano, ir galiausiai išsilyginimas įvyks. 

Apie 1840 metus vakarinėje Vokietijos dalyje - Švabijoje ir Viurtenberge, dabar 
viename labiausiai industrializuotų pasaulio regionų - žmonės sakydavo: „Mes niekada 
nepasieksime britų lygio. Britai anksčiau išsiveržė į priekį, ir jie visada bus priekyje“. Po 30 
metų jau anglai skundėsi: „Mes negalime atlaikyti vokiečių konkurencijos; turime ją kaip 
nors pažaboti“. Tuo metu, kaip žinome, Vokietija sparčiai vystėsi ir pragyvenimo lygiu 
artėjo prie britų lygio. O šiandien pajamomis vienam gyventojui Vokietija jau neatsilieka 
nuo Didžiosios Britanijos. Europos centre yra maža šalis Šveicarija, kuriai gamta pagailėjo 
turtų. Ten nėra anglies kasyklų, mineralų, kitų gamtos išteklių. Tačiau jos gyventojai 
šimtmečiais laikėsi kapitalistinės politikos. Jie pasiekė aukščiausią pragyvenimo lygį 
žemyninėje Europoje, ir jų šalis laikoma vienu didžiųjų civilizacijos centrų. Nematau, 
kodėl tokia šalis kaip Argentina, daug didesnė už Šveicariją tiek plotu, tiek gyventojų 
skaičiumi, negalėtų pasiekti tokį pat aukštą lygį po keliolikos teisingos politikos metų. Bet, 
pabrėžiu, tai turi būti teisinga politika. 


VI PASKAITA 


POLITIKA IR IDĖJOS 


Švietimo epochoje, tada, kai šiaurės amerikiečiai klojo pamatus savo 
nepriklausomybei ir kai Ispanijos bei Portugalijos kolonijos tapo nepriklausomomis 
šalimis, vyraujanti Vakarų civilizacijos nuotaika buvo optimizmas. Visi filosofai ir 
valstybės veikėjai buvo įsitikinę, jog gyvena naujos klestėjimo, pažangos ir laisvės epochos 
pradžioje. Buvo tikima, jog naujos politinės institucijos - laisvųjų Amerikos ir Europos 
tautų susikurtos konstitucinės santvarkos - veiks labai gerai, o ekonominė laisvė nuolat 
gerins materialias žmonijos sąlygas. 

Puikiai žinome, jog kai kurie iš tų lūkesčių buvo per daug optimistiški. XIX ir XX 
amžiuje mūsų ekonominės sąlygos išties labai pagerėjo, ir daugelis žmonių pradėjo 
gyventi daug geriau. Tačiau žinome ir tai, kad daugelis XVIII amžiaus mąstytojų vilčių 
neišsipildė, tarp jų ir viltis, kad daugiau nebus karų ir revoliucijų. XIX amžiuje buvo 
laikotarpis, kai karų sumažėjo ir jie buvo ne tokie žiaurūs. Tačiau XX amžiuje karo dvasia 
atbudo, ir dabar negalime tvirtai pasakyti, kad žmonijai skirti išbandymai jau baigėsi. 

Konstitucinė sistema, atsiradusi XVIII amžiaus pabaigoje-XIX amžiaus pradžioje, 
žmonijos vilčių nepateisino. Dauguma žmonių - taip pat dauguma autorių - kurie 
nagrinėjo šią problemą, kaip atrodo, nesuprato ryšio tarp ekonominio ir politinio jos 
aspekto. Daug prikalbėta apie parlamentarizmo - atstovaujamosios valdžios - krizę visai 
jos nesiejant su ekonomine padėtimi ir ekonominėmis idėjomis, kuriomis savo 
kasdieninėje veikloje vadovaujasi žmonės. 

Tačiau toji sąsaja tikrai egzistuoja. Žmogus nėra būtybė, sudaryta iš dviejų 
nepriklausomų dalių: ekonominės ir politinės. Tai, kas vadinama laisvės, konstitucinės 
valdžios ir atstovavimo institucijų krize, yra radikalaus politinių ir ekonominių idėjų 
pasikeitimo rezultatas. Politiniai įvykiai - tai pokyčių ekonominėje politikoje pasekmės. 

Politikai, filosofai ir teisininkai, XVIII amžiuje ir XIX amžiaus pradžioje padėję naujos 
politinės sistemos pagrindus, rėmėsi prielaida, jog visi garbingi tautos piliečiai siekia to 
paties galutinio tikslo. Sis galutinis tikslas, kurio turi siekti visi garbingi žmonės, yra visos 
tautos ir kitų šalių gerovė - šie moraliniai ir politiniai vadai buvo tvirtai įsitikinę, kad 
laisva tauta nesieks užkariavimų. Ginčai tarp partijų jiems atrodė visiškai natūralūs kaip ir 
nesutarimai dėl geriausio valstybės reikalų tvarkymo būdo. 

Panašių pažiūrų žmonės bendravo, o partija buvo to bendravimo būdas. Tačiau 
partijų struktūra nebuvo pastovi. Ji priklausė nuo individų padėties visuomenėje. Ji galėjo 
keistis žmonėms susivokiant, jog laikydamiesi ankstesnės pozicijos rėmėsi klaidingomis 
prielaidomis, klaidingomis idėjomis. Todėl daug reikšmės buvo teikiama rinkiminėms ir 
parlamentinėms diskusijoms. Parlamento narių kalbos nebuvo laikomos vien politinės 
partijos reikalavimų skelbimais. Jos buvo traktuojamos kaip pastangos įtikinti oponentus, 
jog kalbėtojo skelbiamos idėjos teisingesnės ir naudingesnės už tas, kurias skelbia kiti. 

Politinės kalbos, laikraščių vedamieji, pamfletai ir knygos buvo rašomos įtikinimo 
tikslais. Nedaug kam kilo abejonių, kad daugumą gali įtikinti savo pozicijos pagrįstumu, 
jeigu remiesi teisingomis idėjomis. Parlamentams vadovaujantis būtent šiuo požiūriu 
buvo rašomos konstitucinės taisyklės XIX amžiaus pradžioje. 

Tačiau visa tai rėmėsi prielaida, kad valdžia nesikiš į ekonomines rinkos sąlygas, kad 
visi piliečiai sieks tik vieno politinio tikslo - visos šalies ir visos tautos gerovės. Būtent šią 
socialinę ir ekonominę filosofiją išstūmė intervencionizmas. Intervencionizmas išugdė 
visai kitokią filosofiją. 

Pasak intervencionistinių teorijų, valdžios pareiga - remti, subsidijuoti atskiras 
grupes, teikti joms privilegijų. XVIII amžiaus valstybininkai tikėjo, jog įstatymų leidėjai 
vadovausis bendros gerovės siekiais. Tačiau tai, ką turime šiandien, ką šiandien regime 
beveik be išimčių visų šalių politinėje realybėje, jau nekalbant apie komunistinės 
diktatūras, yra situacija, kur nebėra tikrų politinių partijų klasikine prasme, o yra tik 
spaudimo grupes. 

Spaudimo grupė yra tokia žmonių grupė, kuri siekia išsikovoti ypatingų privilegijų 
kitų tautiečių sąskaita. Toji privilegija gali būti muitas konkuruojančiam importui, 
subsidija, įstatymas, trukdantis kitiems konkuruoti su spaudimo grupės nariais. Bet 
kuriuo atveju ji suteikia spaudimo grupės nariams ypatingą padėtį. Ji suteikia jiems tai, 
kas nesuteiktina - spaudimo grupės nuomone - kitoms grupėms. 

Iš pirmo žvilgsnio Jungtinėse Valstijose dar išlieka senųjų laikų dvipartinė sistema. 
Tačiau tai tik kamufliažas. Iš tikrųjų Jungtinėse Valstijose, kaip ir visose kitose šalyse, 
politinis gyvenimas pajungtas spaudimo grupių kovai ir siekiams. Nors Jungtinėse 
Valstijose išlieka respublikonų ir demokratų partijos, kiekvienoje jų veikia spaudimo 
grupės. Šių partijų spaudimo grupių atstovai labiau suinteresuoti bendradarbiauti su tos 
pačios grupės atstovais kitoje partijoje nei palaikyti savo partijos narių pastangas. 

Pavyzdžiui, kalbant su žmonėmis, gerai išmanančiais JAV Kongreso reikalus, jie 
jums paaiškins: „Štai šis žmogus, šis kongresmenas atstovauja sidabro grupės interesams“. 
Arba pasakys, kad anas atstovauja grūdų grupės interesams. 

Žinoma, kiekviena tokia spaudimo grupė yra mažuma. Sistemoje, paremtoje darbo 
pasidalijimu, kiekviena privilegijų siekianti grupė bus mažuma. O mažumos neturi šansų 
laimėti, jei nebendradarbiauja su kitomis mažumomis, kitomis panašiomis spaudimo 
grupėmis. Įstatymų leidimo organuose jos siekia sudaryti koalicijas ir tapti dauguma. Bet 
po tam tikro laiko tokia koalicija suskyla, nes iškyla problemų, dėl kurių neįmanoma 
susitarti su kitomis spaudimo grupėmis; tuomet sudaromos naujos spaudimo grupių 
koalicijos. 

Panaši padėtis buvo susidariusi Prancūzijoje 1871 metais, vykstant tam, ką istorikai 
vadino „Trečiosios Respublikos žlugimu“. Tačiau tai buvo ne Trečiosios Respublikos 
žlugimas, o tik pavyzdys, rodantis, kad spaudimo grupių sistema negali būti sėkmingai 
taikoma didelės šalies valdymui. 

Parlamentuose turime grūdų, mėsos, sidabro, naftos interesų bei įvairiausių sąjungų 
atstovų. Tik vienas dalykas tokiame parlamente nėra atstovaujamas - pati tauta kaip 
visuma. Vos keletas stoja tautos kaip visumos pusėn. Į visas problemas, net į užsienio 
politiką, žvelgiama iš atskirų spaudimo grupių pozicijų. 

Kai kurios mažiau apgyvendintos JAV valstijos suinteresuotos aukšta sidabro kaina. 
Tačiau net jose ne visiems ji rūpi. Nepaisant to, ištisus dešimtmečius Jungtinės Valstijos 
eikvojo didžiules pinigų sumas iš mokesčių mokėtojų kišenės supirkdamos sidabrą 
aukštesne nei rinkos kaina. Kitas pavyzdys: tik nedidelė JAV gyventojų dalis dirba žemės 
ūkyje; likusieji yra žemės ūkio produkcijos vartotojai, o ne jos gamintojai. Tačiau Jungtinės 
Valstijos vis dėlto išleidžia milijardus dolerių palaikydamos žemės ūkio produktų kainas 
didesnes nei jos būtų rinkoje. 

Negalima sakyti, jog tokia politika palanki nedidelei mažumai, nes ir žemės ūkyje 
interesai gerokai skiriasi. Pieno tiekėjai visai nesuinteresuoti didelėmis grūdinių kultūrų 
kainomis; priešingai, jiems labiau patiktų mažesnės šio produkto kainos. Viščiukų 
augintojas nori mažesnių pašarų kainų. Tad šioje grupėje yra daug nesuderinamų atskirų 
interesų. Ir vis dėlto gudri diplomatija kongresinėje politikoje leidžia nedidelių mažumų 
grupėms gauti privilegijų daugumos sąskaita. 

Ypač įdomi padėtis JAV cukraus rinkoje. Galbūt tik vienas iš 500 amerikiečių 
suinteresuotas didesne cukraus kaina. Turbūt 499 iš 500 pageidautų mažesnės jo kainos. 
Tačiau muitais ir kitomis priemonėmis JAV politika palaiko didesnes cukraus kainas. Ši 
politika ne tik nuostolinga tiems 499 cukraus vartotojams, bet ir kelia Jungtinėms 
Valstijoms rimtų problemų užsienio politikoje. Vienas užsienio politikos tikslų yra 
bendradarbiavimas su visomis kitomis Amerikos respublikomis, o kai kurios jų 
suinteresuotos parduoti cukrų JAV. Jos norėtų parduoti jo daugiau. Šis pavyzdys rodo, kad 
spaudimo grupių interesai gali lemti net šalies užsienio politiką. 

Metų metais žmonės visame pasaulyje rašo apie demokratiją - atstovaujamąją 
valdžią. Jie skundžiasi dėl jos trūkumų, tačiau demokratija, kurią jie kritikuoja, yra tik toji 
demokratija, kuri leido šalyje įsigalėti intervencionizmo politikai. 

Šiandien galima išgirsti žmones kalbant: „XIX amžiaus pradžioje Prancūzijos, 
Anglijos, Jungtinių Valstijų ir kitų šalių parlamentai svarstydavo didžiąsias žmonijos 
problemas. Jie kovojo prieš tironiją, už laisvę, už bendradarbiavimą su visomis kitomis 
laisvomis tautomis. Bet dabar savo parlamentuose mes praktiškesni“. 

Žinoma, mes praktiškesni; dabar žmonės nekalba apie laisvę, jie kalba apie aukštesnę 
žemės riešutų kainą. Jeigu tai vadinama praktiškumu, tada išties įstatymų leidėjai labai 
pasikeitė, bet tik ne pagerėjo. 

Šie intervencionizmo sukelti politiniai pokyčiai labai apribojo tautų ir jos atstovų 
galią priešintis diktatorių siekiams ir tironų manipuliacijoms. Įstatymų leidėjai, 
besirūpinantys tik tais rinkėjais, kuriuos domina didelė cukraus, pieno ir sviesto kaina ir 
maža (valstybės subsidijuojama) kviečių kaina, labai prastai atstovauja tautai; jie niekada 
negali atstovauti visiems savo rinkėjams. 

Rinkėjai, kurie palaiko tokias privilegijas, nesuvokia, kad yra oponentų, siekiančių 
priešingų dalykų ir kliudančių jy atstovams pasiekti visiškos pergalės. 

Dėl tokios sistemos nuolat didėja viešosios išlaidos ir, kita vertus, tampa vis sunkiau 
surinkti mokesčius. Spaudimo grupių atstovai siekia vis daugiau privilegijų savo 
grupėms, bet nenori užkrauti savo rėmėjams didesnės mokesčių naštos. 

XVIII amžiuje dabartinės konstitucinės tvarkos kūrėjai tikrai nemanė, kad įstatymų 
leidėjai gali atstovauti me visai tautai, o tik specialiems savo rinkiminės apygardos 
interesams; tai yra vienas iš intervencionizmo padarinių. Pirminė idėja buvo tai, kad 
kiekvienas parlamento narys privalo atstovauti visai tautai. Jis buvo renkamas atskiroje 
apygardoje tik todėl, kad ten jis buvo pažįstamas ir renkamas žmonių, juo pasitikinčių. 

Visiškai nebuvo numatyta, kad atėjęs į valdžią toks atstovas gins tik specialius savo 
apygardos interesus - reikalaus naujos mokyklos, ligoninės ar prieglaudos, didindamas 
valdžios išlaidas savo apygardai. Būtent spaudimo grupių politikavimas paaiškina, kodėl 
beveik jokia valdžia negali sustabdyti infliacijos. Kai tik išrinkti valdžios atstovai mėgina 
apriboti išlaidas, visi tie, kurie palaiko specialius interesus, kurie pelnosi iš specialių 
biudžeto straipsnių, sukyla ir pareiškia, kad būtent šis projektas negali būti vykdomas, 
arba kad turi būti vykdomas kitas. 

Diktatūra, žinoma, nėra ekonomikos problemų sprendimas, kaip ji nėra ir atsakymas 
į laisvės problemas. Diktatorius gali iš pradžių visus apiberti pažadais, bet kaip tik todėl, 
kad jis diktatorius, jis gali jų nevykdyti. Jis veikiau tuojau pat apribos žodžio laisvę, kad 
laikraščiai ir komentatoriai vėliau - po dienų, mėnesių ar metų - negalėtų parodyti, jog jo 
dabartinė veikla skiriasi nuo tos, kurią iš pradžių jis žadėjo. 

Matydami, kaip laisvė šiandien ribojama beveik visose šalyse, prisimename tą baisią 
diktatūrą, kurią neseniai išgyveno tokia didelė šalis kaip Vokietija. Nenuostabu, kad 
žmonės pradeda kalbėti apie laisvės saulėlydį ir mūsų civilizacijos nuosmukį. 

Kalbama, kad kiekviena civilizacija galiausiai turi žlugti ir išnykti. Ši idėja turi garsių 
šalininkų. Vienas jų buvo vokietis Spengleris, kitas, dar geriau žinomas, buvo anglų 
istorikas Toynbee. Jie teigia, kad mūsų civilizacija jau paseno. Spengleris civilizaciją lygina 
su augalu, kuris tam tikrą laiką auga, bet galiausiai žūsta. Tas pat, jo manymu, galioja ir 
civilizacijoms. Tačiau metaforiškas civilizacijos lyginimas su augalu yra visiškai 
nepagrįstas. 

Pirmiausia žmonijos istorijoje be galo sunku išskirti atskiras, viena nuo kitos 
nepriklausomas civilizacijas. Civilizacijos nėra nepriklausomos; jos priklauso viena nuo 
kitos, nuolat veikia viena kitą. Negalima kalbėti apie atskiros civilizacijos žlugimą, kaip 
kalbama apie atskiro augalo žuvimą. 

Tačiau net atmetus Spenglerio ir Toynbee doktrinas vis dar išlieka labai populiarus 
lyginimas: žlungančių civilizacijų palyginimas. Neabejotinai tikra, kad II amžiuje po Kr. 
Romos imperijoje, visuose tuose Europos, Azijos ir Afrikos kraštuose, kuriuos valdė 
Roma, klestėjo aukšta civilizacija. 

Labai aukšta buvo ir jos ekonominė civilizacija, grindžiama gana išplėtotu darbo 
pasidalijimu. Nors, palyginti su dabartiniu darbo pasidalijimu, jis atrodo gana primityvus, 
vis dėlto jis buvo įspūdingas. Roma buvo pasiekusi aukščiausią darbo pasidalijimo lygį, 
po jos tokio nebuvo iki pat šiuolaikinio kapitalizmo. Tiesa ir tai, kad jau III amžiuje po Kr. 
prasidėjo šios civilizacijos irimas. Būtent vidinis Romos imperijos irimas nulėmė romėnų 
nesugebėjimą pasipriešinti išorės agresijai. Nors ši agresija nieko nesiskyrė nuo tų, kurias 
romėnai buvo ne kartą atrėmę ankstesniais amžiais, dėl imperijoje įvykusių procesų šįkart 
jie nesugebėjo jos atlaikyti. 

Kas gi įvyko? Kokia buvo problema? Kas suardė imperiją, pasiekusią visose srityse 
aukščiausiąjį civilizacijos lygį iki pat XVIII amžiaus? Šią antikinę civilizaciją sugriovė 
panašūs ar beveik tapatūs dalykai, tie patys pavojai, kurie gresia ir mūsų civilizacijai - 
intervencionizmas ir infliacija. Romos imperijos intervencionizmas reiškėsi tuo, kad, 

sekdama Graikijos politikos pavyzdžiu, ji neatsisakė kainų kontrolės. Ši kainų kontrolė 
buvo palyginti švelni, beveik nejuntama, nes per daugelį amžių ji nemėgino kainas 
numušti žemiau jų rinkos lygio. 

Bet kai III amžiuje prasidėjo infliacija, vargšai romėnai dar neturėjo mūsų techninių 
infliacijos vykdymo priemonių - jie negalėjo spausdinti pinigų. Jiems teko klastoti 
monetas, o tai yra kur kas prastesnė infliacinė sistema nei šiuolaikinė - spausdinimo presu 
galinti lengvai sunaikinti pinigų vertę. Tačiau ji buvo pakankamai efektyvi ir davė tą patį 
rezultatą kaip ir kainų kontrolė. Kainos, kurias valdžia toleravo, dabar tapo daug 
mažesnės už tą potencialią įvairių prekių kainą, kurią sukėlė infliacija. 

Suprantama, kad dėl to sumažėjo maisto produktų pasiūla miestams. Žmonėms teko 
trauktis iš miestų į kaimus ir imtis žemės ūkio. Romėnai taip ir nesuprato, kas vyksta. Jie 
neturėjo mąstymo įrankių, leidžiančių suvokti darbo pasidalijimo problemas ir infliacijos 
padarinius rinkos kainoms. Bet jie puikiai suvokė, kad ši pinigų infliacija, jų klastojimas 
neša jiems nelaimę. 

Todėl galiausiai imperatoriai pradėjo leisti įstatymus prieš šį judėjimą. Įstatymai 
draudė miestų gyventojams vykti į kaimus; tačiau jie nebuvo veiksmingi. Žmonių, 
neturinčių ką valgyti, badaujančių mieste, negalėjo sulaikyti joks įstatymas, jiems 
draudžiantis palikti miestą ir grįžti į žemės ūkį. Miestietis jau negalėjo dirbti miesto 
apdirbamojoje pramonėje kaip amatininkas. O miestams praradus rinkas juose buvo 
neįmanoma nieko nusipirkti. 

Taigi matome, kaip nuo III amžiaus pradeda nykti Romos imperijos miestai ir smukti 
darbo pasidalijimas. Galiausiai susiklostė viduramžiškoji izoliuotų ūkių, vėlesniuose 
teisiniuose dokumentuose vadinamųjų villa, sistema. 

Tad jeigu žmonės lygindami mūsų ir Romos imperijos sąlygas sako: „Mes žengiame 
tuo pačiu keliu“, jie turi tam tikro pagrindo taip sakyti. Jie gali pasiremti panašiais faktais. 
Tačiau esama ir didelių skirtumų. Tie skirtumai nėra vien III amžiaus antrosios pusės 
politinės struktūros ypatumai. Tuomet maždaug kas treji metai buvo nužudomas 
imperatorius, o jo sostą užimdavo žudikas arba žudiko talkininkas. Po trejeto metų tas pat 
nutikdavo su naujuoju imperatoriumi. Diokletianas, tapęs imperatoriumi 284 metais, dar 
bandė stabdyti šį nuopuolį, tačiau jam tai nepavyko. 

Didžiulis dabartinių sąlygų skirtumas nuo Romoje vyravusių sąlygų yra tas, kad 
Romos imperiją sužlugdžiusios politinės priemonės buvo, sakyčiau, netyčinės. Jos nebuvo 
ydingų formalizuotų doktrinų vedinys. 

Tačiau mūsų laikmečio intervencionistinės, socialistinės, infliacionistinės idėjos, 
priešingai, buvo sugalvotos ir formalizuotos mąstytojų ir profesorių. Jos dėstomos 
koledžuose ir universitetuose. Jūs galite pasakyti: „Šiandien situacija yra daug blogesnė“. 
Atsakyčiau: „Ne, ji nėra blogesnė“. Mano supratimu, ji geresnė, nes idėjas galima įveikti 
idėjomis. Romos imperatorių laikais niekas neabejojo, kad valdžia turi teisę nustatinėti 
maksimalias kainas, kad tai darydama ji vykdo teisingą politiką. Niekas to neginčijo. 

Tačiau šiandien, kai mokyklos, profesoriai ir knygos mums perša panašią politiką, 
mes puikiai žinome, kad ji gali būti ginčijama. Visos šios netikusios idėjos, dėl kurių 
šiandien kenčiame ir kurios mūsų politiką padarė tokią ydingą, buvo iškeltos kabinetinių 
teoretikų. 

Garsus ispanų autorius kalbėjo apie „masių maištą“. Šį terminą reikia vartoti labai 
atsargiai, nes šis maištas buvo sukeltas ne masių: jį sukėlė intelektualai. Marksizmo 
doktrina teigia, jog tik proletarai turi gerų idėjų ir kad tik proletarinis protas galėjo 

sugalvoti socializmą. Tačiau visi be išimties socializmo teoretikai buvo buržua būtent ta 
prasme, kuria šį žodį vartoja socialistai. 

Karlas Marxas nebuvo žmogus iš proletariato. Jis buvo advokato sūnus. Kad galėtų 
mokytis universitete, jam nereikėjo dirbti. Universitete jis mokėsi taip, kaip šiandien 
mokosi pasiturinčių tėvų vaikai. Vėliau, ir iki pat gyvenimo pabaigos, jį išlaikė jo bičiulis 
Friedrichas Engelsas - įmonininkas - blogiausias „buržua“, anot socializmo teorijos, arba 
išnaudotojas, kalbant marksizmo terminais. 

Viskas, kas vyksta šiandienos socialiniame pasaulyje, yra idėjų padarinys. Ir geri, ir 
blogi dalykai. Todėl reikia kovoti su netikusiomis idėjomis. Reikia kovoti su viskuo, kas 
viešajame gyvenime mums nepatinka. Klaidingas idėjas turime keisti geresnėmis. Turime 
atmesti doktrinas, teisinančias profsąjungų smurtą. Turime kovoti prieš nuosavybės 
konfiskavimą, kainų kontrolę, infliaciją ir visas tas blogybes, nuo kurių kenčiame. 

Idėjos ir tik idėjos gali apšviesti tamsą. Šias idėjas reikia pateikti taip, kad jos įtikintų 
žmones. Turime jiems įrodyti, kad jos yra teisingos idėjos. Didžioji XIX amžiaus epocha, 
didieji kapitalizmo laimėjimai buvo klasikinių ekonomistų - Adamo Smitho, Davido 
Ricardo, Bastiato ir kitų - idėjų padarinys. 

Mums tik reikia netikusias idėjas pakeisti geresnėmis. Esu tikras, kad tai padarys 
auganti karta. Mūsų civilizacija nėra pasmerkta, kaip mums sako Spengleris ir Toybee. 
Mūsų civilizacijos neįveiks Maskvos dvasia. Mūsų civilizacija turi išlikti ir ji išliks. Ji išliks 
dėl geresnių idėjų nei tos, kurios dabar valdo didžiąją pasaulio dalį, ir tas geresnes idėjas 
išpuoselės auganti karta. 

Man atrodo, labai geras ženklas yra tai, kad jeigu dar prieš 50 metų beveik niekas 
pasaulyje nedrįso ginti laisvosios ekonomikos, tai dabar, bent jau kai kuriose toliau 
pažengusiose šalyse, yra institutų ir centrų, propaguojančių laisvąją ekonomiką - tokių 
kaip jūsų „Centras“, kurio kvietimu lankausi Buenos Airėse. 

Nedaug ką galėjau jums papasakoti apie šiuos svarbius dalykus. Šešios paskaitos gali 
būti daug klausytojams, tačiau jų nepakanka visai laisvosios ekonominės sistemos 
filosofijai išdėstyti, ir tikrai nepakanka paneigti visoms toms nesąmonėms apie 
ekonomikos problemų sprendimą, kurių buvo pripaistyta per pastaruosius 50 metų. 

Esu dėkingas šiam centrui už man suteiktą galimybę kreiptis į tokią puikią auditoriją 
ir tikiuosi, kad po kelerių metų laisvės gynėjų gretos gerokai pagausės tiek šioje, tiek 
kitose šalyse. Aš pats visiškai tikiu laisvės - tiek politinės, tiek ekonominės - ateitimi. 

